6 aharuge azaange eh kidnee feilvefai, dhiriulhumeh hoadhai dhinumah eheeeh\nދަރިންނަކީ ވަރަށްވެސް މަތިވެތި ނިއުމަތެވެ. އަދި ކޮންމެ މަޔަކާއި ބަފަޔަކުވެސް ދަރިއަކު ހޯދާނީ އެތަކެއް ފޮނި އުންމީދުތަކަކާއި އެކުގައެވެ. އެ ކުދިންނަށް ފާގަތިކަމާއި ދުޅަހެޔޮ ސިއްހަތެއް ލިބުމަށް އެދޭ ހާލުގައެވެ. ނަމަވެސް ބައެއް ފަހަރު މައިންބަފައިންގެ އުއްމީދު ފުރިހަމަކުރުމަށް އެ މައިން ބަފައިން އެތަކެއް ތަކުލީފާއި ވޭނުގައި އުޅެން ޖެހެއެވެ. ދަރިންގެ މުސްތަގުބަލަށްޓަކައި ނުވަތަ އެދަރިންނަށް ދުޅަހެޔޮ ސިއްހަތެއް ހޯދައިދީ އެހެން ކުދިންނެކޭވެސް އެއްފަދައިން މުޖުތަމައުގައި އުޅެވޭނެ މަގު ތަނަވަސްކޮށްދިނުމަށް ބޭނުންވާ އެތަކެއް މައިންބައިންނެއް މިރާއްޖޭގައިވެސް އެބައުޅެއެވެ. އެގޮތުން އުމުރުން އެންމެ ހަ އަހަރުގެ އަޒާން މުހައްމަދު ވަހީދުގެ މައިންބަފައިންނަކީވެސް އެފަދަ އުންމީދުތަކެއް ކުރަމުން އަންނަ ދެމަފިރިންނެވެ.\nހދ.ކުރިނބީ ޖަވާހިރުމާގެ މުހައްމަދު ވަހީދު އާއި މަރިޔަމް ފަރުޒާންގެ ދެމަފިރިންގެ ހުރި ހަމަ އެކަނި ދަރިފުޅު އުމުރުން އެންމެ ހަ އަހަރުގެ އަޒާން މުހައްމަދު ވަހީދަކީ ކިޑްނީގެ މައްސަލަ ހުންނަކަން ފާހަގަ ކުރެވިގެން އުމުރުން ދެ އަހަރު ފެށިގެން ފަރުވާ ހޯދަމުން އަންނަ ކުއްޖެކެވެ.\nކޭއޯއަށް މައުލޫމާތު ދެމުން އެ އާއިލާއިން ބުނީ ގައިތަންތަން ދުޅަވާތީ ފުރަތަމަ ދެއްކީ ކުޅުދުއްފުށީ ހޮސްޕިޓަލަށް ކަމަށާއި ނަމަވެސް އެއީރު ސީދަ މައްސަލަ ދެނެގަންނަށް ނޭނގުނު ކަމަށެވެ.އެއަށްފަހު މާލެއަށް ދެއްކުމުން އެނގުނީ ކިޑްނީގެ މައްސަލައެއް ހުރިކަމަށެވެ.\nއެއަށްފަހުވެސް ގަވައިދުން ކުޅުދުއްފުށީ ހޮސްޕިޓަލަށް ދައްކަމުން ގެންދިޔަ ކަމަށްވެސް އާއިލާއިން މައުލޫމާދު ދިނެވެ.\nނަމަވެސް ކުއްލިއަކަށް މާބޮޑަށް ބަލިވެގެން މިދިޔަ މަހު 27 ވަނަދުވަހު އައިޖީއެމް އެޗް އަށް ދެކުމުން އަޒާންގެ އެއްކިޑްނީ ފެއިލްވެފާ ވާކަމަށް ޑޮކްޓަރުން ބުނިކަމަށް އާއިލާމެންބަރު ބުންޏެވެ. އަދި ޑޮކްޓަރުން ލަފާދެއްވީ ޑަޔަލަސިސް ހެދުމަށެވެ. ނަމަވެސް އައިޖީއެމްއެޗް އިން މި ވަގުތު ޑަޔަލަސިސް ހެދެން ނެތްކަމަށެވެ. އަޒާން އޮޕަރޭޝަން ކުަރަން ޖެހޭ ކަމެއް ނުވަތަ ނޫންކަމެއް އެނގޭނީ ރާއްޖެއިން ބޭރަށް ގެންގޮސް ދެއްކުމުން ކަމަށާއި، ބޭހުންވެސް ރަނގަޅުވެދާނެ ކަމަށް އައިޖީއެމްއެޗުން ބުނެފައިވާ ކަމަށް އާއިލާއިން ބުނެއެވެ.\nވީހާވެސް އަވަހަށް އިތުރު ފަރުވާއަށް ރާއްޖެއިން ބޭރަށް ދިއުމަށް ޑޮކްޓަރުން ލަފާދީފައިވާތީ އެއާއިލާއިން މިހާރު ދަނީ ބެންކޮންގެ އެން ޔޫ ހޮސްޕިޓަލުން އިތުރު ފަރުވާ ހޯދަމުންނެވެ. އަޒާންގެ މައިން ބަފައިން އެދިލައްވަނީ ތިޔަ އެންމެހާ ބޭފުޅުންގެ ދީލަތި އެހީ އަށާއި ހެޔޮ ދުއާ އަށެވެ.\nއެއާއިލާއަށް އެހީތެރިވެދެއްްވުމަށް ބޭނުންވާ ފަރާތްތަކުން އަޒާންގެ ބައްޕަ މުހައްމަދު ވަހީދު ފައިސާ އެކައުންޓް 7730000036586 އަށް ފައިސާ ފޮނުވޭނެއެވެ. އަދި އާއިލާއަށް ގުޅުއްވަން ބޭނުންވާ ފަރާތްތަކުން އަޒާންގެ ބޭބެ ނަންބަރު 9824406 އަށް ގުޅުއްވޭނެ އެވެ.


ފިރާޒުގެ ފެންތަށި: ވަޅުގަނޑު! — Ihavandhoo.com\nފިރާޒުގެ ފެންތަށި: ވަޅުގަނޑު!\n13 ޖެނުއަރީ 20174މުޙައްމަދު ފިރާޟް\nބޮޑު ވަށްބުރެއްފަދަ އިރެއް އޮށްސެމުންދާއިރު، 12 ސީޓު ކުޑަ ލޯންޗު އިހަވަންދޫގެ ޒަމާނީ ބަނދަރާއި ކައިރިކޮށްލިއިރު، އަޅުގަނޑުވެސް އެ ލޯންޗުގައި އިނީމެވެ. ތަރައްޤީގެ ކުލަވަރުތައް ބަނދަރުމަތިން ފެންނަށް ހުރުމުން، ހިތަށް ގެނުވި އުފާވެރި އިޙްޞާޞްތައް ބަޔާންކޮށްދޭނެ ހިތްވަރު ލިބުނެވެ. ރަށު ރައްޔިތުންގެ ދިރިއުޅުން ފަސޭހަވެގެންދާ މަންޒަރު ފެނުމީ ހިތް ފިނި ކޮށްލަދިން ކަމެކެވެ. ފިނިން ތެތްވެފައިވާ ބިމުގައި ވޭވު ސައިކަލްއެއްގައި މަންމަ އަށް މާލެއިން ގެނައި ކުޑަ ދަނޑިއަލުވި ކޮތަޅާއި އެކު ބާރުބާރަށް ދުއްވާލީ، ގެއިން އަވަހަށް މީރު ކެއުމެއް ކާލައި އަރާމުކޮށްލުމުގެ މަޤްޞަދު ގައެވެ. ނަމަވެސް، ގެޔަށް ދިޔުމަށްހޭދަވި ކުޑަ މި ވަގުތު ކޮޅު ވެގެން ދިޔައީ، ވޭން އެޅި ވަގުތުކޮޅަކަށެވެ.\nއަތޮޅުގެ އެހެން ރަށްތަކާއި ޙިލާފަށް މި އިހަވަންދޫގައި މަގުތައް ރޭވުންތެރިކަމުގެ ޙިޔާލުން ފުޅާވެ، ފުރިހަމަ އެވެ. ހިނގައިބިގައި އުޅުމަށާއި، ދުއްވާ އެއްޗެތި ބޭނުން ކުރުމަށް މަގުތައް ތަނަވަހެވެ. ނަމަވެސް، އެންމެ ރައްޔިތުންނާއި ، ހުރިހާ ދުއްވާ އެއްޗެތި ބޭނުން ކުރާ މި މަގުތަކުގެ ޗާލުކަމާއި ހައިބަތު ގެއްލުވާލީ، މަގުތަކުގައިވާ ވަޅުގަނޑު ތަކެވެ. އަޑިތަކާއި ހަމަ ނޫން ބިމުގެ ފަސްގަޑެވެ. މިއީ ކޮންމެވެސް ބަޔަކުގެ އިހުމާލު ކަމާމެދު ޝައްކެތް ނެތެވެ. އަޅުގަނޑު ކުރިން އިޝާރާތް ކުރި ވޭނުގެ އަޞްލަކީވެސް ހަމަ މިއީއެވެ. މި ވަޅުގަޑުތަކުން މައިބަދައަށް ކުރާ އަސަރު ބުނެދޭން ބޭނުންވެއެވެ. ދުއްވާތަކެތީގެ ޝޮކުތަކަށް ކުރާނެ އަސަރުވެސް ބުނެދޭން ބޭނުން ވެއެވެ. އެހެން ހިސާބުތަކުގައި ދުވެލިމަތަ ހުންނަނީ ބިމުގެ މަތީގައި ފަރުމާކޮށްފައެވެ. ނަމަވެސް، މި ވަޅުގަޑުތަކާއި އަޑިގުޑަންތައް ދުވެލި މަތައަކަށް ފުދެއެވެ. ދުވާރުންނާއި ހިގާރުން، މި އަޑިތަކަށް މަޑު ޖެހެއެވެ. ނަރުދަމާލުމަށް ކޮނުނު ކޮނުން މިއަދު ވެފައިވަނީ ރައްޔިތުންނަށް ބޮޑު ނުހޮރުއްޕާނަކަށެވެ. މިފަދަ ކަންތައް މެދުވެރިވަނީ ރައްޔިތުން ހޮވި7ބޭކަލުން ހިމެނޭ ކައުންސިލުން ރައްޔިތުންގެ ފަސޭހައަށް މަސައްކަތް ނުކުރާތީއެވެ.\nހަރު، ހަމަ ބިމެއްގައި އިންސާނާ އަށް ހިނގާލަން ލިބުމީ، ލިބޭނެ ހިތްހަމަ ޖެހުމެކެވެ. މި ފަދަބިމެއްގައި ދުއްވާ ދުއްވާތަކެތި ގިނަދުވަހު ހަލާކުނުވެ ހުންނާނެއެވެ. މި ފަދަ މަގުތަކުން ރަށުގެ ރީތިކަމާއި ޗާލުކަން މެހުމާނުންނަށްވެސް ބުނެދޭނެއެވެ. މަގުތައްހެދުމާއި ޒީނަތްތެރިކޮށް ބެލެހެއްޓުމުގެ ޤާނޫނީ ޒިންމާ މަތިކޮށްފައިވަނީ ރަށު ކައުންސިލް ތަކަށެވެ. އެހެން ކަމުން، މި ފަދަ އަޑިގުޑަން ތަކުން، އިހަވަންދޫ ކައުންސިލްގެ އިހުމާލު ރައްޔިތުންނަށް ބުނެދެއެވެ. ފެންނަ ފެނުމަށް ބަލާއިރު، ރޭވުންތެރިކަމާއި އެކު، މަގުތައް ހަދައި ޒީނަންތެރިކުރުމުގެ މަސައްކަތްކުރުމަށް ކައުންސިލުން އެންމެ އެދެވޭ ހަލުއި މަސައްކަތްތަކެއް ކުރިކަމަށް އަހުރެން ނުދެނެހުރީމެވެ.\nއެހެން ކަމުން، މިކަމަށް އޮތް ހައްލަކީ ކޮބައިތޯއެވެ؟ އެންމެ އަވަސް ހައްލަކީ، މަގުތައް ކޮންޓްރެކްޓު އުޞޫލުން ، ހެދުން ކަމުގައި ބަލަމާހިގާށެވެ. އެކަންކުރާނީ، އެކަމަށް ޝައުޤުވެރިވާ ފަރާތަކާއި ޙަވާލުކޮށްގެންނެވެ. މިގޮތަށް މަހަކު އެއްފަހަރު، ބިމުގެ ވެލިގަޑު އެއްވަރު ކޮށްލައި، ބިން ތެޅިން، ބިން ހަރުކޮށްލުމުން، މިހާރަށްވުރެން މަގުތައް ރަނގަޅަށް ބެލެހެއްޓޭނެއެވެ. އަދި މިއީ މިލިއަނުން ފައިސާގެ ބޮޑެތި ޢަދަދަތައް ހިނގާނެ ޚަރަދެއްވެސް ނޫނެވެ. ދުރަށް ވިސްނާ، ދެވަނަ ގޮތެއްވެސް އެބަ ހުށަހަޅަމެވެ. ކުޑަ ހައިޑްރޯލިކް މެޝިނެއް (ހައިމާކު) ކައުންސިލަށް ހޯދުމެވެ. މިއިން މެޝިނެއް އެއްމިލިއަން ރުފިޔާއަށްވުރެން އަގު ހެޔޮވާނެއެވެ. ދަޢުލަތުގެ އެހީއަކާއި އަދި ރައްޔިތުންގެ ބަޖެޓާއި ކައުންސިލްގެ އާންމުދަނީ އެއްކޮށްލުމުން، މިފަދަ ޕޮރޮޖެކްޓަކަށް ބޭނުންވާނެ ރައުސްމާލު ލިބުނީއެވެ. އަދި އިތުރު ވަޒީފާގެ ފުރުޞަތުތައްވެސް ރަށުގައި ހުޅުވޭނެއެވެ. މަގުތަކުގައި ތާރު އެޅުމާއި ގައު ޖެހުން އަދި އެއީ މާދުރު ކަމެކެވެ.\nމަގުތަކުގައިވާ "ވަޅުގަނޑުތަކުން" ލިބޭ ހިތްދަތިކަން މިއަދު ޢާންމުވި ނަމަވެސް، އެއީ ދުނިޔަވީ ތަކުލީފަކަށް ނުހަދަމާ ހިނގާށެވެ. ޒިންމާދާރުކަމެއްނެތިވާ ޒިންމާދާރުވެރިންނާއި، ރަށުވެރިންނަށް މިފަދަ ޒިންމާތައް އުފުލަން ބޭނުންކަމުގައިނުވަނީނަމަ، އިސްތިއުފާ ދިނުން، އެއީ އަދިވެސް އޮތްގޮތެއް ކަމުގައި ބުނެލަމެވެ. އަދި އިތުރަށް މިފަދަ މަޤާމުތަކަށް ބޯނުބޭނުމަށްވެސް ހަނދުމަ ކޮށްދެމެވެ. ދައްކާމޮޅު ވާހަކައަކުން ލިބޭނެ މޮޅެއް ނެތެވެ. އެކަމަކު، ކުރާ މޮޅު ކަމަކުން، ރައްޔިތުން އެމީހަކު ބަލައިގަތުން ކައިރިއެވެ.\n↵ ފެންތަށި, އިހަވަންދޫ ކައުންސިލް\nފެންތަށި - މިނިވަންކަން\nފެންތަށި - ސިޔާސީ ހަރަކާތް\nފެންތަށި: ދިވެހިންނަށް ވާންވީ ގޮތް އެނގޭ\nކޮލަމް ފެންތަށި: އިންސާނިއްޔަތަށްޓަކައި ތެދުވާނީ އިންސާނުންނެވެ.\nފިރާޒުގެ ފެންތަށި: އިހަވަންދޫ ޕޮލިސް ސްޓޭޝަންގެ މިސްރާބު- ޚިޔާލެއް!\nޒަމާނީ ބަނދަރޭ؟ މިތަނަށް އަރާފައިބަން އެހާދަތި ދިޔަވަރު ހުންނަ ގޮތަކުން އެފަސޭހަ ލިބޭނި ދޯންޏެއް ކައިރި ކުރަން އެހާ އުނދަގޫ މަކުނުވާ ފުރާފަ އޮންނަހެން މުޅި ފަޅުގަ ހުސްވާ.. ދެން ކިހިނެއްތޯ މިރަށުގެ މަގުތައް އަތޮޅުގެ އެހެން ރަށްތަކަށް ވުރެއް ރީތިވެފަ ފުޅަލޭ ތިޔަ ބުނީ އެއޮތް ކުޑަ ކުޑަ އުތީމުގެ މަގުތައް ވެސް މާ ހިތްފަސޭފަވެފަ ފުޅާ އަދި ކޮބާ ދިއްދުއާ މިތާ ކައިރީގަ މިއޮތް ހުވަރަފުށީގެ މަގުތަކާ އަޅާ ކިޔެންވެސް ނެތް ބޮޑު މަގުގެ ފުޅާ މިނުގަ ކިރިޔާ ވިހިފޫޓް ހަމަވަނީ މި ބުނި ރަށްރަށުގެ ބޮޑު މަގިގަ ހުންނާނެ 35 އާއި 40 ފޫޓާ ދެމެދުގެ ފުޅާމިން... ހަމަ އެއްޗަކަށް އެއްޗެއް ލިޔެލަނީ... މިބުނީ ކައުންސިލްގެ ޒިންމާ އަދާކުރެއެކޭ ނޫން އެއީ ހަމަ ފެއިލިޔަރުންތަކެއް\n– 13 ޖެނުއަރީ 201720\nހޫން ވަރަށް މޮޅު ވާހަކައެއް ތި ބުނީ.... އަތޮޅުގެ ބޮޑެތި ރަށްރަށުގެ މަގުތައް ބަލާފަ އައިސްސަ އަޅާ ކިޔާބަލަ... އެ ރަށް ރަށުގެ ފަޅުތެރޭގަ ދޯންޏެއް އަޅަން މާ ބޮޑު ތަކުލީފެއް އުފުލާކަށްވެސް ނުޖެހެ... ހުރިހާ ކަމެއް ވަރިހަމަކޮށް މޮޅުކޮށްގެން ތިބޭތީ ބޮއްސުންލައިގެން މިދަނީ.. މި ސަރަހަށްދުގަ ވެސް ނޯންނާނެ މިހާ އިޤތިސާދު ރަނގަޅުރަށެއް އެކަމު އެތަނެއް ނުފެނޭ ހަޤީޤަތުގަ\nމިހާރު މި ނޫހުންވެސް ކޮމެންޓްތައް ޝާއިޢުކުރަން ހާދަ ފަސްޖެއެހޭ... ކުރިން ދުވަހަކުވެސް އަމަލުކުރި ގޮތެއް ނޫން... މަގޭ ކުރިން ކުރި ކޮމެންޓެއް ވެސް ނެތް... ތިހެން ނުހަދާ ހަޑި ހުތުރު ނުވަތަ ދީނާ ހިލާފުކަމެއް ނެތް ހަމަނުޖެހުމަށް ގޮވާ ނުލަންޏާ ކޮންމެ ކޮމެންޓެއްވެސް ޖަހަންވީ އެއީ ދޯ ޒިންމާދާރު ގަޓުހުރި ނޫސްވެރިކަމަކީ\n– 14 ޖެނުއަރީ 201720\nއަބުރުގެ ގާނޫނާހެދި ކޮމެންޓު ޖަހާދޭންވެސް ނުކެރެނީތަ؟ ތިހާ ފިނޑިވެގެން ނޫސްވެރިކަމެއް ނުކުރެވޭނެ އެނގޭ․․


ރައްޔިތުންގެ ރުއްގަސް ކުއްޔަށް ޙަވާލުކުރުމާއިގުޅޭ. - R. Fainu Council\nރައްޔިތުންގެ ރުއްގަސް ކުއްޔަށް ޙަވާލުކުރުމާއިގުޅޭ.\nމިރަށު ރައްޔިތުންގެ ރުއްގަސް ކުއްޔަށް ދޫކޮށްފައިވާ އެއްބަސްވުމުގެ މުއްދަތު 31 ޑިސެމްބަރ 2020 ގެ ނިޔަލަށް ހަމަވާތީ، 2021 ޑިސެމްބަރ 31 އަށް ރައްޔިތުންގެ ރުއްގަސް ކުއްޔަށް ޙަވާލުކުރާނޭ ފަރާތެއް ހޯދުމަށް ބޭނުންވެއެވެ.\nވީމާ، ރައްޔިތުންގެ ރުއްތައް ކުއްޔަށް ހިފުމަށް އެދިލައްވާ ފަރާތްތަކުން ކުއްޔަށް ހިފަން ގަސްދުކުރައްވާ އަގު އެނގޭނޭގޮތަށް 2020 ޑިސެމްބަރ 21 ވާ އާދިއްތަ ދުވަހުގެ 13:30 ގެ ކުރިން ތިރީގައި ދެންނެވިފައިވާގޮތަށް ކޮންމެ ބައެއްވެސް ވަކިވަކިން ސިޓީއަކުން މިއިދާރާއަށް ހުށަހެޅުއްވުން އެދެމެވެ. މިކަމަށް އެދި ފޮނުއްވާ ސިޓީގައި ތިރީގައިވާ މަޢުލޫމާތު ތަފްޞީލްކޮށް ލިޔެވިފައި އޮންނަން ވާނެއެވެ. އަދި ހުށަހަޅުއްވާ ސިޓީއުރައިގެ ބޭރުގައި ހުށަހަޅުއްވާ ފަރާތުގެ ނަމާއި، އެޑުރެސް އަދި " ރުއްތައް ކުއްޔަށް ޙަވާލުވުމަށް އެދި " މިހެން ލިޔެފައި އޮންނަންވާނެއެވެ. ރައްޔިތުންގެ ރުއްތަކާއި، ބަނބުކެޔޮ ގަސްތައް އެންމެފަހުން ޙަވާލުކުރެވިފައިވާ ކުއްޔަކީ 5866.65 ރުފިޔާ (ފަސްހާސްއަށްސަތޭކަފަސްދޮޅަސްހަރުފިޔާ/ފަސްދޮޅަސްފަސްލާރި) ރުފިޔާއެވެ.\n1.\tރުއްގަސް ޙަވާލުވުމަށް ހުށަހަޅުއްވާ ކުލި. (ކޮންމެބައެއްވެސް ވަކިން)\n2.\tރުއްގަސް ދިރުވާ އާލާކުރުމަށް ކުރައްވާނޭ މަސައްކަތުގެ ތަފްޞީލް.\n3.\tރުކާއި ގަސްތަކުން ލިބޭ ތަކެތި ބޭނުންކުރެއްވުމުގައި ރަށުގެ ރައްޔިތުންނަށް އިސްކަންދޭނެ މިންވަރަކާއި ކުރާނޭ ފައިދާ.\n•\tކުއްޔަށް %60\n•\tރުއްތަކާއި، ބަނބުކެޔޮ ގަސްތައް ދިރުވާ އާލާކުރުމަށް ހުށަހަޅުއްވާ ހުށަހެޅުއްވުންތަކަށް %25\n•\tރުއްތަކާއި، ބަނބުކެޔޮ ގަސްތަކުން ލިބޭތަކެތި ބޭނުންކުރެއްވުމުގައި ރައްޔިތުންނަށް އިސްކަންދެއްވާނޭ މިންވަރު %15\nތާރީޚް ހ: 1 ޖުމާދުލްއޫލާ 1442 ތާރީޚް މ: 15 ޑިސެންބަރ 2020\nރައްޔިތުންގެ ރުއްގަސް ކުއްޔަށް ޙަވާލުކުރުމާއިގުޅޭ. Reviewed by އިބްރާހީމް ފަހީމް on 9:32 PM Rating: 5


galehiri: އަމީންދީދީއަށް އެނގިވަޑައިނުގަތް ޙާޖީ މުޙައްމަދު ކަލޭގެފާނު\nހަވަރުތިނަދޫ ޙާޖީ މުޙައްމަދު ކަލޭގެފާނަކީ ކޮންބޭފުޅެއްކަން އަލްއަމީރު މުޙައްމަދު އަމީނަށް އެނގިވަޑައިނުގެންނެވުމަކީ މީހަކު އަނެއް މީހަކަށް ނޭނގުމުގެ އަމިއްލަޒާތަށް ބަލާނަމަ އެއްވެސް ކަމެއްނޫނެވެ. އެއްވެސް ކަމަކަށްނުވާ ކަމެއްނަމަ، އެކަމެއް ކުޑައެއް ވެސް ނުވަތަ ބޮޑެއް ވެސް ނުވާނެއެވެ. އެއީ ހަމަ އެއްވެސް ކަމެއްނޫނެވެ. އެކަން ކަމަކަށްވާނަމަ ވާނީ، ނޫނީ އެކަމުގެ ކުޑަ ބޮޑުމިނެއް ވާނަމަ އެނގޭނީ އެކަންވީ ގޮތެއް އެނގިގެންނެވެ. އެގޮތެއް އެނގެން ބޭނުންވާ ބަޔަކަށް އެގޮތެއް އެނގިއްޖެނަމަ، އެގޮތުގައި ހުރިނަމަ ހުރި ބޮޑު ކުޑަ މިނެއް ވެސް އެބަޔަކަށް އެނގިދާނެއެވެ.\nހަވަރުތިނަދޫ ޙާޖީ މުޙައްމަދު ކަލޭގެފާނު ދެމިއޮތުމުގެ ޢާލަމަށް ދަތުރުކުރެއްވީ އަލްއަމީރު މުޙައްމަދު އަމީން ދިވެހިދައުލަތް ހިންގެވި ދުވަސްވަރު މަތިފަޑީގެ ވާވެލާވެލީގައި ގޮށް ޖައްސަވައި ގޮށް މޮއްސެވުމުގެ ފުރިހަމަ އާރާއި ބާރު މުޙައްމަދު އަމީނަށް ލިބިވަޑައިގެން ހުންނަވަނިކޮށެވެ. ދެމިއޮތުމުގެ ޢާލަމަށް ދަތުރުކުރެއްވުމުގެ 10 ވަރަކަށް އަހަރުގެ ކުރީގައި ހިނގާފައިވާ 31 އަހަރުގައި ހުވަދުއަތޮޅުގެ އަތޮޅުވެރިކަން ކުރެއްވީ ޙާޖީ މުޙައްމަދު ކަލޭގެފާނެވެ.\nމިކަމާއި އަދި މިނޫން ބައެއް ކަންކަންވެސް ހިނގާފައިވާ ގޮތުން ހަވަރުތިނަދޫ ޙާޖީ މުޙައްމަދު ކަލޭގެފާނަކީ ކޮން ބޭފުޅެއްކަން އެނގިވަޑައިގަންނަވަންވީ ގޮތަށް އަލްއަމީރު މުޙައްމަދު އަމީނަށް އެނގިވަޑައިނުގެންނެވުމަކީ ކުޑަ ކަމެއްނޫން ކަމަށް ދެކިވަޑައިގަތް ގޮތެއްގައި ދެކިވަޑައިގެން އެވާހަކަ ދެއްކެވި އެއް ބޭފުޅަކީ ހުވަދުއަތޮޅުގެ ގިނަ ކަންކަމެއްގެ މަޢުލޫމާތު ހޯއްދަވައި އެކަންކަން ދިރާސާކުރެއްވި ބޭފުޅެއްކަމަށްވާ މަޑަވެލީ ޒޫރިޔާގޭ އަލްމަރުޙޫމް ޢަލީ ނަޞީރެވެ. މަރުޙޫމް ޢަލީ ނަޞީރުގެ މިވާހަކައަށް އޭނާ ސިފަ ގެންނަވާފައިވަނީ އޭނާ ލިޔުއްވާފައިވާ "މަޑަވެލީ މޫސިޔާގެ ޢާއިލާއިން7އަދި 8"ވަނަ ބައިގައެވެ.\nހަވަރުތިނަދޫ ޙާޖީ މުޙައްމަދު ކަލޭގެފާނަކީ،6ފޫޓަށްވުރެ ދިގު ހަށިކޮޅު ބިޔަ ގައިގެކުލަ މެދުމިނަށްވުރެ ކަޅު ޞިއްޙަތު ރަނގަޅު ބޭފުޅެކެވެ. ބައެއް ފަހަރަށް މަކަނަށް ފޮށާ ލައްވައިގެން އާދައިގެގޮތަކަށް އުޅުއްވައެވެ. މަދުފަހަރަކު ހަމައެކަނި މުންޑެއް އަނދެލައްވައިގެން ވެސް ހުންނަވައިފައެވެ. ބޭރުން ހަދާފައިވާ ފައިވާނުގެ އިތުރަށް އަމިއްލަފުޅަށް ހައްދަވާ މަރަވަޅި ބޭނުންފުޅު ކުރައްވަ އެވެ. ކޮންމެހެން ދައްކަވަންޖެހޭ ވާހަކަފުޅެއްފިޔަވައި ގިނަވަގުތު ހަނުހުންނެވުން އިސްކުރައްވާ ބަސްމަދު ބޭފުޅެކެވެ. ދުވާލުގެ ބައެއް ވަގުތުތަކުގައި ކަނބުރުގޭގައި މަސައްކަތް ކުރައްވާ ކަނބުރެކެވެ. ވިރުވައިއަޅައި އެކި ތަކެތި ހައްދަވަ އެވެ.\nނަގިލި، މާދާ، (އޮޑިދޯނި ފަހަރުގައި ހުންގާނު އެޅުވުމަށް ހުންގާނާއި މައްޔަލުގައި ލޮއިން ހަދައި ހަރުކޮށްފައި ހުންނަ ބައި) ދަންމާނު ބުޅި، ކަތިވަޅި، ވަޅި، ފުރޯ، ހަނުފަދަ ކިތަންމެ އެއްޗެއް ޢާއްމުކޮށް ގާތްމީހުންނާއި އަމިއްލަ ބޭނުންފުޅަށް ހައްދަވައެވެ. ލާނދާ ހައްދަވައި، އުއްކަވައެވެ. ބޮޑުމަލާފަތް ހެއްދެވުމާއި، ލާފެންކޮށް ލިޔެ ލާޖެއްސެވުމާއި، ދިވެހީންދަންނަ ހުރިހާ ވައްތަރެއްގެ މަސްވެރިކަމަކީ ވެސް އޭނާއަށް ރަގަޅަށް އެނގިވަޑައިގަންނަވާ އަދި ބައެއްފަހަރު މީހުންނަށް ދަސްކޮށްދެއްވުމުގެ ގޮތުންނާއި އެކު ކުރެއްވި މަސައްކަތްތަކެވެ. ހުވަދުއަތޮޅަށް ފެމުނު މަސްވެރިކަމާއި، ކަށިމިޔަރުގެ މަސްވެރިކަން ތަޢާރަފުކޮށްދެއްވީ ވެސް އޭނާ އެވެ. އެ ދެ ވައްތަރުގެ މިޔަރު ބޭނޭކަހަލަ ބުޅި ޖަހަން ފެއްޓެވީ ވެސް އޭނާ އެވެ.\nމޮޅު ކެޔޮޅެއްކަމަށްބެލެވޭ ޙާޖީ މުޙަންމަދު ކަލޭފާނު ހަވަރު ތިނަދޫގެ 07 ދޯންޏަކަށް އެއްދުވަހު މަސްބާނައި ދެއްވި ކަމަށް ބުނެވެ އެވެ. އެކަން ވީގޮތަކީ، އޭނާ މަސްވެރިކަންކުރައްވަން ފުއްޓަރުފަރާތަށް ބޮއްކުރާއެއްގައި ނިކުމެ އުޅުއްވަނިކޮށް ފަރާއި ދާދިގާތުން މަސްވެރީން މަސްބާނަމުން ގެންދަނިކޮށް ފެނިވަޑައިގެން އެތަނުން ދޯންޏަކަށް އަރާވަޑައިގެން މަސްބާނާ ދެއްވައި، އެދޯނި ފުރުމުން އަނެއް ދޯންޏަށް ވަޑައިގެން މަސްބާނާ ދެއްވައި، އެގޮތަށް ހަތްދޯންޏަށް މަސްބާނާ ދެއްވީ އެވެ. އެރަށުން މީހުން ބޭލުމާއި ޖެހެންދެން ވެސް 07 ދޯންޏަށް މަސްބާނައިދެއްވި ދުވަސް ހަވަރުތިނަދޫ މީހުން ފާހަގަކުރަނީ، "ހަތްކުޑައިގެ ދުވަސް" ގެ ގޮތުގަ އެވެ. ގާތްގަނޑަކަށް 150 ވަރަކަށް ފަޅުރަށް އޮންނަ، ހުވަދުއަތޮޅުގެ ހުރިހާ ފަޅުރަށެއްގެ ނަންތަކާއި، އެރަށްރަށް އޮންނަތަނާއި، އަތޮޅުގެ ގިރިފަރު، ކަނޑުއޮޅިތައް ވެސް އޭނާއަށް އެނގިވަޑައިގަންނަވަ އެވެ. އަތޮޅުގެ އެކިވަރުގެ ހައެއްކަ ފަޅުރަށް ވަރުވާއަށް ލިޔުއްވައިގެން އުޅުއްވި އެވެ.\nމުޙައްމަދު ކަލޭގެފާނަކީ، ތިލޭރުވެރިކަމާއި، އެކިވައްތަރުގެ ވަޑިކަމާއި، ބޭސްވެރިކަމާއި، ނަކަތްތެރިކަމާއި، އަދި ފަންޑިތަވެރިކަން ވެސް އެނގި ވަޑައިގަންނަވާ ބޭފުޅެކެވެ. ތާރީޚީ މަޢުލޫމާތުތަކާއި، މާލެއާއި އަތޮޅުގެ ބޮޑެތި ޢާއިލާތަކުގެ ވަނަވަރާއި،އެ ޢާއިލާތަކާއި ގުޅޭ މުހިއްމު މަޢުލޫމާތު ހޯއްދަވައި، އެއްކުރައްވައި، ލިޔުއްވި އެވެ. އަތޮޅުގެ ބޮޑުނާއިބުކަމާއި، ހަވަރުތިނަދޫ އިސް ކަތީބުކަން ކުރެއްވި އެވެ. ބޭރު ދަތުރުކުރާ ދެ އޮޑިއާއި، އެތެރޭގެ މަސްވެރިކަމާއި، އެހެނިހެން ކަނޑުދަތުރުކުރާ އެކިވަރުގެ ހަތަރުފަސް އުޅަނދު ގެންގުޅުއްވި އެވެ. މިކަންކަމާއެކު ވަގުތުގައި ފަރުޟުނަމާދު އަދާއަށް ކުރެއްވުމަށް އިސްކަން ދެއްވި އެވެ. އަދި އޭނާއަކީ، އެ ޒަމާނުގައި ވަރަށް މަޝްހޫރު މުއްސަންޖަކަށް ވުމާއެކު ވެސް ޢާއްމުކޮށް ފަރިއްކުޅުއްވަނީ، ރާބޮޅާއިން ކައްކާ ކިރުގަރު ދިޔައާއި، ހިއްކި ބަނބުކޭލެވެ.\nއާދެ! މުޙައްމަދު ކަލޭފާނަކީ، އޭރުވެސް މިހާރުވެސް ހަވަރުތިނަދޫ އާއި، މަޑަވެއްޔާއި، ހޯޑެއްދޫއަށް ނިސްބަތްވާ އެންމެ ޢާއިލާ ބޮޑު އަދި އަވަހާރަވުމާއި ހަމަޔަށް ވެސް އެންމެ ގިނަ ބަޔަކު ބޯލެނބި، އަދި އެންމެ ގިނަ ދުވަހު އަތޮޅުގެ އެންމެ އިސްވެރިކަން ކުރެއްވި ޝަޚުޞިއްޔަ ތެވެ.\nއަލްއަމީރު މުޙައްމަދު އަމީނު ދޮށިމޭނާކިލެގެފާނު، މުޙައްމަދު ކަލޭގެފާނާއި އެކީގައި ކުރެއްވި އައްޑޫ ދަތުރުފުޅުގައި ފަހަރެއްގައި، އަމީރު އަމީނަށް އެނގިވަޑައިނުގެން އޮތުން އެކަށީގެން ވިޔަސް ޙާޖީ މުޙައްމަދު ކަލޭގެފާނަކީ، އެ ދުވަސްވަރު ރާއްޖެއަށް ވެސް ވަރަށް މަޝްހޫރު ވަރަށް ކުޅަދާނަ، މޮޅު މާލިމީ އެކެވެ. އެ ފަހަރު އަމީން ދީދީ ދަތުރުފުޅު ކުރެއްވީ، މުޙައްމަދު ކަލޭގެފާނުގެ ދޯންޏެއްގަ އެވެ. ދަތުރުގެ މާލިމީއަކަށް ގެންދެވީ ހަވަރުތިނަދޫ އާދަމްތަކުރުފާނު (ރެހެނެބޭ) އެވެ. ޙާޖީ މުޙަންމަދު ކަލޭފާނަކީ، އޭނާގެ ޒަމާނުގައި މާލޭގައިއޮތް ވެރިކަމުގެ އެންމެ އިސް ބޭފުޅުންނާއި އެހެނިހެން ބޮޑުންނާއި ވެސް ގުޅުން ބޮޑު ބޭފުޅެކެވެ. ޚާއްޞަކޮށް އަތިރީގޭ އިބްރާހީމް ދޮށިމޭނާކިލެގެފާނާއި، ޢަބުދުލްމަޖީދު ރަންނަބަޑޭރި ކިލެގެފާނާއި، އެ ކިލެގެފާނުގެ އަނބިކަނބަލުންނާއި، ބޭފުޅުންގެ ވަރަށް ގާތް ބޭފުޅެކެވެ. ރަންނަބަޑޭރި ކިލެފާނުގެ އަނބިކަނބަލުން ދޮންގޮމާއަކީ، ނޫރައްދީން ބަންޑާރައިންގެ ދަރިކަނބަލުން ނެވެ. އޭރުގެ ރަދުން އައްސުލްޠާން މުޙައްމަދު ޝަމްޝުއްދީންގެ ކޮއްކޯފުޅެވެ. މިހެންކަމުން ޙާޖީ މުޙައްމަދު ކަލޭގެފާނަކީ، ރާއްޖެތެރޭގައި އޭރު ބާރުހުރި ޤަދަރުވެރި ބޭފުޅެކެވެ.\nޙާޖީ މުޙައްމަދު ކަލޭގެފާނު މާލެވަޑައިގަންނަވާ ކޮންމެ ދަތުރުފުޅެއްގައި ރަސްގެފާނުގެ ފައިންޕުޅު ދެކެވަޑައިގަތުމަށް ގަނޑުވަރަށް ވަޑައިގަންނަވާ ފުރަތަމަ ދުވަހުގައި، ކަލޭގެފާނާއި އިސްތިޤްބާލް ކުރެއްވުމަށް ގަނޑުވަރުގެ ދޮރޯށިދޮށަށް އޭރުގެ ރަދުން (މުޙައްމަދު ޝަމްޝުއްދީން) ނުކުމެ ވަޑައިގަންވާތަން ފެނިފައިވާކަމަށް ގދ.ތިނަދޫ ޖޭނެސްޓް ޢަލީ ޤާސިމް (ރެއްކާބެ) ބުނުއްވައިފައިވާކަމަށް ރެއްކާބެއްޔާގެ މުޙައްމަދު ޒުހޭރު މަޢުލޫމާތު ދެއްވި އެވެ. ޒުހޭރުގެ ބައްޕައަކީ، މުޙައްމަދު ކަލޭގެފާނުގެ އޮޑި "ފަތުޙުލް ޢިނާޔަތު"ގެ ދަންޑެހެލެވެ. އަދި މުޙައްމަދު ކަލޭގެފާނު، ރަދުންގެއަރިހަށް ގަނޑުވަރަށް ވަޑައިގަތުމުން ގަނޑުވަރުން ދިމާވާ ޚައްދާމުންނާއި، އެކި ވަރުގެ ބެއިކަލުންނާއި، ބޮޑުންގެ ބޭފުޅުން ވެސް މުޙަންމަދު ކަލޭގެފާނަށް އިޙްތިރާމް އަދާކުރެއްވުމަށް އެ ވަގުތަކު އިށީނދެ ތިއްބެވި ނަމަ ތެދުވަންނަވައި، ސަލާމްކުރައްވައި، އުޅުއްވަ އެވެ. އެގޮތަށް އެކަންތައް ކުރައްވަނީ، ހުވަދޫ ވާރުވެރިންނަކީ، އެހެން އަތޮޅުތަކާއި ޚިލާފަށް ރަސްކަމުގެ ފަރާތުން ޚާއްޞަ ގަދަރެއް ދެއްވާފައިވާ ބޭފުޅަކަށްވާތީ އާއި އަދި ޙާޖީ މުޙައްމަދު ކަލޭގެފާނަކީ، އާދަޔާއިޚިލާފު ޝަޚުޞިއްޔަތަކަށް ވާތީ ވެސް މެ އެވެ.\nޝަމްޝުއްދީން ރަދުންނާއި، އަތިރީގޭ އިބްރާހީމް ދޮށިމޭނާ ކިލެގެފާނާއި، ޢަބުދުލް މަޖީދު ރަންނަބަޑޭރި ކިލެގެފާނާއި، އަލްއަމީރު ޙަސަން ފަރީދުދީދީގެ ބާރުފުޅު ވެރިކަމުގެތެރެއިން ނެތިގޮސް، އެ ބޭފުޅުންގެ ޚާންދާނަށް ނިސްބަތްވެ ވަޑައިގަންނަވާ އަލްއަމީރު މުޙައްމަދު އަމީނަށް ވެރިކަމުގެ ބާރުތައް ލިބިވަޑައިގަތުމުން މުޙައްމަދު ކަލޭގެފާނާއި މެދުގައި މުލީގެއިން(ރަދުން) ނާއި އަތިރީގެއިން (ބޮޑުވަޒީރު) ބަހައްޓަވަމުން ގެންދެވި ގާތްކަން އަލްއަމީރު މުޙައްމަދު އަމީން ބެހެއްޓެވި ކަމަކަށް ނުބެލެވެ އެވެ. ވެރިއެއްގެ ގޮތުން ދަށުގައި ހުރި މީހަކާއިމެދުގައި ވިޔަސް ވެރިމީހާގެ ވާޖިބެއްގެ ގޮތުން ކުރަންޖެހޭ ކޮންމެކަމެއް ކުރުން އެއީ ރަނގަޅު ކަމެކެވެ. އަދި އެކަމަކީ، ކުރަންޖެހޭނެ ކަމެއް ވެސް މެ އެވެ. ނަމަވެސް މީހެއްގެ އިޙުސާންތެރިކަން ބޮލާލައި ޖަހައި، ކަމަކަށްވާ ކަމަކާނުލައި އެ މީހާ ދަށު ދަރަޖައަކަށް ނިކަމެތި ކޮށްލައި، ފަޟީޙަތްކޮށް، ހޭރުވުމަކީ، އިސްލާމަކު ކޮށްގެންވާނޭ ކަމެއްނޫނެވެ.\nމިހެނީ، މުޙައްމަދު އަމީންގެ ޢިއްޒަތްތެރި މާތް ކާފާފުޅު އަލްއަމީރު އިބްރާހީމް ދޮށިމޭނާކިލެގެފާނު، މާލޭގެ ބޮޑުހުޅުގެ ޙާދިސާގައި ޤައިދީއެއްގެގޮތުން ނިކަމެތި ޙާލުކޮޅެއްގައި އައްޑޫ އޮޑިއަކުން އައްޑުއަށް ފޮނުވާލެއްވި ދަތުރުގައި ހުވަދުއަތޮޅާއި ހަމައިން ވިއްސާރަވެ، ކަނޑުގަދަވެ، ދަތުރުކުރެވޭ ވަރު ނުވެގެން ދެ ފޮއިދުވަހާ ގާތަށް ހަވަރުތިނަދޫގައި އޮޑި ބަނދަރުކުރަން ޖެހުނެވެ. އޭރުވެސް ހުވަދުއަތޮޅުގެ ވާރުވެރިއަކީ، ޙާޖީ މުޙައްމަދު ކަލޭގެފާނެވެ.\nޤައިދީއެއްގެ ގޮތުގައި ދާއިމަށް ފައިންޕުޅުގައި ހިލިހިލާ ޖައްސަވައި، އޮޑީގައި އޮންނެވި އިބްރާހީމް ދޮށިމޭނާކިލެގެފާނަކީ، ސަރުކާރުގެ ވިދާޅުބަސްފުޅެއް އަމުރުފުޅެއްނެތި މީހަކަށް ބަޔަކަށް ހެވަތައި ކައިރިވާން ވެސް ލާހިކު ކުޅަދާނަ ނުވާވަރުގެ ސިޔާސީ ކުށްވެރިއެކެވެ. ނަމަވެސް ވިއްސާރައިގެ ގަދަ ވަޔާއިއެކު އޮޑި ހަލުވައި ކިލެގެފާނުގެ ޙާލުކޮޅު އިތުރަށް ބޮޑުވެދާނެތީ މުޙައްމަދު ކަލޭގެފާނު ވަޑައިގެން އެ ކިލެގެފާނު ހަވަރުތިނަދޫއަށް ބާލުއްވައި އެރުއްވުނު ދަރަޖައަކުން ޢިއްޒަތް އަރުއްވައި ހެޔޮކޮށް ހިތްތަވައި އަރިސް ގޮތެއްގައި ގެންގުޅުއްވި އެވެ. އަދި އައްޑު އަތޮޅުގައި ހުންނެވި ދުވަސްވަރު ވެސް ކިލެގެފާނާއި މެދު ޙާޖީ ކަލޭގެފާނު ވަރަށް ގާތްގުޅުމެއް ބޭއްވެވި އެވެ.\nޙާޖީ މުޙައްމަދު ކަލޭގެފާނާއި، އޭރުއޮތް ވެރިކަމާއި ދެމެދުގައި އޮތް އިތުބާރަކާއި ގުޅުންތެރިކަމެއްގެ ބޮޑުކަމުން މިކަން ޙާޖީ މުޙައްމަދު ކަލޭގެފާނު ކުރެއްވި ނަމަވެސް މިކަމަކީ، އެހެންމީހަކު ނުވަތަ ބަޔަކު އޭރު ކުރިކަމެއްނަމަ އެކަންވާނީ ޤަތުލު ވާޖިބު ހިސާބުގެ ކަމަކަށެވެ. އެކަން އޮތީ އޭރު އެހެންކަން އެންމެ ރަނގަޅަށް އެނގިވަޑައިގަންނަވާ އެއްބޭފުޅަކީ ވެސް ޚޮދު އިބްރާހީމް ދޮށިމޭނާކިލެގެފާނެވެ. އެކަން ފަހުން ވެސް އެކިލެގެފާނު ދެނެވަޑައިގަންނަވަ އެވެ. ދެނެވަޑައިގަންނަވާ ކަން ބަހާއި ޢަމަލުން އެކިލެގެފާނު ސާބިތުކޮށްދެއްވި އެވެ. އެ ކިލެގެފާނުގެ ބޭފުޅުން ދެނެވަޑައިގަންނަވަ އެވެ. އަދި ކާފަ ބޭފުޅުން ވެސް (މުޙައްމަދު އަމީން ފިޔަވައި އެހެން ބޭފުޅުން) ދެނެވަޑައިގަންނަވަ އެވެ.\nނަމަވެސް އިބްރާހީމް ދޮށިމޭނާކިލެގެފާނުގެ ކާފަ ދަރިކަލުން އަލްއަމީރު އަޙުމަދު ދޮށިމޭނާ ކިލެގެފާނުގެ ދަރިކަލުން އަލްއަމީރު މުޙައްމަދު އަމީން ދޮށިމޭނާ ކިލެގެފާނަށް އެކަން އެނގިވަޑައިގަންނަވާކަމަށް ބެލެވޭކަށް ނެތެވެ. އަދިކީއްތޯއެވެ. ދިވެހި ތާރީޚް ހެކިދެނީ، އެނގިވަޑައިނުގަންނަވާ ކަމަށެވެ. މިހެނީ، އަލްއަމީރު މުޙައްމަދު އަމީނަށް ދައުލަތުގެ އިސް ބާރުތައް ލިބިވަޑައިގަތީ، އަލްއަމީރު ޙަސަން ފަރީދު އަވަހާރަ ވުމުންނެވެ. ބާރުތައް ލިބިވަޑައިގަތީ، އެ ބާރުތައް ދެއްވަން ޢަބުދުލްމަޖީދު ރަންނަބަނޑޭރި ކިލެގެފާނު ވެސް ބޭނުންފުޅުވެ ވަޑައިގަންނަވާތީ އެވެ. ނަމަވެސް އެ ހިސާބުން ޢަބުދުލްމަޖީދު ރަންނަބަޑޭރިކިލެގެފާނުގެ ދޮށީ ދަރިކަލުން އަލްއަމީރު މުޙައްމަދު ފަރީދު (ފަހުން ޖަލާލަތުލް މަލިކު މުޙައްމަދު ފަރީދުލްއައްވަލް) އާއި މެދުގައި ވެސް އަލްއަމީރު މުހައްމަދު އަމީނު ކަންކުރެއްވީ އެންމެރަނގަޅަށް ނޫން ކަމަށް ދިވެހިތާރީޚުން ސާފުކޮށް އެނގެ އެވެ. އަލްއަމީރު މުޙައްމަދު ފަރީދާއި އަލްއަމީރު މުޙައްމަދު އަމީނަކީ ދެބެންގެ ދެދަރި ބޭފުޅުންނެވެ.\nޙާޖީ މުޙައްމަދު ކަލޭގެފާނުގެ ޙަޔާތުގެ ފަތްފުށްތައް ފިޔަވައި، އެހެނިހެން ފަތްފުށްތައް ނިގުޅައި ބަލައި ކިޔައިހެދުމަކީ މިތާނގައި އަޅުގަނޑު ކޮންމެހެން ކުރަންވީ ކަމެއް ކަމަށް ނުދެކެ މެވެ.\nއާދެ! ގަހެއްގެ ހުރިހާ ގޮތްޕެއްގައި މޭވާ ވެސް ނާޅައެވެ. ނަމަވެސް އެ ގަސް ފުރިހަމަވަނީ، މޭވާ ނާޅާ ގޮފިތައް ވެސް ހުރުމުން ނެވެ. ހުރިހާ ގޮފިތަކެއްގައި މޭވާއަޅައިފި ނަމަ އެ ގަސް ވެއްޓުމުގެ ފުރުޞަތު ބޮޑުވާނެ އެވެ. ހަމަ އެ އުޞޫލުން (ޙާޖީ މުޙައްމަދު ކަލޭގެފާނު ނިސްބަތްވާ) މަޑަވެލީ މޫސިއާގެ ޢާއިލާގެ ހުރިހާ އެންމެންނަކީ، ޝަޚްޞިއްޔަތްތަކެއް ނޫނެވެ. ނަމަވެސް ފަހުން ވެސް އެހެން ބަޔަކަށް މުގުރާނުލެވޭނެ ކިތަންމެ ރެކޯޑެއް ޤާއިމު ކޮށްފައިވާ ބޭފުޅުން މި ޢާއިލާގައި ވަރަށް ގިނައެވެ.\nޙާޖީ މުޙަންމަދު ކަލޭފާނުގެ 31 އަހަރުގެ އަތޮޅުވެރިކަމުގެ ވާހަކަ ލިޔެވިއްޖެ އެވެ. ނަމަވެސް އޭނާގެ މުއްސަނދި ކަމާބެހޭ ގޮތުން މާގިނަ ވާހަކަތަކެއް ލިޔާކަށް އަޅުގަނޑު ގަސްތެއް ނުކުރަމެވެ. ހަމައެކަނި ފާހަގަކޮށްލާނީ، އޭނާގެ ތަރިކަ ބެހި ދުވަހު ވާރިޘެއްގެ ފަރާތުން މުދަލާއި ޙަވާލުވި މއ.ބާރަނާއާގެ ގދ.ތިނަދޫ އަމީރުއްޒަހުރި ހުސައިން ތައްޚާނު ބުނި ޢިބާރާތެކެވެ. އޭނާ ބުނީ، ފަސްބަޔަށް ބެހުމުން އެއިން ކޮންމެ ބަޔަކަށް ލިބުނު ހަމައެކަނި ބަތްކާ ތަށީގެ ޢަދަދަކީ 750 ތަށި ކަމަށެވެ. އަދި ރުނބާ، ފަދަ އެހެނިހެން ކަންވާރާއި، ރިހިރުފިޔާގެ ޢަދަދު ވެސް ވަރަށް ގިނަ ކަމަށެވެ.\nޙާޖީ މުޙައްމަދު ކަލޭގެފާނު ނިސްބަތްވާ ޢާއިލާގެ މީސްގިނަކަމާ މެދު ބުނެވެނީ، އޭނާގެ ގެ ހުންނަ ހިސާބު (މިހާރުގެ އަތޮޅުތަޢުލީމީ މަރުކަޒު) އެހުރި ހިސާބުން ފެށިގެން އޭނާގެ އޮޑިދޯނިފަހަރު އެހެލާ (މިހާރު ތިނަދޫ "ތޭންކް" އެހުރި) ހިސާބާ ދެމެދުގައި ދިރިއުޅޭ އެންމެންނަކީ، އޭނާގެ އައުލާދުން ކަމަށެވެ.\nއިސްވެދިޔަ މަޢުލޫމާތްތަކަށް ރިޢާޔަތް ކުރުމުން ވަރަށް ގިނަ ޢިބްރަތްތަކެއް ލިބެ އެވެ. ކުރިންވެސް އަޅުގަނޑު ފާހަގަކޮށްފައިވާނެ، ފަދައިން އެ ޢާއިލާއިން ޤާއިމުކޮށްފައިވާ ރިކޯރޑްތައް ވަރަށްގިނަ އެވެ. އެ އާޢިލާއިން ޤަވްމަށް ޚިދުމަތްކުރެއްވި ބޭފުޅުންގެ ތެރޭގައި އަތޮޅުވެރިކަން ކުރެއްވި ބޭފުޅުން، ޑޮކްޓަރުން މާލިމީން، ޙަކީމުން، ވަޒީރު ބޭފުޅުންނާއި އަދި ވެސް ކިތަންމެ ބޭފުޅުން ހިމެނެ އެވެ. އެ ސިލްސިލާ މިހާރު ވެސް ދަނީ ހަމަ ކުރިއަށެވެ. އެ ދަރިކޮޅަށް ނިސްބަތްވާ އެތައް ބަޔަކު، ތިނަދޫ، މަޑަވެލި، ހޯނޑެއްދޫ، ރަތަފަންދޫ، ފިޔޯރީ، މާތޮޑާ، ދާންދޫ އަދި ވިލިގިލީގައި އެބަތިބޫ އެވެ.\nޙާޖީ މުޙައްމަދު ކަލޭގެފާނު އަވަހާރަވީ ދެވަނަ ފަހަރަށް ޙައްޖަށް ވަޑައިގަތުމަށް މާލެއަށް ވަޑައިގެން އުޅުއްވަނިކޮށް ކުއްލި އާލާސްކަންފުޅެއް ޖެހިވަޑައިގެން، ޢުމުރުފުޅުން ގާތްގަނޑަކަށް 72 އަހަރުފުޅުހާ ތާނގަ އެވެ. ނަމަވެސް ޞިއްޙަތު ރަނގަޅުވެފައި ހަށިކޮޅު ފެންނަނީ ދުޅަހެޔޮކޮށްނެވެ. އާލާސްކަންފުޅަށް ބޭސްކޮޅު އެރުވީ އޭރުގެ މަޝްހޫރު ބޭސްވެރިއެއް ކަމަށްވާ، މުޙައްމަދު ކަލޭގެފާނާއި ދެބެންގެ ދެދަރި ދައްތައަކަށް މާމަ ވިދާޅުވާ ހަވަރުތިނަދޫ/ ކޭވަކުގޭ ޙަކީމް ޙުސޭން ޢަފީފެވެ. ޙާޖީ މުޙައްމަދު ކަލޭގެފާނު ފަސްދާނުލެވުނީ، (އޭނާގެ އަންހެން ބޭފުޅެއްކަމަށްވާ ޙައްވާފާނުގެ މަހާނައާއި ޖެހިގެން) މައްޗަންގޮޅީ އާމިސްކިތުގެ ޤަބުރުސްތާނުގަ އެވެ. އެއީ މިހާރު މއ. "ބާބުލް އަވާލީ"އާއި، "ސްޓާރޝެލް" އެހުރި ކޮއްޓެވެ.\nމަޢުލޫމާތު: އަލްމަރުޙޫމް ޢަލީ ނަޞީރު، ޒޫރިޔާގެ/ މަޑަވެލި ލިޔުއްވާފައިވާ "މަޑަވެލީ މޫސިޔާގެ ޢާއިލާއިން 7،8 ވަނަ ބައިން"


vnews - FA Cup: City aai Arsenal semi ah\nއެފްއޭކަޕް: ސިޓީ އާއި އާސެނަލް ސެމީއަށް\nއާސެނަލް އާއި ލިންކަން ސިޓީ ރޭ ކުޅުނު މެޗުގެ ތެރެއިން---\nއިނގިރޭސި އެފްއޭކަޕް ފުޓްބޯޅަ މުބާރާތުގެ ސެމީ ފައިނަލަށް މެންޗެސްޓާ ސިޓީ އާއި އާސެނަލް ދަތުރު ކޮށްފި އެވެ.\nއާސެނަލް ސެމީއިން ޖާގަ ޖޯދީ ރޭ ލިންކަން ސިޓީ އަތުން ފަސޭހަ ކަމާއެކު 5-0 ލަނޑުން މެޗް ކާމިޔާބު ކޮށްގެންނެވެ.\nއާސެނަލްގެ ފަރާތުން މޮޅު ކުޅުމެއް ފެނިގެން ދިޔަ މިމެޗުގައި އެޓީމުގެ ފުރަތަމަ ލަނޑު 45 ވަނަ މިނެޓުގައި ކާމިޔާބު ކޮށްދިނީ ތިއޯ ވޮލްކޮޓްއެވެ. އަދި މެޗުގެ ލީޑް ފުޅާކުރި ލަނޑު 53 ވަނަ މިނެޓުގައި އެޓީމަށް ކާމިޔާބު ކޮށްދިނީ އޮލިވިއޭ ޖިރޫއެވެ. މި މެޗުގައި އާސެނަލްއިން ކާމިޔާބުކުރި ތިންވަނަ ލަނޑަކީ މެޗުގެ 58 ވަނަ މިނެޓްގައި، ލިންކަން ސިޓީގެ ކުޅުންތެރިއެއްގެ އަތުން ބައިކޮޅަށް ވަތް ލަނޑެކެވެ.\nއާސެނަލްގެ އަމިއްލަ ދަނޑުގައި ކުޅުނު މިމެޗުގައި އެޓީމްގެ ހަތަރު ވަނަ ލަނޑު މެޗުގެ 72 ވަނަ މިނެޓްގައި އެލެކްސިސް ސަންޗޭޒް ކާމިޔާބުކޮށްދިންއިރު، އެޓީމުގެ ފަސް ވަނަ ލަނޑު މެޗުގެ 75 ވަނަ މިނެޓުގައި ކާމިޔާބު ކޮށްދިނީ އާރަން ރަމްސީ އެވެ.\nސިޓީ ސެމީއިން ޖާގަ ހޯދީ ރޭ މިޑްލްސްބަރާ އަތުން 2-0 ލަނޑުން މެޗް ކާމިޔާބު ކޮށްގެންވެ. މި މެޗުގެ ސިޓީގެ ލަނޑުތައް އެޓީމަށް ކާމިޔާބު ކޮށްދިން ކުޅުންތެރިންނަކީ ޑޭވިޑް ސިލްވާ އާއި ސާޖިއޯ އަގުއޭރޯ އެވެ.


Bidheyseen ge musaaraige massala hallu kuran project insure kurumuge visnun ebahuri: Fayyaz | Mihaaru\nބިދޭސީންގެ މުސާރައިގެ މައްސަލަ ހައްލުކުރަން ޕްރޮޖެކްޓް އިންޝުއާ ކުރުމުގެ ވިސްނުން އެބަހުރި: ފައްޔާޒް\n03 ޖުލައި 2020 - 11:45\nއެކިއެކި މަޝްރޫއުތަކަށް ބިދޭސީ މަސައްކަތު މީހުން ގެނެސް، ބައެއް ސަބަބުތަކާ ހެދި އެ މީހުންނަށް މުސާރަ ނުދެވޭ މައްސަލަ ބޮޑު ކަމަށާއި އެކަން ހައްލުކުރުމުގެ ވިސްނުންތަކެއް ސަރުކާރުގައި އެބަހުރި ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެ އެވެ.\nއޭނާ ވިދާޅުވި ގޮތުގައި، މި މައްސަލަ އެކި ގޮތްގޮތަށް އެބަ ދިމާވެ އެވެ.\n"އަޅުގަނޑުމެންނަށް ފެނުނު އެއް ކޭސްގައި، މަސައްކަތުގެެ ކޮންޓްރެކްޓް ނަގާފައިވާ މީހުންނަށް ވެރިފަރާތުން ފައިސާ ނުލިބިގެން އުޅޭ މައްސަލަ ވެސް އެބަ އުޅޭ. އެހެންވީމަ ތިން ހަތަރު ފަސް މަަސް މުސާރަ ނުދެވި އެބަހުރި،" މިދިޔަ ހަފުތާގައި 'މިހާރު' އަށް ދެއްވި އިންޓަވިއުއެއްގައި މިނިސްޓަރު ވިދާޅުވި އެވެ.\n"މިހެންވީމަ ދެން ދިމާވާ މައްސަލައަކީ އެ މަޝްރޫއުގައި މަސައްކަތްކުރާ ބިދޭސީންނަށް މުސާރަ ނުދެވި ކާންބޯން ވެސް ނުދެވޭ ހާލަތަކަށް މި ދަނީ. އަޅުގަނޑުމެން މި ކަމުގައި ވަރަށް ގިނަ ގޮތްގޮތަށް ވިސްނައިފިންް ކިހިނެއްތޯ ހެދޭނީ."\nފައްޔާޒް ވިދާޅުވި ގޮތުގައި، މިކަހަލަ ކަމެއްގައި ސަރުކާރަށް ވެސް ކުރެވޭނެ ކަމަކީ އެ މީހުންގެ ޑިޕޮސިޓް ފައިސާ އިން އަނބުރާ ގައުމަށް ފޮނުވާލުން އެކަންޏެވެ.\n"އެކަމަކު އެ މީހުންގެ މުސާރައެއް ސަރުކާރަށް ދެވޭނެ ގޮތެއް ނޯންނާނެ. އަނެއްކޮޅުން އެ މީހުންނަށް މުސާރަ ވެސް ދޭން އެބަ ޖެހޭ. ކޮންޓްރެކްޓަރުގެ އަތަކު ފައިސާއެއް ނުހުރޭ. އޭނާ އަށް ފައިސާ ދޭން ޖެހޭ ފަރާތުން ފައިސާއެއް ނުދޭ. ކޮންޓްރެކްޓް ހިންގާ މީހާގެ އަތަކު ފައިސާ ނުހުރޭ އެހެން ބައެއް ސަބަބުތަކާ ހެދި. މިކަހަލަ ކަންކަން މި ދިމާވަނީ،" ފައްޔާޒް ވިދާޅުވި އެވެ.\nމިކަހަލަ މައްސަލަތަކުގެ ހައްލަކީ ކޮބައިތޯ ދެންނެވުމުން މިނިސްޓަރު ވިދާޅުވީ އެއް ވިސްނުމަކީ ބިދޭސީން ގެންނަ ޕްރޮޖެކްޓްތައް އިންޝުއާ ކުރުން ކަމަށެވެ.\n"އެއީ މީގެ މައިގަނޑު އެއް ވިސްނުން. ކޮންމެ ގޮތެއް ވިޔަސް މީގެ ހައްލަކަށް ދާން އެބަޖެހޭ،" އޭނާ ވިދާޅުވި އެވެ.\nމިކަހަލަ މަޝްރޫތައް ފެށުމުގެ ކުރިން ވަކި އަދަދެއްްގެ ޑިޕޮސިޓެއް ސަރުކާރުގައި ބެހެއްޓިދާނެ ނޫންތޯ ދެންނެވުމުން މިނިސްޓަރު ވިދާޅުވީ ގައުމުގެ އިގްތިސާދުގެ ތެރޭގައި ދައުރުވާން ހުރި ފައިސާ ސަރުކާރުގެ ތެރޭގައި ތާށިކޮށްފައި ބެހެއްޓުމަކީ ވިސްނުމެއް ނޫން ކަމަށެވެ. އޭރުން އިގްތިސާދީ ހަރަކާތްތަކަށް ބުރޫ އަރައި، މަޝްރޫއު ހިންގާ މީހުން އިތުރަށް ތާށިވުމުގެ ފުރުސަތު އޮތް ކަމަށް އޭނާ ވިދާޅުވި އެވެ.\nރޭގެ ހާދިސާ އަށް އިޝާރާތް ކުރައްވައި ފައްޔާޒް މިއަދު ވިދާޅުވީ އެ މައްސަލައިގައި ސަރުކާރަށް ކޮށްދެވޭނެ ކަމަކީ މެދުވެރިއެއްގެ ބައި އަދާކުރުން ކަމަށެވެ.\n"އެ ބިދޭސީންނަށް ފައިސާ ނުދެވިގެން އުޅޭ މައްސަލަ އަކީ އަޅުގަނޑުމެންނަށް ވެސް ކުޑަ ދުވަސްކޮޅެއް ކުރިން އެނގިފައި އޮތް ކަމެއް. އެކަމަކު މީގައި އަޅުގަނޑުމެންނަށް ގާނޫނީ ގޮތުން ކޮށްދެވިދާނެ ކަމެއް މާ ބޮޑު ކަމެއް ނެތް،" ފައްޔާޒް ވިދާޅުވި އެވެ.\nއޭނާ ވިދާޅުވި ގޮތުގައި މި ހާލަތުގައި މިކަހަލަ މައްސަލަތައް އިތުރަށް ދިމާވުމަކީ ވެސް އެކަށީގެންވާ ކަމެކެވެ. އަދި ބިދޭސީންނަށް ވާތީ، މިކަހަލަ ކަމެއްގައި އެ މީހުން ދާނެ ތަނަކާއި ކައިބޮއި އުޅޭނެ ގޮތެއް ނެތިގެން އުޅެން ޖެހުމަކީ އެންމެ ހިތާމަވެރި އެއް މަންޒަރު ކަމަށް މިނިސްޓަރު ވިދާޅުވި އެވެ.\nރާއްޖޭގައި އުޅޭ ބިދޭސީން މީހުން ލައްވާ މަސައްކަތް ކުރުވުމަށް ފަހު އެ މީހުންގެ މުސާރަ ނުދިނުމުގެ މައްސަލަތައް މިހާރު ދަނީ ގިނަވަމުންނެވެ. އޭގެ ތެރެއިން އިއްޔެ ދިމާވި މައްސަލައެއްގައި، ބ. ބޮޑުފިނޮޅުގައި ރިސޯޓެއް ހެދުމުގެ މަސައްކަތް ކުރާ 200 ވަރަކަށް ބިދޭސީންގެ ހަ މަހުގެ މުސާރަ ނުދީގެން އެ މީހުން ވަނީ އެ ރަށުގައި ތިބި ދިވެހިންތަކެއް ރަހީނުކޮށްފަ އެވެ. އެ މައްސަލަ ބޮޑުވެ، އެ ރަށުގައި ހިނގި ހަމަނުޖެހުމުގައި ރަށުގައި ހުރި ވަރަށް ގިނަ ތަކެއްޗަށް ވެސް ވަނީ ވަރަށް ބޮޑެތި ގެއްލުންތަކެއް ދީފަ އެވެ. އެ މައްސަލަ ހައްލު ކުރުމަށް ޓަކައި ރެއާއި މިއަދު ހެނދުނު ފުލުހުންގެ ޓީމްތަކެއް ވަނީ ގޮސް މައްސަލަ ހަމައަކަށް އަޅުވައިފަ އެވެ. ހަމަ މި އަހަރުގެ ތެރޭގައި، ބިދޭސީންގެ މުސާރައިގެ މައްސަލައިގައި ފުލުހުންނާ ބިދޭސީ މަސައްކަތު މީހުންނާ އެހެން ކުރިމަތިލުމެއް ވެސް އޮތީ ހިނގައިފަ އެވެ. އަދި އެހެން ކުންފުންޏަކުން ގެންގުޅޭ ބިދޭސީންތަކަކަށް މުސާރަ ނުދިނުމުގެ މައްސަލައިގައި އެ މީހުން ތިން ފަހަރެއްގެ މަތިން ވަނީ މުޒާހަރާކޮށްފަ އެވެ.\nބިދޭސީން ޓޫރިޒަމް އިކޮނޮމިކް ޑިވެލޮޕްމެންޓް މިނިސްޓްރި ފައްޔާޒް އިސްމާއިލް، އިކޮނޮމިކް މިނިސްޓަރު ގަވާއިދާ ހިލާފަށް އުޅޭ ބިދޭސީން އިކޮނޮމިކް މިނިސްޓަރު ބ. ބޮޑުފިނޮޅު މެމްބަރު އަލީ ރިޒާ (މިލަންދޫ)\n35 ކޮމެންޓް, 38 ރިއެކްޝަންސް\nފުރަތަމަ ދިވެހިންގެ މުސާރަވެސް ހަމައަށް ނުލިބިގެންމިއުޅެނީ\nސަރުކާރުން ހަދާނެ ގޮތެއް ނޭނގި ބޯގޮވައިގެން އުޅެންޏާ ބުނެލަން. މުސާރަ ނުދީ މަޖުބޫރީ ހާލަތުގައި މީހުން ލައްވާ މަސައްކަތް ކުރުވުމަކީ ރާއްޖޭގައިވެސް އަދި ބައިނަލް އަގްވާމީ ގޮތުންވެސް ބޮޑު ކުށެއް. އެކަންތައް ކުރާ މީހުނަށް އަދަބު ދިނުން އެއީ އެހެން މީހުން އެގޮތަށް ކަން ކުރުމުން ދުރުކުރުވުމަށް ކުރެވިދާނެ ކަމެއް. ހިނގައިގެން އުޅޭ ހާދިސާ ގައި ޕާޓީ މެންބަރެއްގެ މަސްލަހަތު ހިމެނޭތީ ހަދާނެގޮތް ހުސްވެގެން ތި އުޅެނީ.\nތިބޭފުޅާ ހުންނަވާ ވިސްނުންފުޅު ހިއްޕަވައިގެން\nސަރުކާރަށް ކުރެވިދާނެ ބައިވަރު ކަންކަން އެބަހުރި، މިސާލަކަށް މިދޭތެރެއަކުން މުއައްޒަފުން ވަޒީފައިއިން ވަކިކުރަން ފެށީމަ އެންގި އެންމެން ވަކިޕޯރޓަލްއެއްގައި ރަޖިސްޓްރީކޮށް އެންގުމަށް ދެން މިއެންގީ ލޯނެއް ނުލިބޭނޭ މުއައްޒަފުން ވަޒީފައިއިން ވަކިކޮއްފިއްޔަކާ، މިސަބަބައްޓަކައި ވަރަށް ގިނަބައެއްގެ ވަޒީފައި ސަލާމަތް ކުރެވުނު، ހަމަ މިއުސޫލުން އެއްމަސް ދުވަހުގެ މުސާރަ ޕެންޑުވީމަ ޕޯރޓަލްއެއް ތުރޫކޮށް އަންގާ ގޮތަށް ހަދައި ޖޫރިމަނާ ކުރަން ފެށީމަ ނަތީޖާ ފެން\nމިކަހަލަ ވާނުވާ މިނިސްޓަރުން ލައިގެން ކިހިނެތް މިކަންވަނީ؟ މިސަރުކާރަށް އޮތް ހޯޕް ގެއްލި، މުޅިގައުމު ދަވާލި ޔާމީނު އެއީ ހީރޯ އަކަށްވެ ނިމިއްޖެ!\nގެންނަ ކޮން މެ ބިދޭސީއަކަށް މިހާރު ބަހައްޓާ ޑިޕޮޒިޓް ފައިސާގެ އިތުރުން، ކޮން މެ ލޭބަރެއްގެ3މަހުގެ މުސާރަ ސަރުކާރުގައި އެޑްވާންސް ޕޭ މަންޓެއްގެ ގޮތުގައި ބެހެއްޓު މުން ނޫނީ ހުއްދަ ނުދޭންވީ ނޫންތޯ؟ މިއީ ޙައްލުކުރަން ވަރަށް ފަސޭހަކަ މެއް.\nދައުލަތުން ތި މުސާރަވެސް ދީ! ތީގެ ހައްލަކީ ބިދޭސީ މީހާ ރާއްޖެ ގެނައުމުގެ ކުރިން ބިދޭސީމީހާ އާއި ބިދޭސީ މީހާ ގެންނަ ފަރާތާއި ދެމެދު ވާ އެއްބަސްވުމެއް އޮތުން. މިއެއްބަސްވުމުގައި ދޭނެ މުސާރައާއި، ކުރާނެ މަސައްކަތާއި، މަސައްކަތު ވަގުތު އޮންނަންވާނެ! ދެން މި އެއްބަސްވުން މާލޭގައި ލޭބަރ ރިލޭޝަންސް އޮތޯރިޓީ ރަށްރަށުގައި ކައުންސިލްތަކުގައި އޮންނަންވީ. ބިދޭސީ މީހާއަށް މުސާރަ އެންމެ މަހެއްގެ ވެސް މުސާެަ ނުދިނުމަކީ ގާނޫނީ ކުށަކަށް ހަދާ\nއިންކަމް ޕްރޮޓެކްޝަން އިންޝުއަރަންސް ދިވެހިރާއްޖޭގެ ކޮންމެ ކުންފުންޏަކުން ނަގަންޖެހޭ ގާނޫނެއް ގެނޭ!\nޤަވައިދާ ޚިލަފަށް އުޅޭބިދޭސީން ލައްވާ އެއްވެސް މަސައްކަތެއް ނުކުރަންވީ އެމީހުން ލައްވައި އަގުހެޔޮކޮށް މަސައްކަތް ކުރާތީ ދިވެހިންނަށް މަސައްކަތްނުލިބެނީ ، އެކަމަކު އެކުރުވެނީ ޤަވައިދާ ޚިލާފްކަމެއް ސަރުކާރުގެ ބާރުއޮންނަ މީހެއްވީމަ އަޅާނުލަނީ ، މީގެއިން ނިކުނަނަ ނަތީޖާ ވަރަށްނުބައި، ދެން ސަރުކާރުންބުނާނެ ފަރުޟީޒިންމާ އެންމެންނަގާށޭ . އެއަށްވުރެން މާރަނަގަޅެއްނޫންދޯ ސަރުކާރުން ސަރުކާރުގެ ޒިންމާނަގައިގެން މިޤައުމު މިވަބާއިން ސަލާމަތްކުރިއްޔާ .\nފައްޔާޒު އިސްތިއުފާ. ..


Aditya athun faisaa husve haaluga eh nujehey\n17 އޮކްޓޯބަރ 2020 - 10:38:43\nއިންޑިއާގެ މަޝްހޫރު ލަވަކިޔުންތެރިޔާ އަދިތުޔާ ނާރަޔަން، ބެންކްރަޕްޓްވެފައިވާ ކަމަށް ބުނެ އަޑުތައް ފެތުރެމުންދަނިކޮށް އެ ހަބަރު ދޮގުކޮށްފި އެވެ.\nއިންޑިއާގެ މަޝްހޫރު ޓީވީ ހޯސްޓެއްގެ ގޮތުގައި ވެސް ފެނިގެންދާ އަދިތުޔާ ވަނީ، ވަރަށް ފަހުން ލޯބިވެރިޔާ ޝްވެތާ އަގަރްވާލަށް ކައިވެނިކުރަން ނިންމާފައިވާކަން އިއުލާންކޮށްފަ އެވެ.\nއެގޮތުން މިފަހުން ދިން އިންޓަވިއުއެއްގައި އެކައުންޓުގައި ހުރީ އެންމެ 18000 ކަމަށް ބުނެ އަދިތުޔާ ވަނީ އޮކްޓޫބަރު މަހަށް މަސައްކަތެއް ނުލިބިއްޖެނަމަ އޭނާގެ ބައިކް ވެސް ވިއްކާލާނެ ކަމަށް ބުނެފަ އެވެ. އެއާއެކު އަދިތުޔާ ހާލުގައި ޖެހިފައިވާކަމުގެ އަޑުތައް އެރުމާއެކު އޭނާ މިވަނީ އެކަން ދޮގުކޮށްފަ އެވެ.\nއަދިތުޔާ ބުނީ މީހުން އޭނާ ދެއްކި ވާހަކަ އޮޅުވާލީ ކަމަށެވެ. އެގޮތުން އެއީ ދެވަރަކަށް މަސް ދުވަހުގެ ކުރިން ދިން އިންޓަވިއުއެއް ކަމަށާއި އޭނާ ދެއްކީ އާންމުކޮށް ކަމެއް ހިނގައިގެން ގޮސްދާނެ އުސޫލަށް އަލިއަޅުވާލާ ކަމަށެވެ. އެގޮތުން އެތައް އަހަރަކު މަސައްކަތްކޮށްފައިވާ މީހަކު އަތުން ލާރި ހުސްވާނީ ކިހިނެއްތޯ ބުނެ ވަނީ ސަމާސާކޮށްފަ އެވެ.\nއަދިތުޔާ ބުނީ އޭނާ މިފަހުން ވަނީ އެޕާޓްމަންޓެއް ވެސް ގަނެފައި ކަމަށެވެ. އެގޮތުން ޕެންޑެމިކެއްގައި މަޝްހޫރު ތަރިން ކަމުގައި ވިޔަސް އުޅޭނީ ބަލައިގެން ކަމަށާއި އޭނާއަށް ފައިސާ ގެންގުޅެން އެނގޭ ކަމަށް ބުންޏެވެ.\nއެންމެ ފަހުން އަދިތުޔާ ހުށަހަޅާފައި ވަނީ އިންޑިއަން އައިޑަލް ސީޒަން 11 އެވެ. މިފަހުން އޭނާ ވަނީ މިއުޒިކީ ކެރިއަރަށް ފޯކަސް ކުރަންވެގެން ޓީވީއާ ދުރަށް ޖެހިލާފަ އެވެ.


Faisaa rahkaakuran hayaathah badhalu gennamaa!\nފައިސާ ރައްކާކުރަން ހަޔާތަށް ބަދަލު ގެންނަމާ!\nމަހުން 15 އަށް އަރާއިރު ދުވާލަކު އެތައް ފަހަރަކު މިހެން ހިތަށް އަރަ އެވެ. މިމަހު ލިބުނު ހުރިހާ ފައިސާއެއް ހަރަދުވީ ކިހިނެއް ބާއެވެ؟ މުސާރަ އެކީގައި ހުސްވީ ކޯންޗެއް ގަނެގެން ހެއްޔެވެ؟\nއަމިއްލައަށް ވިސްނަ ބަލާށެެވެ. ރައްޓެހިންނާއި އާއިލާއާ އެކު ޝޮޕިންއަށް ގޮސް ގަތް އެއްޗެއްސަށް ބަލާއިރު ބޭނުމެއް ހިފޭ އެއްޗަކަށް ގަނެވިފައި ހުރީ ކޯއްޗެއް ހެއްޔެވެ؟ ރައްޓެހިން ގަންނަ ފެންވަރުގެ އަގުބޮޑު އެއްޗެހި ކޮންމެހެންވެސް ހަމަ ގަންނަން ޖެހޭ ހެއްޔެވެ؟ ކެއުމަށް ފައިސާ ހަރަދުކުރެވިފައި ހުރީ އެންމެ އެކަށީގެންވާ ގޮތުގައި ހެއްޔެވެ؟ މިއީ ވިސްނާލަން ޖެހޭ ކަންކަމެވެ. ފަހަށް ފައިސާ ރައްކާ ނުކުރެވޭ މިކަހަލަ ބައިވަރު ސަބަބުތައް އެބަހުއްޓެވެ.\nމިކަހަލަ ކުދިކުދި އާދަތައް ބަދަލުކޮށްލަ ބަލާށެވެ. އަހަރެއްގެ މައްޗަށް އެތައް ހާސް ރުފިޔާ ރައްކާ ކުރެވޭނެ އެވެ.\nމިސާލަކަށް 10،000 ރުފިޔާއަށް ލިބޭ ޓީވީއެއް ކަހަަލަ އެއްޗެއް ފަސް ޕަސަންޓް ޑިސްކައުންޓާއި 10 ރުފިޔާއަށް ލިބޭ އެއްޗެއް ފަސް ޕަސަންޓް ޑިސްކައުންޓާއެކު ގަތުމުގެ ތަފާތު ވަރަށް ބޮޑެވެ. އެންމެ އަގުބޮޑު ފޯނު، އެންމެ އަގުބޮޑު ޓީވީ އަދި އެންމެ އަގު ބޮޑު ސައިކަލު ކޮންމެހެން ދުއްވަން ޖެހޭ ހެއްޔެވެ؟ އަދި މި ތަކެތި ބާޒާރަށް ނެރުމާއެކު އެންމެ ކުރީ ބައިގައި ގަންނަން ޖެހޭ ހެއްޔެވެ؟\nގޭތެރޭގެ ބައެއް މަސައްކަތްތައް އަމިއްލައަށް ކުރަން ދަސްކުރާށެވެ. ފާރުގައި ރެނދެއް ލުމުން ނުވަތަ ގޭގައި ކުލަލާން ޖެހުމުން ކޮންމެހެން އެކަމަށް ބަޔަކު ގެންނަން ޖެހޭތޯ އަމިއްލަ އަށް ވިސްނާލާށެވެ. އެއީ އަމިއްލައަށް ވެސް ކުރެވެ ކަންތައްތަކެވެ. ގޭގައި ކައްކަން ކޮންމެހެންވެސް މީހަކު ބޭނުންވޭ ހެއްޔެވެ؟ ގޭގައި ތަނެއް ހަލާކުވި ނަމަވެސް އަމިއްލައަށް މަރާމާތު ކުރަން ދަސްކުރާށެވެ. ދަސްވާނީ ވެސް ދަސްވޭތޯ މަސައްކަތް ކުރުމުންނެވެ.\nފިހާރައަށް ގޮސް އުޅެނިކޮށް ވަރަށް ރީތި ހެދުމެއް ފެނިދާނެ އެވެ. އޭގެ އަގު ބޮޑެވެ. އެކަމަކު އެންމެ ފުރަތަަމަ ފެނިގެން ވެސް އެ ހެދުމަށް މާބޮޑު ޝައުގުވެރިކަމެއް އުފެދިއްޖެ އެވެ. މުސާރަ ލިބުނު ދުވަސްވަރު ކަމުން ފައިސާވެސް އެބަހުއްޓެވެ. އެކަމަކު އަރާ ފޯރީގައި އެ ހެދުން ނުގަންނާށެވެ. ހެދުން ފާހަގަ ކޮށްލާފައި ދާށެވެ. ފިނި ހިތަކުން އެ ހެދުމާއި ދޭތެރޭ ވިސްނާލާށެވެ. އަމިއްލަ ހާލަތާ ދޭތެރޭ ވެސް މެއެވެ. މި ދުވަސްވަރު ކޮންމެހެންވެސް އެ ހެދުން ބޭނުންވޭ ހެއްޔެވެ؟ ހާއްސަ މުނާސަބަތެއް އާދޭ ހެއްޔެވެ؟ ނާންނަ ނަމަ އިހަށް ހެދުން ގަތުމުގެ ވިސްނުން ފަސް ކޮށްލާށެވެ. އެއް ފަހަރާ އަގު ބޮޑު ހެދުމެއް ގަތުމުގެ ބަދަލުގައި ދެތިން މަހުން ކުޑަ ފައިސާ ކޮޅެއް ރައްކާކޮށްގެން ވެސް އެ ހެދުން ގަނެވިދާނެ އެވެ.\nބާޒާރު ކުރާއިރު އަބަދުވެސް ހިސާބު ހަދަން ވާނެ އެވެ. ހަރަދު ކުރެވޭ މިންވަރު ދެނެގަނެ ކަނޑައަޅާފައިވަ މިންވަރަށް ވުރެ އިތުރަށް ފައިސާ ހަރަދު ނުކުރާށެވެ. ބާޒާރުން ފެނުނު އަގު ބޮޑު މާވަށިގަނޑު ގަންނާނެ ހެއްޔެވެ؟ ބޮޑު ހަރަދެއް ކޮށްގެން އެ ގަތުމަށްވުރެ އެކަހަލަ އެތައް އެއްޗެއް ނުގަނެ ރައްކާކޮށް އަހަރެއް ނިމޭއިރު ގިނަ އަދަދަކަށް ފައިސާ ރައްކާ ކުރެވިފައި ހުރުމުން މާ ރަނގަޅެއް ނޫން ހެއްޔެވެ؟\nރައްޓެހިންނާއެކު ބޭރުގަޔާއި ކޮފީތަކުގައި ހޭދަކުރާ މިންވަރު މަދު ކުރާށެވެ. ކޮފީއެއް ބޯން ބޭނުންވާ ކޮންމެ ފަހަރަކު ރައްޓެހިންނާއެކު ކެފޭތަކަށް ދިއުމުގެ ބަދަލުގައި ގޭގައިވެސް ކޮފީއެއް ބޯލެވިދާނެ އެެވެ. ރައްޓެހިން އުޅޭ ފެންވަރުގައި ކޮންމެހެން އުޅޭކަށެއް ނުޖެހޭނެ އެވެ.


LIVE: Gaza Ge Haalath - Vaguthu\nޣައްޒާއަށް އިސްރާއީލުން ހަމަލާތަކެއް ދީފި\n10 މަސް ކުރިން ( ނޮވެމްބަރު 15, 2019 )\nޣައްޒާ އިން ރޮކެޓް ހަމަލާތަކެއް ދީފައި ވާތީ އިސްރާއީލުން ވެސް ޣައްޒާ އަށް ހަމަލާ ދީފައިވާ ކަމަށް އިސްރާއީލުން ބުނެފި. ޣައްޒާގެ ހާން ޔޫނިސް ސަރަހައްދަށާއި، ރަފާއަށް އިސްރާއީލްގެ ބޮންއަޅާ ޖެޓްތަކުންނާއި ޑްރޯންއަކުން ވަނީ ހަމަލާތައް ދީފައި.\nއަނެއްކާވެސް ޣައްޒާ އިން އިސްރާއީލަށް ރޮކެޓް ހަމަލާތަކެއް ދީފިއެވެ.\nފަލަސްތީންގެ އިސްލާމިކް ޖިހާދާއި އިސްރާއީލަށް ދެމެދު ހަމަލާ ބަދަލުކުރުންތައް ހުއްޓާލީ އިއްޔެ ހެނދުނު ރާއްޖެ ގަޑިން 8:30 ހާއިރުއެވެ.\nމިއީ ހަމަލާތައް ހުއްޓާލިފަހުން ޣައްޒާ އިން އިސްރާއީލަށް ރޮކެޓް ހަމަލާތަކެއް ދިން ތިންވަނަ ފަހަރެވެ.\nއިސްރާއީލްގެ މީޑީޔާތަކުން ބުނީ ރޮކެޓް ހަމަލާއެއް އަމާޒުވުމުގެ ކުރިން އަޅާ ސައިރަން ސްޑީރޮޓުގައި އަޅަމުންދާ ކަމަށެވެ.\nފަލަސްތީނުގެ ބައެއް މީޑިޔާތަކުން ބުނީ ސްޑީރޮޓްގެ އިމާރާތްތަކަށް ޣައްޒާއިން ފޮނުވި ރޮކެޓެއް އަމާޒުވެފައިވާ ކަމަށެވެ. ނަމަވެސް އިސްރާއީލުން އަދި މިކަން ކަށަވަރުކޮށް ނުދެއެވެ.\nފަލަސްތީނުގެ މީޑިޔާތަކުން ބުނީ އިސްރާއީލަށް ހަމަލާ ދިނީ ރައްޔިތުންގެ އެދުމަށް "އިޖާބަ" ދިނުމަށް ކަމަށެވެ.\nއިސްރާއީލަށް ހަމަލާދިނުން ހުއްޓާލުމުން އެކަމާއި ދެކޮޅަށް މިރޭ ޣައްޒާގައި މުޒާހަރާކޮށް އަލުން ހަމަލާ ދިނުމަށް ގޮވާލާފައިވެއެވެ. ނަމަވެސް އިސްރާއީލަށް ހަމަލާދޭން އަލުން ފެށިކަން ޣައްޒާގެ އެއްވެސް ޖަމާއަތަކުން އަދި ހާމަކޮށްފައެއް ނުވެއެވެ.\nއިސްރާއީލާއި ފަލަސްތީނާއި ދެމެދު ބަދަލުކުރި ހަމަލާތަކުގައި ފަލަސްތީނުގެ 34 މީހަކު ޝަހީދުވެވައިވެއެވެ. އޭގެތެރޭގައި ކުޑަކުދިން ހިމޭނޭގޮތަށް އެއް އާއިލާއެއްގެ އަށް މެމްބަރުން ހިމެނެއެވެ.\nރާއްޖޭގެ އަދަދު މިއަދު މައްޗަށް، ނަމަވެސް އިތުރު ބިރެއް ނެތް!\nނޮވެމްބަރު 15, 2019 05:52\nމިއީ ކޮންކަހަލަ ޖިހާދެއް ކުރާ ބައެއް. ވައުދާ ޙިލާފު ވާ މުސްލިމުންގެ ނަމުގަ ތިބި މީހުން.\nނޮވެމްބަރު 15, 2019 09:33\nޢެންމެ މީހެއްގެ ނަން ދިފާއުކުރުމުގެ ނިޔަތުގައި 34 މީހަކު ޝަހީދުކޮށްލީ ކޮބައިތޯ ލިބުނު އުފަލަކީ! ތީ އިސްލާމިކް ޖިހާދީ ވައްތަރެއް ނޫން! ތިޔަށް ކިޔަނީ އެދުން ޖިހާދީ! ޓި ގުރޫޕުގެ ވަރުގަދަ ކަން ބަޔަކަށް ދައްކަން ކޮންކަމެއްތޯ ހާސިލުވީ! ކަމާގުޅުންނެތް ދަރީންތަކެއްގެ މުސްތަގްބަލް ނަގާލީ\nނޮވެމްބަރު 15, 2019 11:14\nދެންވެސް ބުނާނެ އިޒްރާއިލް ބަލިވޫއޭ!\nނޮވެމްބަރު 15, 2019 16:25\nއެމީހުންގެ އަމިއްލަ ވަޒަނުގައި ތިއްބާ އެތަން ފޭރިގަނެ ހުރިހާ އަސާސީ ހައްގުތަކުން މަހުރޫމްކުރީމަ ދެން އެއްވެސް އިރެއްގައި މަޑުންތިބޭކަށް ނުޖެހޭ. ހައްގު ހޯދުމަށް ހަމަލާދޭންވީ. މިތާގައި އެކި ނަންނަމުގައި ކޮމެންޓް ކުރާ ލާދީނީ ސޮރަށް ނޭގުނު އިސްރާއީލަކީ ބައެއްގެ ބިންފޭރިގަނެގެން އުޅޭ ޓެރަރިސްް ބައިގަނޑެއްކަން. އެކަހަލަ މީހުންގެ ކޮމެންޓް ނުޖަހަބަލަ ވަގުތުނޫހުން.


Maabandu Dhuvas Varu Annaaru Keumah Haahsa Iskameh Dheyn Jehey - Vaguthu\nމާބަނޑު ދުވަސްވަރު އަންނާރު ކެއުމަށް ހާއްސަ އިސްކަމެއް ދޭން ޖެހޭ\nއަންހެނެއްގެ ހަޔާތުގައި އަންނާނެ އެންމެ ބުރަ އަދި އެންމެ އުފާވެރި އެއްދުވަސްވަރަކީ މާބަނޑު ދުވަސްވަރެވެ. އެއީ ދުވަސްވަރަކީ މައިމީހާގެ ރަހިމުގައި އިތުރު ފުރާނައެއް ހެދިބޮޑުވަމުން އަންނަ ދުވަސްވަރަކަށް ވުމުންނެވެ. ރަހިމުގައި ހެދިބޮޑުވަމުން އަންނަ ތުއްތު ކުއްޖާގެ ދުޅަހެޔޮކަން ބިނާވެފައި އޮންނަނީ މައިމީހާއަށެވެ. އެގޮތުން މާބަނޑު ދުވަސްވަރު ސިއްހަތަށް ފައިދާ ކުރުވާ، މޭވާއާއި ކާނާ ކެއުމަކީ މުހިންމު ކަމެކެވެ. ހާއްސަކޮށް އަންނާރު ކެއުމަކީ ކޮންމެހެން ބޭނުން ކަމެކެވެ.\nތުއްތު ދަރިފުޅުގެ ސިކުނޑި އަކީ ވަރަށް ނާޒުކު ގުނަވަނެކެވެ. އަދި އެއީ ކުއްޖާ ދުނިޔެއަށް އުފަންވުމަށް ފަހުގައުވެސް ހެދިބޮޑުވަމުން އަންނާނެ ގުނަވަނެކެވެ. ކުރުގޮތަކަށް ބުނާނަމަ ސިކުނޑިއަކީ އިންސާނުންގެ ހަށިގަނޑުގައިވާ އެންމެ މުހިންމު ގުނަވަނެވެ. އެގުނަވަން ދުޅަހެޔޮނަމަ އިންސާނާ ދުޅަހެޔޮވެގެންދެއެވެ. ފަހުގެ ހޯދުންތަކުން ދައްކާގޮތުގައި އަންނާރު ދިޔަ ބުއިމުގެ ސަބަބުން މައިމީހާގެ ރަހިމުގައި ތުއްތު ދަރިފުޅު އޮންނައިރު އެ ކުއްޖާގެ ސިކުނޑިއަށް ލިބޭ ގެއްލުންތަލުން ރަށްކާތެރިކޮށްދެއެވެ. އަދި ސިކުނޑީގެ ހެދިބޮޑުވުމަށް އެހީތެރިވެދެއެވެ.\nއަންނާރަކީ ލޭގެ ޕްރެޝަރު ދަށްކުރުމަށްވެސް ބޭނުންކުރުން މުހިންމު މޭވާއެކެވެ. އެހެނީ ދިރާސާއަކުން ދައްކާފައިވާ ގޮތުގައި ކޮންމެ ދުވަހަކު 1.7 އައުންސްގެ އަންނާރު ޖޫސް ބޭނުންކުރުމަކީ ސިސްޓޮލިކް ޕްރެޝަރު5އިންސައްތަ ދަށްވާނެ ކަމަކަށް ވުމުންނެވެ.\nމީގެ އިތުރުން އަންނާރުގެ ސަބަބުން ބައެއް ކަހަލަގެ ކެންސަރު ޖެހުމުގެ ފުރިސަތު ކުޑަކޮށްދެއެވެ. އެއީ އަންނާރުގައި ބާރުގަދަ އެންޓި އޮކްސިޑެންޓް "ފްލޭވޮނޮއިޑް" އެކުލެވިގެންވުމުންނެވެ. މިއީ ފްރީ ރެޑިކަލްތަކުން ހަށިގަނޑުގެ ސެލްތަކަށް ލިބޭގެއްލުން ކުޑަކޮށްދޭ މާއްދާ އެކެވެ. އަދި މިކަމުގެ ސަބަބުން އުރަމަތީގެ ކެންސަރާއި ފުއްޕާމޭގެ ކެންސަރު ޖެހުމުން ދުރުކޮށްދެއެވެ.\nއޮކްޓޯބަރ 22, 2018 11:08\nއޮކްޓޯބަރ 22, 2018 14:58


ނޫރު (ތޭވީސްވަނަ ބައި) – Esfiya – Dhivehi Vaahaka Site\n- by Jana - 73- January 12, 2018\n“އަފާފް ޝަރަފްދެކެ ލޯބިވޭދޯ؟” ޝަބާ މަޑުމައިތިރި އަޑަކުން އަހާލިއެވެ. އެއާއެކު އަފާފްގެ ހިތް ހުއްޓުމަކަށް އައިސް މުޅި މީހާ ގަނޑުވިއެވެ. އޭގެ ދެވަނަ ސިކުންތުގައި އޭނަގެ ހިތް ބާރަށް ތެޅެން ފެށިތަނާހެން އޭނައާއި ކޮށްލެވުނު ސުވާލާއިމެދު އަފާފަށް ވިސްނާލެވުނެވެ. އެއަށް ދޭނެ ޖަވާބެއް އޭނަގެ ހިތުގެ އަޑިން އައުމުން އޭނައަށް ހިތާހިތުން ހަޅޭއްލަވައިގަނެވުނީ އެކަން ޤަބޫލުކުރަން ބޭނުމެއްނުވުމުންނެވެ.\nއަފާފް ޖަވާބެއްނުދީ އިންނަން ފެށިތާ މާ ގިނައިރެއްނުވެ ޝަބާ ލުއި ހީލުމަކުން ހީލި އަޑު އިވުނެވެ. އެއާއެކު އަފާފަށް ޙައިރާންކަމާއެކީ އޭނަގެ މޫނު އެދިމާލަށް އަނބުރާލެވުނެވެ.\n“ސުބްޙާނަ ﷲ ޤަބޫލުކުރަންވެސް ދަތި އެބަވޭ! އަހަރެން ހީކުރީ އަހަރެން އެހެން ބުނީމަ އަފާފް ވަގުތުން ނޫނެކޭ ކިޔައި އެއްޗެހި ގޮވައިގަންނާނެކަމަށް. އެކަމަކު އެއްވެސް އެއްޗެކޭ ނުބުނީމަ މިހާރު ޔަޤީންވެއްޖެ. ހެހެ…..ޝަރަފް އައިފަހުން އަފާފްގެ މިޒާޖަށް އައި ބަދަލުތައް އަހަންނަށް ފާހަގަވަމުންދާތާ ވަރަށް ދުވަސްވެއްޖެ. ޝަރަފްގެ ވާހަކަ ދެއްކީމަ އަފޫ އެއަށް ސަމާލުކަން ދީގެން ހުންނަ ގޮތާއި، އެކަމާމެދު އިތުރަށް ސުވާލުކުރާ ގޮތާއި، ބައެއްފަހަރު ޝަރަފްގެ ރަނގަޅުކަމުގެ ވާހަކަ ދެއްކީމަ އަފޫ ލަދުގަންނަ ގޮތާ….ބުރޯ ހާދަ ގިނަ ދުވަހެއްވަންދެން ފޮރުވަން މަސައްކަތް ކޮށްފިޔޭ! އެކަމަކު އަފާފް ޝަރަފްދެކެ ލޯބިވާކަން އެއީ މިހާރު ސިއްރެއްނޫން!” ޝަބާ ހެވިފައި އިނދެ އެހެން ބުނެލުމާއެކު އަފާފަށް ހީވީ އޭނަ ވަރަށް ބޮޑު ކަމެއްގައި ފަޟީޙަތްވީ ހެންނެވެ. އޭނައަށް ވަގުތުން އޭނަގެ ‘ދިފާޢުގައި’ ވާހަކަ ދެކެވުނީ އެހެންވެއެވެ.\n“ނޫން! ތިހީކުރެވުނީ ރަނގަޅަކަށް ނޫން! އިޓްސް ޖަސްޓް……މީހަކު ﷲ ގެ ދީނަށް އުޅެންޏާ އަހަންނަށް އެމީހަކަށް ޤަދަރު ކުރެވޭނެ. މިއީ ފިލްމެއްދޯ އަހަންނަށް މީހެއްދެކެ ލޯބިވެވިގެން އޭނައާ ނުލާ ނުއުޅެވޭނެއޭ ކިޔައިގެން އުޅެން؟ ޕްލީޒް! އައި އޭމް ނޮޓް ސޯ ޕެތެޓިކް!” އަފާފް އޭނަގެ އަޑުގައި ސާބިތުކަމެއް އެކުލެވޭތޯ މަސައްކަތް ކުރީ، އޭނަގެ ހިތުގައި ޝަރަފަށްޓަކައި އިޙްޞާޞްތަކެއް ނުވާކަން އެހެން އެއްވެސް މީހަކަށްވުރެ ބޮޑަށް އޭނަގެ އަމިއްލަ ނަފްސަށް ވިސްނައިދިނުމަށެވެ. މިއަދު އޭނަގެ ޙާލަތު ހުރިގޮތުން އެފަދަ ގޮތަކަށް މީހަކަށްޓަކައި އިޙްޞާޞްތަކެއް އޮތުމުން އެއިން އޭނައަށް އިތުރު ހިތްދަތިކަމެއް ނޫނީ ނުލިބޭނެކަމަށްބުނެ ހިތުގެ ކަނަކުން އިންޒާރެއް ދެމުން ދިޔައީތީވެއެވެ.\n“އޯ ރިއަލީ؟ އެހެންވެއްޖެއްޔާ މިއަދުވެސް ޝަރަފްގެ ކައިވެނި އެހެން މީހަކާ ހަމަޖެހިއްޖެޔޭ އަހަރެން ބުނެފިނަމަ އަފާފް ދެރައެއްނުވާނެތަ؟” ޝަބާ ކަމެއް ސާބިތު ކޮށްދޭން އުޅޭ ފަދައަކުން ސީރިއަސްކަމާއެކީ ސުވާލެއް ކޮށްލިއެވެ. އެއާއެކު އަފާފްގެ ހިތަށް ދުވަހަކުވެސް އުނދަގޫ ނުވާވަރަށް އުނދަގޫވިއެވެ. ޝަރަފްގެ އެހެން މީހަކާ ގުޅުމުގެ ޚިޔާލުވެސްވެގެން ދިޔައީ އޭނައަށް ކުރަން ދަތި ޚިޔާލަކަށެވެ. އެއީ ޙަޤީޤަތެއްނޫންކަން އޭނައަށް ޔަޤީންކޮށްދިނުމަށް އެދި ޝަބާގާތު އާދޭސްކުރަން ހިތް އެދުނެވެ. އެހެނަސް ކޮންމެ ގޮތެއްވިޔަސް ކަންތައްވެގެން ދާނީ އެހެންނޫންތޯ އޭނަގެ ހިތަށްއެރިއެވެ. މިއަދު ނޫނިއްޔާ ކޮންމެވެސް އެހެން ދުވަހަކުން ޝަރަފް ހަމަ ގައިމުވެސް އިންނާނީ އޭނަ ނޫން މީހަކާއެވެ. މުޅި ޢުމުރަށް ބުރައަކަށްވާނެ މީހަކާއެކީ މުޅި ދިރިއުޅުން ވޭތުކުރަން ޝަރަފްވެސް ބޭނުމެއްނުވާނެ ނޫންހެއްޔެވެ؟ އޭނަ ކިތަންމެ ޤަބޫލުކުރަން ބޭނުމެއްނުވިޔަސް ޙަޤީޤަތަކީ އެއީއެވެ. ހިތަށް ވެރިވި އެ ޚިޔާލުން އަފާފްގެ ލޮލަށް ކަރުނަތައް ޖަމާވެ އޭނަގެ މޫނުމައްޗަށް ހިތާމަވެރިކަން ވެރިވިއެވެ. އޭނަގެ ލޮލުން ކަރުނައެއް ފައިބައިގެން އައި މަންޒަރު ފެނިފައި ޝަބާއަށް ވާހަކަ ދެކެވުނެވެ.\n“ހޭއި! އައިމް ސޮރީ……އަހަރެން ހަމަ އަސްލުވެސް އަފޫ ރޮއްވާލާކަށް ނޫން އެހެން ބުނީ. ހުއްޓާލާ އަވަހަށް. އަދި ޝަރަފްގެ ކައިވެންޏެއް ހަމަނުޖެހޭ. ހެހެ….މިހާރު އަފޫއަށް ވެސް އެބަ އިނގޭ ދޯ އަހަރެން މި ދައްކާ ވާހަކައިގެ ތެދުކަން؟ ޝަރަފްއާ ކުޑަކޮށް ވާހަކަ ދައްކާލާނަން މިއަދު އަފާފްއާ ބެހޭގޮތުން. އޭރުން މާ ޝާ ﷲ ޝަރަފްއަށް ވެސް ރަނގަޅު ޙަޔާތުގެ ބައިވެރިއެއް ލިބިގެންދާނެ! އައިމް ސޯ އެކްސައިޓެޑް!” ޝަބާ އަފާފްގެ ކަރުނަތައް ފޮހެދީފައި އެންމެފަހުން ނުހަނު ޖޯޝާއެކީ ބުނެލިއެވެ. އެހެނަސް އޭނަގެ އެ ވާހަކަ ނިމުނުތަނާހެން އަފާފް ބޯހޫރުވާލަމުން ނޫނެކޭ ބުނުމުން ޝަބާގެ ހިނިތުންވުން ފަނޑުވިއެވެ. އޭނައަށް ވަގުތުން އެއީ ކީއްވެތޯ އަހާލެވުނެވެ.\n“އަހަރެން ބޭނުމެއްނޫން ޝަރަފްއަށް ބުރައަކަށްވާކަށް. އަހަރެން ޝަރަފްއާ އިންނަން ބޭނުންވާ ވާހަކަ ބުނީމަ އޭނަ ފަހަރެއްގަ ނޫނެކޭ ބުނަން ޖެހިލުންވެގެން ވެސް އެއްބަސްވެދާނެ. އަހަރެން މި ހުރިހާ ދުވަހު އޭނައަށް އުނގަންނައިދިން ޢިލްމެއްގެ ސަބަބުންނާ އަހަރެން ޞާލިޙު އަންހެނެއްގެ ގޮތުގައި އޭނައަށް ފެންނާތީ ނޫނެކޭ ބުނެގެން އޭނައަށް ކުރެވޭނީ ގޯސްކަމެއްހެން އޭނައަށް ހީވެދާނެ. ހެޔޮ ނިޔަތެއްގައި ވެސް އަހަންނާ އިނދެގެން ޝަރަފްގެ ދިރިއުޅުން ބަރުބާދުވެގެން ދާކަށް އަހަރެން ބޭނުމެއްނޫން. އޭނައަށް ވެސް ޙައްޤުވެގެންވޭ އޭނަ ރަނގަޅަށް ބެލެހެއްޓޭނެ އޭނައަށް ކަމުދާ ކުއްޖަކު އޭނަގެ ޙަޔާތުގެ ބައިވެރިއަކަށްވުމަށް. އަހަންނަކީ އެކަހަލަ މީހެއްނޫން.” އަފާފަށް އޭނަގެ ފަހު ޖުމްލަ ބުނެލެވުނީ ކުރެހިފައިވާ އަޑަކުންނެވެ. އަފާފްގެ ހިތާމަ ތަޞައްވުރު ކުރެވުމުން ޝަބާގެ މޫނުމައްޗަށް ވެސް މާޔޫސްކަމެއް ވެރިވިއެވެ. އަފާފް އެ ދެއްކި ވާހަކަތައް ޙަޤީޤަތަކަށްވުން ގާތްކަމަށް ހިތްބުނި ހިނދު އޭނައަށް އިތުރަށް ހިތާމަ ކުރެވުނެވެ. ޝަރަފަށް އަފާފް ކަމުދާނެކަމާމެދު ޚުދު އޭނައަށް ވެސް ޔަޤީންކަމެއް ދެވެން ނެތްއިރު އެފަދަ ވާހަކައެއް ދެކެވުނީތީ އޭނަގެ އަމިއްލަ ނަފްސު ޝަބާއަށް ކުށްވެރި ކުރެވުނެވެ. އެހެނަސް އޭނަ އަދިވެސް އެއްފަހަރު އަފާފްގެ ކަރުނަތައް ފޮހެލަދީފައި ﷲ މެދުވެރިކުރައްވާނީ އެންމެ ރަނގަޅު ގޮތްކަމަށް ބުނެ ހިތްވަރު ލައިދިނެވެ. އޭނަ އެ ބަސްތައް ބުނެލީ ދެންވެސް ޝަރަފާއި މި ވާހަކަ ޙިއްޞާކުރަން ނިންމަމުންނެވެ.\nމުޅި އެރޭ ޝަބާ ހޭދަކުރީ ޝަރަފާއި އެ ވާހަކަތައް ޙިއްޞާކުރާނެ ގޮތަކާއިމެދު ވިސްނުމުގައެވެ. އޭނަ ކޮންމެ ގޮތެއް ހަދައިގެން ވެސް ޝަރަފަށް އަފާފް ކަމުދާނެ ގޮތެއް ހަދަން ބޭނުންވިއެވެ. މިގޮތުން އެފަދަ އިޙްޞާޞްތައް ޝަރަފްގެ ހިތުގައި އުތުރި އެރުވުމަށްޓަކައި އޭނަގެ ބަސްތައް އަތުރާނެ ގޮތާއިމެދު ވެސް ޝަބާ ވިސްނިއެވެ. ޝަބާއަށް ނޭނގުނު ކަމަކީ އޭނަ އެހާ ބުރަ މަސައްކަތުން ޝަރަފްގެ ހިތުގައި ‘އުފަންކުރަން’ މި އުޅޭ އިޙްޞާޞްތަކަކީ އެތައް ޒަމާނެއް ވަންދެން އެ ހިތުގައި އަށަގެންފައިވި އިޙްޞާޞްތަކެއްކަމެވެ. އެކަން ކުރުމަށްޓަކައި އޭނަ ކެތްމަދުވެފައިވިއެއްކަމަކު އާހިލްއާ ބައްޕަގެ ސަބަބުން ޝަބާއަށް ޝަރަފާއި ވަކިން ވާހަކަ ދެއްކުމުގެ ފުރުޞަތެއް އެރެއަކު ނުލިބުނެވެ. އެހެންކަމުން އޭގެ އަނެއްދުވަހު ޝަރަފާއި ވާހަކަ ދައްކަން ޝަބާ ނިންމިއެވެ.\nޝަބާއަށް ހަމަޖެހިލައިގެން ޝަރަފާއި ވާހަކަ ދެއްކުމުގެ ފުރުޞަތެއް ލިބުނީ އޭގެ އަނެއްދުވަހު6ޖަހައި މިނެޓްތަކެއް ހިނގި ފަހުން ޝަރަފް މިސްކިތުން ގެއަށް އައުމުންނެވެ. އެވަގުތު އާހިލްއާއި ބައްޕަވެސް ފަތިސް ނަމާދަށްފަހު ނިދިފައިވުމުން ޝަބާ ފުރުޞަތުގެ ބޭނުން ހިފިއެވެ. ޝަރަފަށާއި އޭނައަށް ކޮފީ ތަށްޓެއް ހަދައިގެން ގޮސް އޭނަ ޝަރަފާއި އެކީގައި ކާ މޭޒުދޮށުގައި އިށީނެވެ. އަދި އިންޓަވިއުގެ ވާހަކައިން ފަށައި ވާހަކަތަކެއްގެ ސިލްސިލާއެއް އަޅުވާލިއެވެ. އެއަށްފަހު މިނެޓްތަކެއްފަހުން އޭނަ ދައްކަން އުޅޭ ވާހަކައާ ގުޅޭ ސުވާލެއްކޮށްލިއެވެ.\n“ދެން އެހެންވީމަ ޝަރަފަށް ވެސް މިހާރު ތިހިރީ ޖޮބެއް ލިބިފަ. ދެން ޝިނާޒްހެން ހަމަ މީހަކާ އިންނަންވީއެއްނު؟” ޝަބާ ނޫންކަމަށް ހަދާފައި އަހާލިއެވެ. އޭނަގެ އެ ސުވާލުން ޝަރަފަށް އިސްޖަހާލަމުން ހީލެވުނެވެ. ހަމަ ޙަޤީޤަތުގައި ދޮންތަ އެ ބުނި ކަން ކުރުމުގެ ވަގުތު އައިސްފިކަމަށް އެވަގުތު ޝަރަފްގެ ހިތް ބުންޏެވެ. އެހެނަސް އަފާފްގެ ނަން ހިތަށްވެރިވުމުން ވެސް އޭނަ ޖެހިލުންވަމުން ދިޔައެވެ. އަފާފަށް އޭނަ ކަމުދާނެކަމުގެ އެއްވެސް ޔަޤީންކަމެއް އެ ހިތުގައި ނެތެވެ. އޭނަގެ އެ އިޙްޞާޞާއި ގުޅޭ ސުވާލެއް އޭނައަށް ކޮށްލެވުނީ އެހެންވެއެވެ.\n“ކާކު އަހަރެން ކަހަލަ ބޭކާރު މީހަކާ އިންނާނީ؟ އެއްވެސް ފައިސާއެއް ރައްކާކުރެވިފަ ނެތްއިރު ޖިފުޓިގަނޑެއްގެ ތެރޭގަތަ ދިރިއުޅުމެއް ފަށާނީ؟” އަފާފްގެ ތަނަވަސް ދިރިއުޅުން ސިފަކޮށްލަމުން ޝަރަފް ސަމާސާވެރި ރާގަކަށް އަހާލިއެވެ. ޝަބާ ޗޮއްކަނޑާލިއެވެ.\n“މިހާރު ފައިސާ ނުލިބިފައެއްނެތެއްނު ޝަރަފް؟ އެހެންނޫނަސް ކައިވެންޏެއްގެ ސަބަބުން ރިޒުޤުގައި ބަރަކާތް ލައްވާ ފަރާތަކީ ހަމައެކަނި ﷲ. ރިޒުޤު ހޯދަން އެކަލާނގެ ރުހިވޮޑިގެންވާފަދަ ގޮތަކަށް މަސައްކަތް ކުރާކަމަށްވާނަމަ އެކަމާމެދު ކަންބޮޑުވާކަށް ޝަރަފް ނުޖެހޭ. ނިކަން ވިސްނާލަބަލަ ޝަރަފް. ޝަރަފަށްޓަކައި ދުނިޔެއާއި އާޚިރަތުގައި ވެސް ވީހާ އުފަލެއް އެދޭ ރަނގަޅު ކުއްޖަކު ޝަރަފްގެ ޙަޔާތަށް އައިސްފިނަމަ ޝަރަފް ކިހާ އުފާވާނެތަ؟” ޝަބާ އަހާލިއެވެ. އޭނަގެ އެ ސުވާލު އިވުނުތަނާހެން ޝަރަފްގެ ލޮލަށް ސިފަވެގެން ދިޔައީ އާދައިގެ މަތިން އަފާފްގެ ސޫރައެވެ. އޭނައަށް އެއްދިމާލަކަށް ބަލަން އިނދެ ހިނިތުންވެލެވުނީ އެހެންވެއެވެ. ޝަބާއަށް އެ މޫނަށް ފަރުވާތެރިކަމާއެކީ ބެލުނެވެ. ޝަރަފަށް އަނެއްކާ ކުއްޖަކު ދެކެ ލޯބިވެވިފައިވަނީބާއޭ ހިތަށްއެރިއެވެ. ޝަބާ އެއްޗެކޭ ބުނަން އަނގަ ހުޅުވާލި ވަގުތު ޝަރަފް ވާހަކަ ދެއްކިއެވެ.\n“ރަނގަޅު ކުދިން ތިބިކަން އަހަރެން ވެސް ޤަބޫލުކުރަން. އެކަމަކު އޭގެ ތެރެއިން ކުއްޖަކަށް އަހަރެން ކަމުދާކަމެއް އަހަންނަށް ނޭނގޭ.” ޝަރަފް އެ އިން ގޮތަށް އިނދެ ބުނެލިއެވެ. އެއާއެކު ޝަބާގެ މޫނުމައްޗަށް ވެރިވީ އިއްޔެ އޮފީހުގައި އަފާފްގެ މޫނަށް ބަލަން އިންއިރު އެ މޫނުމައްޗަށް ވެރިވި ފަދަ ޙައިރާންކަމުގެ ހިނިތުންވުމެކެވެ. ޝަރަފަށް އެނގޭނީ އަފާފް ނޫން ދެން ކޮން ‘ރަނގަޅު’ ކުއްޖެއްތޯ ހިތަށްއެރި ވަގުތު ޝަބާއަށް ކެތްމަދުވެފައި ވާހަކަ ދެކެވުނެވެ.\n“ރަނގަޅު ކުދިންގެ ތެރޭގަ ޝަރަފް ކަމުދާ ވަރަށް ޚާއްޞަ ކުއްޖެއް އެބައުޅޭ ޝަރަފް. ޝަރަފްދެކެ ވަރަށް ލޯބިވާ ކުއްޖެއް އެއީ. ޝަރަފްގެ އުފަލަށްޓަކައި އަމިއްލަ އުފާތައްވެސް ޤުރުބާންކުރަން ތައްޔާރަށް ހުރި ކުއްޖެއް.” ޝަބާ އެހެން ބުނެ ހިމޭންވެލީ ޝަރަފަށް ވާ ގޮތް ދެކިލުމަށްޓަކައެވެ. ޝަރަފް ކުއްލި ގޮތަކަށް އިސްއުފުލާލިއިރު އެ މޫނުމަތިން ފެނުނީ ޙައިރާންކަމެކެވެ. އެވަގުތު އޭނަގެ ހިތް މޭތެރޭގައި އޮވެ އާދަޔާ ޚިލާފު ގޮތަކަށް ތެޅިލީ އޭނައަށް ހީވި ހީވުމެއްގެ ސަބަބުންނެވެ. އެއްޗެކޭ ނުބުނެ ދޮންތަ އިތުރަށް ދައްކާނެ ވާހަކައަކަށް ޝަރަފަށް އިންތިޒާރު ކުރެވުނެވެ.\n“އެކަމަކު ދެރަކަމަކީ އެކުއްޖާގެ ކިބައިގަ އެކުއްޖާއަށް ބަދަލު ނުކުރެވޭނެފަދަ އުނިކަމެއް ހުރުން……އެއީ ލޮލަށް ނުފެންނަ ކުއްޖެއް.” ޝަބާ ޝަރަފާއި ހަތަރުކަޅި ހަމަކޮށްގެން އިނދެ ބުނެލި ވާހަކައިން ޝަރަފްގެ ދެލޯ ބޮޑުވިއެވެ. އެ ހިނދު ދޮންތަ ކުރިން ބުނި ބަސްތައް އޭނަގެ ސިކުނޑީގައި ގުގުމައިގެން ދިޔަދިޔަހެން ދޮންތަ އެ ދައްކަނީ ކާކުގެ ވާހަކަކަން އޭނައަށް ނަގައިގަނެވުނެވެ. އޭނައަށް ވައިއަޑުން އަފާފްގެ ނަން ކިޔާލެވުނު ވަގުތު އަފާފް ހަމަ ޙަޤީޤަތުގައި ވެސް އޭނަދެކެ ލޯބިވަނީތޯ ޝަރަފްގެ ހިތަށްއެރިއެވެ. އެހެނަސް ހާދަ ޤަބޫލުކުރަން ދައްޗެވެ. އޭނަގެ ހިތުގައި އަފާފަށްޓަކައިވި އިޙްޞާޞް އޭނައަށް ހާމަކުރަން އުޅޭތާ މިއީ ކިހާ ދުވަހެއް ހެއްޔެވެ؟ އަފާފް ހަމައެކަނި އޭނަގެ މީހަކަށް ހެދުމުގެ ހުވަފެންތަކުގައި ވޭތުވީ ކިތައް ރޭ ހެއްޔެވެ؟ އެހާ ގިނަ ދުވަސް އެގޮތުގައި ވޭތުވުމުން އޭނައާއި އަފާފް ގުޅުމަކީ ދުވަހަކުވެސް ނުވާނެކަމެއްކަމަށް އޭނަ ހީކުރިއެވެ. އެހެނަސް މިއަދު މިއޮތީ އޭނަ ނުވާނެކަމަށް ހީކުރިކަން ވެ ނިމިފައެވެ. މިއީ ވެސް ހަމައެކަނި ﷲ ގެ އިރާދަފުޅުންވީ ކަމެއްކަން އެނގުންވީ ހިނދު އޭނައަށް ހިތާހިތުން ޙަމްދުކޮށްލެވުނެވެ. އެހެނަސް އުފާވެރި އެ ވަގުތުކޮޅުގައި ދޮންތަ އަފާފްގެ ޙާލަތު ބަޔާންކޮށްދޭން ފެށުމުން ޝަރަފްގެ މޫނުމަތީގެ އުޖާލާކަން ގެއްލުނެވެ. އަފާފް އޭނައަށް ބުރައަކަށް ވެދާނެހެން އަފާފަށް ހީވާ ވާހަކަ ބުނި ހިނދު އޭނަގެ ހިތް ތޫނު އެއްޗަކުން ތޮރުފައިގެން ދިޔަހެން އޭނައަށް ހީވިއެވެ. އޭނަ ވަގުތުން ގޮސް އޭނަ އަފާފަށް އަޅާލާން ބޭނުންވާ މިންވަރު އަފާފަށް އަންގަދޭން ބޭނުންވިއެވެ. އަފާފަކީ ނުކުޅެދުންތެރިއެއްކަމަށްބުނެ އޭނަ ދޫކުރި ފިރިހެން މީހާގެ ވާހަކަ ކިޔައިދިންއިރު ޝަރަފްގެ ދަތްކުނޑި ވިކުނެވެ. އެހެން މީހަކު އަފާފް ދޫކޮށްލިޔަސް އޭނަ އަފާފް ދޫނުކުރާނެކަން ޝަރަފް ސާބިތުކޮށްދޭން ބޭނުންވިއެވެ. އޭނަ ހަމަ އެވަގުތު ގޮނޑިން ތެދުވެލީ އަފާފްމެންގެ ގެއަށް ދިޔުމަށެވެ. އެހެނަސް މިއީ ކައިވެންޏެއްގެ ވާހަކަ ދައްކަން ރަނގަޅުވާނެ ވަގުތެއްނޫންކަމަށް ބުނެ ދޮންތަ އޭނައަށް ވިސްނައިދިނުމުން އެރޭގެ ވަގުތެއްގައި އޭނަގެ މުޅި ޙަޔާތް ބަދަލުކޮށްލާނެ އެ ދަތުރު ކުރަން ޝަރަފް ނިންމިއެވެ.\nއެދުވަހުގެ އެ ވަގުތު ދޮންތަ ކިޔައިދިން އެ ވާހަކަތަކަކީ އޭނައަށް ލިބުނު ބޮޑު ނިޢުމަތެއްކަމަށް ޝަރަފް ހީކުރިއެވެ. ވާނީވެސް އެހެންތާއެވެ. އެ ވާހަކަތަކަށްފަހު އޭނަގެ ހިތަށް އުފާވެރިކަމާއި ސާބިތުކަމެއް ނޫނީ ނުލިބެއެވެ. އެހެނަސް އޭނައާއި އޭނަގެ އެ އުފާވެރިކަމުގެ ދެމެދަށް ޚުދު އޭނަގެ އަމިއްލަ އަތުން ކުރެވިފައިވާ ކަމެއް އައިސްދާނެކަން އޭނަގެ ހަނދާނުން ކައްސާލާފައިވިއެވެ. އަދި އޭނަގެ އެ ކުށުގެ ބޭނުން މިއަދު އޭނަގެ ވެސް ދުޝްމިނުންނަށްވެފައިވާ އަފާފްގެ ދުޝްމިނުން އެންމެ ރަނގަޅު ގޮތުގައި ހިފާނެކަން ޝަރަފަށް ރޭކާވެސް ނުލައެވެ.\n“އޭނަ އުޅެނީ މީހަކާ އިންނަން. މިއަދު އޭނަގެ ބައްޕަ އެ ފިރިހެން ކުއްޖާއަށް މެންދުރުގެ ކެއުމަށް ދަޢުވަތު ދިން ވާހަކަ އެތަންގަނޑުގެ މީހުން އެބަ ދައްކާ.” އެ ވާހަކަ ބުނެލީ ވެލާނާ އިންޓަނޭޝަނަލް އެއާރޕޯޓުގެ ތެރެއިން ފޯނުން ވާހަކަ ދައްކަމުން، އޭނަގެ ފޮށި ދަމަމުން ޗެކް އިން ވުމަށްޓަކައި ލަގެޖް ބެލްޓާއި ދިމާލަށް ދިޔަ އަންހެން ކުއްޖެކެވެ. އެ ހިމަތޮޅި ހަށިގަނޑެއް ލިބިފައިވި އަންހެން ކުއްޖާގެ ފަންކޮށްފައިވާ އިސްތަށިގަނޑުގެ އެކި ދިމަދިމާލުގައި އަލި މުށި ކުލައެއް ޖައްސާލެވިފައިވިއެވެ. ކަކުލާއި ހަމައަށް އޮތް ގަޔަށް ހިފިފައި އޮތް ތިރިއަކާއި އެއާއެކީ ބެގީކޮށްފައި ހުރި ގަމީހެއްގައި އެކުއްޖާ ފެންނަމުން ދިޔައީ ރަސްމީ ގޮތަކަށެވެ. އިސްތަށިގަނޑުން އެ މޫނަށް ފަރުދާ އެޅިފައިވީއިރު އެއީ ކާކުކަން ނަގައިގަންނާކަށް ނޭނގެއެވެ.\n“އެއްގޮތަކަށް ވެސް ތިކަން ވިޔަ ދީގެން ނުވާނެ! ކާކާ އިންނަން އުޅެނީ؟ އެމީހަކު އޭނަ ކައިރިއަށް ދިޔުމުގެ ކުރިން އެމީހެއްގެ ބޮލަށް ވަންނަން ޖެހޭނީ. އެހެންނޫނީ އަހަރުމެންނަށް އިތުރު ތުރާލަކަށްނޫނީ ނުވާނެ.” ފޯނުގެ އެ ފަރާތުން ވާހަކަ ދެއްކީ ރުޅި އައިސްފައިހުރި ޒުވާނެކެވެ.\n“މި ކައިވެނި ހުއްޓުވުމަކީ އެހާ އުނދަގޫ ކަމަކަށް ނުވާނެ. އޭނަ އިންނަން އުޅެނީ ޝަރަފްއާ. ޝަރަފްއަށް ކުރެވުނު ކުށުގެ ވާހަކަ ބިންތު ޢައްމާރުގެ ޢާއިލާއާ ހަމައަށް ފޯރީމަ މި ކައިވެންޏަކީ ދުވަހެއްގެ ކޮޅުން ވެސް ވާނެ ކަމެއްނޫން. އެހެންވީމަ އެ ޚަބަރު ހިފައިގެންދާނެ މީހަކު ހުރުމުން އެ ނިމުނީ. އަހަރެން އޯލްރެޑީ މީހަކު ހަމަޖައްސާފަ ފުރަން މި އުޅެނީވެސް.” އަންހެން ކުއްޖާ އޭނަގެ ފޮށި ބެލްޓު މަތީގައި ބާއްވަމުން ބުނެލިއެވެ.\n“ބްރިލިއެންޓް! ލަވް ޔޫ ފައި! މިހާރު ބޮސްގެ ކުރިމަތީގަ އަހަރެން އަގެއް ހުރި މީހަކަށްވެފަ މިހިރީ ފައިގެ ސަބަބުން.” އެކޮޅުން އެހެން ބުނެލި އަޑަށް އަންހެން ކުއްޖާގެ މޫނުމައްޗަށް ހިނިތުންވުމެއް ވެރިވިއެވެ. އެ ހިނދު އެކުއްޖާ އޭނަގެ އިސްތަށިގަނޑު ކަންފަތުގައި އަޅުވާލުމުން އޭނަގެ ސޫރަ ކަޝްފުވިއެވެ. އާނއެކެވެ. އެއީ ބުރުގާ ބޭލުމަށްފަހު އޭނަގެ މުޅި އުޅުން ބަދަލުކޮށްލި ފައިހާއެވެ.\n“އެނީތިންގް ފޯ ޔޫ!” ފައިހާ ފުންވެގެން ދިޔަ ނުލަފާ ހިނިތުންވުމަކާއެކީ ބުނެލިއެވެ.\nއެ ހުކުރު ދުވަހުގެ ހެނދުނު 11 ޖަހަން ގާތްވެފައިވަނިކޮށް ޝާދިޔާ ގޭގެ ބަދިގޭގައި މަސައްކަތް ކުރަން އުޅޭ ބޭރު އަންހެން މީހާއަށް ކެއްކުމުގައި އެހީވަމުން ދިޔައީ އެދުވަހު މެންދުރު އަންނަން އުޅޭ މެހުމާނަށްޓަކައެވެ. އެ މެހުމާނަށް މިއަދު ކުއްލިއަކަށް ދަޢުވަތު އެރުވިގެން ދިޔުމުގެ ފަހަތުގައިވި ސަބަބަކަށްވީ އިއްޔެ އަފާފް އޮފީހުން ގެއަށް އައިއިރު އެ މޫނުމަތިން ފެނުނު މާޔޫސްކަމެވެ. އެކަމާމެދު އެތައް ސުވާލެއް ކުރުމުން ވެސް އަފާފްގެ ފަރާތުން އެދެވޭ ޖަވާބެއް ނުލިބުނެވެ. އޭނަ މުޅި އެރޭ އިނީ ހިމޭންވެފައެވެ. އެހެނަސް އިންޓަވިއުގައި އެންމެ ރަނގަޅީ ކާކުތޯ ސުވާލުކުރުމުން އަފާފަށް ތަފްޞީލުކޮށް ޝަރަފްގެ ރަނގަޅު ވާހަކަތައް ކިޔައިދެވުނު ގޮތުން ހުސެއިނާއި ޝާދިޔާއަށް ކަމެއް ދޭހަ ކުރެވުނެވެ. އަދި އަފާފްގެ މާޔޫސްކަމުގެ ފަހަތުގައިވީ އޭނައަށް ކަމުދާ މީހަކު ހުރެފައިވެސް އެމީހަކާއި ނުގުޅި ހުރުން ކަމަށް އެމީހުންނަށް ނިންމުނެވެ. ވަކިން ޚާއްޞަކޮށް އަފާފް އޮފީހަށް ދިޔަ ދުވަހު އެ އޮފީހުގެ އެހެން އަންހެން ކުއްޖެއްގެ ކައިވެނީގެ ވާހަކަ އިވުމުން ކަމަށް އެމީހުން ނިންމިއެވެ. އަފާފަށް ‘ސަޕްރައިޒެއް’ ދިނުމުގެ ގޮތުން އެމީހުން އަފާފަށް އެންގުމެއްވެސް ނެތި ޝަރަފަށް މެންދުރުގެ ކެއުމަށް ދަޢުވަތު އެރުވީ އެހެންވެއެވެ. ޝަރަފް އައުމުންނާއި ޝަރަފާއި އަފާފްގެ ކައިވެނީގެ ވާހަކަ ދެއްކުމުން އަފާފްގެ އުފާވެރިކަން ދެގުނަ ވާނެކަމުގެ އުއްމީދުގައެވެ. އެ އުއްމީދުގައި ޝާދިޔާއަށް ބަދިގެތެރޭގެ މަސައްކަތުގައި ހުރެވުނީ ވެސް ހިނިތުންވުމެއްގައެވެ. ބަދިގޭގެ ދޮރު ކައިރިން ހުސެއިން ގޮވާލުމުން ޝާދިޔާއަށް އެ ދިމާލަށް ބަލާލެވުނީވެސް ހުރިހާ ދަތްތައް ދައްކައިގެންނެވެ.\n“ދަނީ އިނގޭ މިސްކިތަށް؟” ހުސެއިން ބުނެލިއެވެ.\n“އާނ…..ގޮއްސަ އަވަހަށް އަހަރުމެންގެ ދަނބިދަރި ގޮވައިގެން އާދޭ. އަފާފް ކައިރި ބުނާހިތުން އަހަންނަށް ހުރެވެނީއެއްވެސް ނޫނޭ!” ޝާދިޔާ އުފަލާއެކީ އެހެން ބުނެލުމުން ހުސެއިނަށް ވެސް ހީލެވުނެވެ. އެއަށްފަހު އޭނަ ވެސް ގެއިން ނިކުމެގެން ދިޔައީ އޭނަގެ ދަރިފުޅުގެ ޙަޔާތަށް އަންނާނެ އުފާވެރި ދުވަސްތަކެއްގެ ފެށުމަށްޓަކައި ކެތްމަދުވެފައިވާ ހިތަކާއި އެކީގައެވެ.\nހުސެއިން ދިޔަތާ މާ ގިނައިރެއްނުވެ ގޭގެ ބެލް ޖަހާލި އަޑުއިވުނެވެ. ޝާދިޔާ އޭނަގެ މަސައްކަތް ހުއްޓާލާފައި ދޮރު ހުޅުވަން ދިޔައީ ހިސާބެއްގެ ނުރުހުންތެރިކަމަކާއި އެކީގައެވެ. އޭނަ ގޮސް ދޮރު ހުޅުވާލުމާއެކު ދޮރު މަތީގައި ތިބި ދެ އަންހެނުން އޭނައަށް ފެނުނެވެ. އޭގެ ތެރެއިން އެއް އަންހެނަކީ ޝާދިޔާގެ އަވަށްޓެރި ގޭގައި އުޅޭ ނަސީމާއަށްވެފައި އަނެއް އަންހެނަކީ ފެޝަން ގޮތަކަށް ހުރި ޝާދިޔާ ނުދަންނަ މީހެކެވެ. އެ އަވަދިނެތް ވަގުތުގައި ޝާދިޔާ ވަގުތުން އެމީހުން ފޮނުވާލަން ބޭނުންވިއެވެ. އެހެނަސް ނަސީމާ، މިއީ އޮސްޓްރޭލިޔާއިން އެތައް ދުވަހެއްފަހުން އައި އޭނަގެ ގާތް ތިމާގެ މީހެއްކަމަށް ބުނެ ދޫނުކުރުމުން ޝާދިޔާ އެންމެ ފަހުން އެމީހުން ވައްދައި ސައި ތައްޔާރުކޮށް އެމީހުންނާއެކީ އިށީނެވެ. އެކިއެކި ވާހަކަތައް ދައްކަމުން ގޮސް ނަސީމާ މިގޭގެ ހުރި ހަމައެކަނި ދަރިފުޅު އަފާފް ލޯ އަނދިރިވެގެން އުޅޭ ވާހަކަ އެ ބީރައްޓެހި އަންހެން މީހާއާއި ހިއްސާ ކުރުމުން ޝާދިޔާ ނުރުހުންވާގޮތް ވިއެވެ. ނަސީމާ ކުރުނުކޮށް އަފާފް އަނދިރިވީ އޮސްޓްރޭލިޔާގައި ދިމާވި ޙާދިސާއެއްގައި ކަމަށްބުނެ ކިޔައިދޭން ފެށުމުން ޝާދިޔާ އައި ރުޅީގައި ހަޅޭއްލަވައިގަންނަން ބޭނުންވިއެވެ. އެހެނަސް ހަމަ އެވަގުތު އެ ނުދަންނަ އަންހެން މީހާ ވާހަކަ ދައްކަން ފެށުމުން ޝާދިޔާއަށް އަޑުއަހަން އިނދެވުނެވެ.\n“އޭ! ތި މާރާމާރީއެއް ހިނގިއިރު މަވެސް އެތާނގަ ހުރީމޭ. މަ ދުށިން ކޮންމެވެސް ފިރިހެނަކު އަފާފާއި ދިމާލަށް އެއްޗެއް އުކިތަން. ކޮންމެވެސް ދިވެހި ފިރިހެން ކުއްޖެއް އެއީ.” އަންހެން މީހާ ދެއްކި ވާހަކައިން ޝާދިޔާއަށް އޭނަގެ ހުރިހާ ސަމާލުކަމެއް އެ ވާހަކައަށް ދެވުނެވެ. މި ހުރިހާ ދުވަސްވީއިރު ވެސް އަފާފްގެ ލޯ އަނދިރިވެފައިވާނީ އެމީހުންގެ އަތުގައި ނުޖެހޭނެ ބޭރު މީހެއްގެ އަތުން ކަމަށް އޭނައާއި ހުސެއިނަށް ހީވެފައި އޮތެވެ. އެ މުޖުރިމަކަށް ކިތަންމެ ރުޅި އައެއްކަމަކު އޭނަ ހޯދަން މަސައްކަތް ނުކުރީ އެ މާރާމާރީގެ ފަހަތުގައިވި އެންމެންނަށް އޮސްޓްރޭލިޔާގެ ފުލުހުން އަދަބު ދިން ކަމަށް ހުސެއިނަށް އިވިފައިވީތީވެއެވެ. އެހެނަސް މިވަގުތު މި އިވުނު ވާހަކައިން އެމީހަކަށް އަދަބު ލިބިފައިވިޔަސް އެމީހަކު ދެނެގަންނަން ޝާދިޔާ ޝައުޤުވެރިވިއެވެ.\n“އެއީ ކާކު؟” އޭނައަށް އަހާލެވުނެވެ.\n“އެއީ އެއްކަލަ މޮޑެލް ކުރާ ކުއްޖާ. ޝަރަފް ޢައްބާސް.” އެ އަންހެން މީހާ ބުނެލި ވާހަކައިން ޝާދިޔާއަށް އަމިއްލަ ކަންފަތަށް ވެސް އިތުބާރެއް ނުކުރެވުނެވެ. އޭނަ ވަގުތުން އެއީ ނުއިވޭ ވާހަކައަކަށް ހަދަން ބޭނުންވިއެވެ. އެހެނަސް ނަސީމާ ތަކުރާރުކޮށް އެ ނަން ކިޔާލުމުން ޝާދިޔާގެ ބޮލަށް އެނބުރުން އަރާ ގޮތްވިއެވެ. އޭނަ އިންގޮތަށް އިންދާ ނަސީމާ ދެން ދަނީއޭ ބުނެ އޭނަގެ އެކުވެރިޔާއާއި އެއްކޮށް ގެއިން ނިކުމެގެން ދިޔައެވެ. ޝާދިޔާއަށް އޭނަ އިން ސޯފާއަށް ލެނގިލަމުން އެ އިވުނު ވާހަކަތަކާމެދު ވިސްނާލެވުނެވެ. އޭނައަށް މި އިވުނީ ތެދު ވާހަކަތަކެއްބާއޭ އަމިއްލަ ނަފްސާއި ސުވާލުކޮށްލެވުނެވެ. އޭގެ ދެވަނަ ސިކުންތުގައި ޝާދިޔާގެ ހިތް ނޫނެކޭ ހަރުއަޑުން ބުނެލީ ނަސީމާއަކީ އަބަދުވެސް އޭނަ ނުރުހުންވާ މީހަކަށް ވާތީވެއެވެ. އެހެނީ ނަސީމާއަކީ އަބަދުވެސް އެމީހުންނަށް ޙަސަދަވެރިވެގެން އުޅޭ އަންހެނަކަށްވާތީވެއެވެ. އަދި މި ޢާއިލާއަށް ހެވެއް ލިބޭނަމަ އެ ހެވަކުން މަޙްރޫމްކުރަން އަތުކުރި އޮޅާލައިގެން ހުންނަ މީހަކަށްވާތީވެއެވެ. މި ހުރިހާ ޚިޔާލުތަކާއ އެކީގައި އެހެންނޫނަސް ނަސީމާގެ އެ އެކުވެރިއަކަށް ހަމަ އެ މާރާމާރީ ފެނިފައިވާނީ ކިހިނަކުންތޯ އޭނަގެ ހިތަށްއެރިއެވެ. އަދި އަމުދުން އެމީހަކަށް އަފާފް ފެނިފައިވެސް ނުވާއިރު އެ ބުނަ “ޝަރަފެއް” އެއްޗެއް އުކީ ވަކި އަފާފާއި ދިމާލަށް ކަން އެމީހަކަށް އެނގެނީ ކިހިނެއް ހެއްޔެވެ؟ ހިތަށްވެރިވި އެ ސުވާލާއެކީ އެ އަންހެން މީހާ ދެއްކި ވާހަކަތަކުގައި ބުރަދަނެއް ނެތްކަމަށް ޝާދިޔާއަށް ނިންމުނެވެ. އަދި އޭނަ އޭނަގެ މަސައްކަތަށް އަނބުރާ ދިޔައީ އަނެއްކާވެސް އަންނަން އުޅޭ އުފާވެރިކަމުގެ އުފަލުގައި ހިތްހަމަޖެހިފައިވި ހިތަކާއެކީގައެވެ.\nމަންޒަރު ބަލާ މީހަކަށް ދެން ޝަރަފާއި އަފާފް ގުޅިގެން ދިޔުމަށް އެއްވެސް ހުރަހެއް ނުވާނެހެން ހީވެދާނެއެވެ. ހުކުރަށް ދިޔުމަށްޓަކައި ފެންވަރައި އޭނަގެ އަތުގައި އޮތް އެންމެ ރީތި ގަމީސް ލައި ތައްޔާރުވަމުން ދިޔަ ޝަރަފަށް ވެސް ހީވަމުން ދިޔައީ އެހެންނެވެ. އެހެނަސް މިއަދު އޭނައަށް ލިބިފައިވި ނިޢުމަތުގައި އޭނައަށްޓަކައި ބޮޑު އިމްތިޙާނެއްވެސް ވިކަން އޭނައަކަށް ނޭނގެއެވެ. އަފާފާއި ގުޅުމުގެ ކުރިން އޭނަ އިޞްލާޙްކުރަން ޖެހޭ ކަމެއް އެބައޮތްކަން އޭނައަށް އެނގުންވީ، ހުކުރަށް ދިޔުމަށްޓަކައި ތައްޔާރުވެގެން އޭނަ ކޮޓަރިން ނިކުތް ވަގުތު ޓީވީއިން ދައްކަމުން ދިޔަ ޕްރޮގްރާމުން އިވިގެން ދިޔަ އަޑަކުންނެވެ. ދީނީ ސުވާލާއި ޖަވާބު އެކުލެވިފައިވި އެ ޕްރޮގްރާމުގައި އެވަގުތު ދެކެވެމުން ދިޔައީ ޤިޞާޞްގެ ވާހަކައެވެ. އަދި ޤިޞާޞަކީ ހަމައެކަނި މީހަކު މެރުމުން ބަދަލުގައި ޤާތިލު މެރުން ނޫންކަމާއި، މީހެއްގެ ގުނަވަނަކަށް ގެއްލުމެއް ދެވުނަސް އެއަށްވެސް ޤިޞާޞް ހިފޭނެކަމަށެވެ. ޝަރަފްގެ ޝައުޤުވެރިކަން ދަމައިގަތީ އެ ނުކުތާއިންނެވެ. އެ ވާހަކަ ދައްކަމުން ދިޔަ ޢިލްމުވެރިޔާ އެފަދަ ގޮތަކަށް މީހަކަށް އަނިޔާއެއްދޭ މީހަކަށް މި ދުނިޔޭގައި ލިބެންޖެހޭ އަދަބުގެ ވާހަކަ އިވެމުން ދިޔަ ވަގުތު ޝަރަފްގެ ލޮލަށް ކަރުނަތައް ޖަމާވިއެވެ. ﷲ ގެ ޙަޟްރަތުގައި ވެސް އޭނައަށް ކުރެވުނު އެ ކުށުގެ ބޮޑުކަން އެނގުންވީ ހިނދު ޝަރަފަށް ރޮވެން ކައިރިވިއެވެ. ފުރަތަމަ ސިކުންތުގައި އޭނަ ވަގުތުން ގޮސް އަފާފް ކައިރިން މަޢާފަށް އެދެން ބޭނުންވިއެވެ. އެހެނަސް އޭނަ އަފާފަށް އެހާ ބޮޑު ގެއްލުމެއް ދިންކަން އެނގުމުން އަފާފް އޭނައަށް މަޢާފުކުރާނެތޯ ހިތަށްއެރި ވަގުތު ޝަރަފް ޖެހިލުންވިއެވެ. އޭނަ މިހާދުވަސްވަންދެން އިންތިޒާރުކުރި އަންހެން ކުއްޖާއާއި ގުޅެން މިހާ ގާތްވެފައި ވަނިކޮށް، އޭނަ އެގޮތަށް ކަންތައް ކުރުމުން އެކުއްޖާ އޭނައާއި މުޅި ޢުމުރަށް ވަކިވެއްޖެނަމަ އޭނައަށް ކެތްކުރެވޭނެ ހެއްޔެވެ؟ އެ ސުވާލު ޝަރަފްގެ ހިތުގައި ބިރުވެރިކަމެއް އުފެއްދިއެވެ. މިސްކިތަށް ދިޔަ މަގުމަތީގައިވެސް އޭނައަށް ހުރެވުނީ އެ ނުތަނަވަސްކަމުގެ ތެރޭގައެވެ. ހަދަންވީ ގޮތާއިމެދު ޔަޤީންނުވެ ހާސްވެފައި ހުރުމުގެ ސަބަބުން ޝަރަފަށް އެދުވަހުގެ ޚުތުބާއަށް ވެސް ސަމާލުކަމެއް ނުދެވުނެވެ. އާދައިގެ މަތިން ޝަރަފަށްޓަކައި ހުރިހާ ކަމެއް ސާފުވެ ހިތަށް ހަމަޖެހުމެއް ލިބިގެން ދިޔައީ ނަމާދަށް ކޮޅަށް ތެދުވެ ނަމާދުކުރަން ފެށުމުންނެވެ. އަދި ފުރަތަމަ ރަކުޢަތުގައި ފާތިޙާ ސޫރަތަށްފަހު ކިޔެވިގެން ދިޔަ ތަލާޤް ސޫރަތުގެ އާޔަތްތަކުންނެވެ. އެއީ ވަރަށް ފަހަކަށް ޝަރަފް އޭގެ މާނަ ދަސްކުރި އާޔަތްތަކަށްވުމުން އެ އާޔަތްތައް ކިޔެވިގެން ދިޔައިރު އޭގެ މާނަ ޝަރަފް ހަނދާނަށްއައެވެ. އެ އާޔަތުގައި ﷲ ވަޙީކުރައްވާފައިވަނީ އެކަލާނގެއަށް ތަޤްވާވެރިވާ މީހަކަށް އެމީހަކު ހީވެސް ނުކުރާ ދިމަދިމާލުން އެކަލާނގެ ރިޒުޤު ދެއްވާނެކަމަށެވެ. އެ އާޔަތްތައް އިވިފައިވާ ޝަރަފްގެ ލޯ ކަރުނުން ފުރިގެން ދިޔައީ އެކަލާނގެއަށް ތަޤްވާވެރިވުމުގެ ގޮތުން މިއަދު އޭނަ ކުރަންޖެހިފައި އޮތް ކަމުގެ އުނދަގޫކަން އިޙްޞާޞްވުމުންނެވެ. އެހެނަސް އޭނަ އެކަން ކޮށްފިނަމަ ހަމަ ޙަޤީޤަތުގައި ވެސް އޭނަ ހީވެސް ނުކުރާ ދިމަދިމާލުން ރިޒުޤު ދެއްވާނެ ވާހަކަ އޮތް ވާހަކަ އިވުމުން އޭނައަށް ދޭހަވެސް ނުކުރެވޭ ފަދަ ގޮތަކަށް އޭނައަށް ރިޒުޤުގެ ގޮތުން އަފާފްވެސް ލިބިދާނެނޫންތޯ ހިތަށްއެރިއެވެ. އޭނައަށް ކިތަންމެ ނުވާނެހެން ހީވިޔަސް ހުރިހާ ކަމެއްގެ މައްޗަށް ކުޅަދުންވަންތަވެ ވޮޑިގެންވާ ﷲ އަފާފްގެ ހިތުގައި އޭނައަށްޓަކައި މަޢާފު ލައްވާނެނޫންތޯ ހިތަށްއެރިއެވެ. ހަމަ އެއާއެކު އޭނަ އަނިޔާއެއް ދެވިފައިވި އޭނަގެ ލޯބިވާ ފަރާތަށް އޭނަގެ ޙައްޤު އަދާކުރުމަށް ހިތްވަރެއް ޝަރަފަށް ލިބުނެވެ. އެހެންނޫނަސް ދޮގެއްގެ މައްޗަށް އޭނައާއި އަފާފްގެ ގުޅުން ފަށައިގެން އޭނައަށް ލިބޭނީ ކޮން އުފަލެއްތޯ ހިތަށްއެރިއެވެ. އަފާފަށް އެހާ ބޮޑު ގެއްލުމެއް ދިން މުޖުރިމަކީ ކާކުކަން އެނގިހުރެ ވެސް ނޭނގޭ ކަމަށްހަދައި އަފާފާއި އިނުންވެގެންދާނީ އަފާފަށް ބޭވަފާތެރިވުމަށް ނޫން ހެއްޔެވެ؟ އެ ވެގެންދާނީ ލޯބީގެ ބަދަލުގައި އަމިއްލަ އެދުން ފުއްދުމަކަށް ނޫން ހެއްޔެވެ؟\nނަމާދު ތެރޭގައި އޭނަގެ ޚިޔާލުތައް ހަމައަކަށް އެޅިގެން ދިޔަދިޔަހެން ޝަރަފްގެ ހިތަށް ހަމަޖެހުމެއް ލިބުނެވެ. ހުކުރަށްފަހު އެ މިސްކިތުގެ ތެރެއިން އަފާފްގެ ބައްޕަ ފެނުމުން ހިނިތުންވުމެއް ދައްކާލުމުގެ ހިތްވަރެއް ޝަރަފަށް ލިބުނީ އެހެންވެއެވެ.\nމެންދުރު ނަމާދަށްފަހު އާދައިގެ މަތިން އަފާފް އޭނަގެ ކޮޓަރީގައި އިނދެ ކަހަފް ސޫރަތް ކިޔަވަމުން ދިޔައެވެ. އެ ސޫރަތަކީ އޭނަ ނުބަލައި ދަސްކޮށްފައިވާ ސޫރަތަކަށްވުމުން އެއްވެސް ދަތިކަމެއްނެތި އޭނަ ރާގަށް އެ ސޫރަތް ކިޔަވަމުން ދިޔައެވެ. ކިޔަވަމުން ގޮސް އާދައިގެ މަތިން އެންމެ ފަހު އާޔަތްތަކާއި ހަމަވުމުން އަފާފްގެ ލޮލަށް ކަރުނަތައް ޖަމާވަމުން ދިޔައީ އެ އާޔަތްތަކުގެ ފުންކަން އިޙްޞާޞްކުރެވުމުންނެވެ. ލަސްލަހުން ގޮސް އޭނަ އެންމެ ފަހު އާޔަތް ކިޔަވާ ނިންމާލިތަނާހެން ކޮޓަރީގެ ދޮރު ކުއްލިއަކަށް ހުޅުވިގެން ދިޔަ އަޑަށް އަފާފް ދިޔައީ ސިއްސައިގެންނެވެ.\n“އަފާފް ނިކަން ނިކުމެބަލަ! ޝަރަފް އައިއްސަ އެބަހުރި!” މަންމަ ޖޯޝުން ފުރިގެންވި އަޑަކުން ބުނެލި ވާހަކައިން އަފާފްގެ ހިތުގެ ތެޅުން އަވަސްވިއެވެ.\nކުރިން އެނގުނުނަމަ (ހަތާވީސްވަނަ ބައި)\nވައުދު – 3,2 އީދު ހަދިޔާ\nއައްސަލާމްޢަލައިކުމް. ދެން އޮތްބައި އާދިއްތަ ދުވަހު އިން ޝާ ﷲ 🙂\nMa sha Allah . jaxakillah khaeran\nBaarakallah Feeki! 😀\nLove you too sis. 🙂 <3\nMasha allah.. Vv reethi mibaives..ekkoh kiyaalaahihvanee 💞💞👌mihaaru..hehe..\nAlhamdhulillah! jana ves hithah eba araa ekko liye nimmaalveyne nama ey 😛 hehe…next part sunday ga In Sha Allah <3\nAlhey varah loabi me story masha allah super\nوَمَن يَتَّقِ اللَّـهَ يَجْعَل لَّهُ مَخْرَجًا, وَيَرْزُقْهُ مِنْ حَيْثُ لَا يَحْتَسِبُ\n“……And whoever fears Allah – He will make for himaway out. And will provide for him from where he does not expect…..”\nSurah At-Talaaq, ayahs 2-3\n“…..އަދި اللَّه އަށް تقوى ވެރިވާމީހާ (ދަންނާށެވެ!) އެކަލާނގެ އޭނާޔަށް ނުކުންނާނެ މަގެއް ދައްކަވާނެތެވެ. އަދި ހީވެސްނުކުރާފަދަ ގޮތްގޮތުން އެކަލާނގެ އޭނާޔަށް رزق ދެއްވާނެތެވެ……”\nMaasha Allah mi part vx hama varah varah reethi.. One of my favourite story mee.. 😄😄☺☺ waiting for next part.. Love you jana 😃❤\nVaahaka haadha reachey..n touching..💟keep it up\nVarah reethiedhemeehun fenibala dhn\nMasha allah varan ibrah theri\nމާޝާ ﷲ ވަރަށް ރީތި… އަދި މި ކިޔާލެވުނީ ބިޒީ ކަމުން… ވަރަށް ހިތްހަމަ ޖެހިއްޖެ … 🙂 🙂\nJana ge story thah v wes reethi… waiting for the next part..


Selfie nagan ulhenikoh4meehaku genbigen maruvejje\nޓަމިލް ނާޑޫގެ ކޯރެއްގައި ޑޭމެއް--\nސެލްފީ ނަގަން އުޅެނިކޮށް ހަތަރު މީހަކު ގެނބިގެން މަރުވެއްޖެ\nއިންޑިއާގެ ދެކުނު ޓަމިލް ނާޑޫ ސްޓޭޓުގެ ކޯރެއް ކައިރީގައި ސެލްފީއެއް ނަގަން އުޅެނިކޮށް ހަތަރު މީހަކު ގެނބިގެން މަރުވެއްޖެ އެވެ.\nއެ ހަތަރު މީހުންނާއި އިތުރު ދެ މީހަކު ވަނީ އަތު ގުޅާލައިގެން ޕަމްބާރް ޑޭމް ކައިރީގައި އޮންނަ ފެންގަނޑުގެ ތެރޭގައި މަޑުކޮށްފަ އެވެ. އެތަނުން އެކަކު ކައްސާލައިގެން ފެންގަނޑު ތެރެއަށް ވެއްޓުމުން، ދެން ތިބި މީހުން ވެސް އަޑިއަށް ދިޔައީ އެވެ.\nއެ ހަ މީހުންގެ ތެރޭގައި އަލަށް ކައިވެނި ކުރި ދެމަފިރިއަކު ވެސް ހިމެނެ އެވެ. އޭގެ ތެރެއިން އަންހެން މީހާ ވަނީ މަރުވެފަ އެވެ. ފިރިހެން މީހާ ކުރި މަސައްކަތުން އޭނާގެ ދައްތަ ސަލާމަތް ކުރެވުނު ނަމަވެސް، ބާކީ ހަތަރު މީހުން ވަނީ މަރުވެފަ އެވެ.\nސެލްފީ ނަގަން އުޅުމުގެ ތެރޭގައި ދުނިޔޭގައި އެންމެ ގިނަ އަދަދަކަށް މީހުން މަރުވެފައި ވަނީ އިންޑިއާގަ އެވެ. އެމެރިކާގެ ނޭޝަނަލް ލައިބްރަރީ އޮފް މެޑިސިން އިން ހެދި ދިރާސާއަކުން ދައްކާ ގޮތުގައި ސެލްފީ ނަގަން އުޅުމުގެ ތެރޭގައި 2011 އިން 2017 އަށް މަރުވި 259 މީހުންގެ ދެބައިކުޅަ އެއްބަޔަކީ އިންޑިއާ މީހުންނެވެ. ދެން އެފަދަ މަރުތައް އެންމެ ގިނައީ ރަޝިއާ، އެމެރިކާ އަދި ޕާކިސްތާނުގަ އެވެ.


Masverin mas baananee ekamaku ageh neiy | Mihaaru\nޚަބަރު / މަސް މާރުކޭޓް\nމަސްވެރިން މަސް ބާނަނީ އެކަމަކު އަގެއް ނެތް\nމަސްވެރިކަން ކުރާތާ 40 އަހަރަށް ވުރެ ގިނަ ދުވަސްވީ މުހައްމަދު ސައީދު މަސް ވިއްކުމަށް މާރުކޭޓްގައި-- ފޮޓޯ: ނިޝާން އަލީ/މިހާރު\n13 އެޕްރީލް 2020 - 10:05\nމަސްވެރިކަން ކުރާތާ 40 އަހަރަށް ވުރެ ގިނަ ދުވަސްވީ މުހައްމަދު ސައީދަށް މިއަށް ވުރެ ވިޔަފާރި ދަށް ދުވަސްވަރެއް އަދި ނުފެނެ އެވެ.\nކ. ގުޅިއަށް ނިސްބަތްވާ މުހައްމަދު ބުނީ ކޮވިޑް-19 އާ ގުޅިގެން އާންމުންގެ ދިރިއުޅުމަށް އައި ބަދަލުތަކާ އެކު މަސް ގަންނަ މީހުން ވެސް މިދުވަސްވަރު މާ ބޮޑަށް މަދުވެއްޖެ ކަމަށެވެ.\n"ކުރިން ދުވާލަކު 1،500 ރުފިޔާ ލިބޭ މަސް ވިއްކައިގެން. މިހާރު މިއުޅެނީ 500 ރުފިޔާ ވެސް ނުލިބިގެން،" މާލޭގެ މަސް މާރުކޭޓްގައި މަސް ވިއްކަން ހުރި މުހައްމަދު ބުންޏެވެ.\nއެކަމަކު ރާއްޖޭގައި ކުރަމުން އަންނަ ހުރިހާ ވައްތަރެއްގެ މަސްވެރިކަން ވެސް މި ދުވަސްވަރު ވަރަށް ރަނގަޅެވެ. މާލޭ މަސް މާރުކޭޓަށް ވެސް ގިނަ އަދަދަކަށް މަސް ގެނަ އެވެ. ނުކިރި ދޯނި ފަހަރުގައި ވެސް ގިނަ އަދަދަކަށް މަސް ބަހައްޓަން ޖެހެ އެވެ. މަސްވެރިންގެ ކަންބޮޑުވުމަކީ މަސްވެރިކަން މިހާ ރަނގަޅު ދުވަސްވަރެއްގައި ކުރިމަތިވި އިގުތިސާދީ ވެއްޓުމުގެ ނުރަނގަޅު އަސަރު އެމީހުންގެ މަސައްކަތަށް ވަރަށް ބޮޑަށް ކުރަމުން ދިއުމެވެ.\nމާލޭގެ މަސް މާރުކޭޓް: ހުރިހާ ވައްތަރެއްގެ މަހުގެ އަގު ވެސް ވަނީ ދަށް ވެފައި-- ފޮޓޯ: ނިޝާން އަލީ/މިހާރު\nމާލޭގެ މާރުކޭޓުގައި މިވަގުތު އެންމެ އަގު ދަށީ ކަންނެލީގެ އެވެ. ތާޒާ ކަންނެލި ކިލޯއެއް 18 ރުފިޔާ އަށް ވަނީ ވެއްޓިފަ އެވެ. ގިނައިން ނަގާ ނަމަ 12 ރުފިޔާއަށް ކިލޯއެއް ލިބެ އެވެ.\nމަސް އެކްސްޕޯޓް ކުރާ ކުންފުނިތަކަށް ރަނގަޅު ކޮލެޓީގެ ކަންނެލި ކިލޯއެއް ގަންނަނީ 25 ރުފިޔާ އާއި 30 ރުފިޔާއާ ދެމެދުގެ އަގުތަކުގަ އެވެ. ރިޖެކްޓް ކަންނެލި ކިލޯއެއް ގަންނަނީ 15 ރުފިޔާ އަށެވެ. ކުރީގައި ނަމަ އެވްރެޖްކޮށް ކަންނެލި ކިލޯއެއް 50 ރުފިޔާއަށް ވިއްކެ އެވެ. އަދި އަގު އަރައިގެން ދާއިރު 75 ރުފިޔާއަށް ވެސް ކިލޯއެއް ޖެހެ އެވެ.\n"މިހާރު ދުވާލަކު 6،000 ރުފިޔާ ނުލިބޭ. ކުރިން މަސްކޮޅު ވިއްކައިގެން ދުވާލަކު 23،000 ވަރަކަށް ރުފިޔާ ލިބޭ،" މާލޭ ފަޅުގައި އަޅާފައި އޮތް "އަލިމަސް" ދޯނީގެ ކެޕްޓަން އަހުމަދު އާދަމް ބުންޏެވެ.\n"މިބަލީގެ [ކޮވިޑް-19] ކަންކަން ޖެހުނީންސުރެ ވަރަށް އަގު ދަށްކޮށް އުޅެނީ."\nނުވަ މީހުން މަސައްކަތް ކުރާ ދޯނީގެ ކެޕްޓަން ބުނިގޮތުގައި މިހާރު ދަތުރަކުން މީހަކަށް ލިބެނީ 800ރ އާއި 1،000 ރުފިޔާއާ ދެމެދުގެ އާމްދަނީއެކެވެ. ކުރީގައި މަހަކު 30،000 ރުފިޔާއާ ގާތްކުރާ ވަރުގެ އާމްދަނީއެއް ހޯދަމުން އައި އެ މަސްވެރިން މިއަދު ތިބީ ކަންބޮޑުވުމެއްގަ އެވެ.\nމާރުކޭޓަށް ގެންދަން ދޯންޏަކުން މަސް ނަގަނީ: ބާޒާރުގައި ކަންނެލި ކިލޯއެއް މިހާރު 18 ރުފިޔާއަށް ލިބޭ -- ފޮޓޯ: ނިޝާން އަލީ/މިހާރު\nމަސް ކިރަން ހިންމަފުށީގައި އޮތް ހއ. ދިއްދޫ، ކަންނެލި ދޯންޏެއްގެ ފަޅުވެރިއަކު ބުނިގޮތުގައި ހަފްތާއަކަށް ވުރެ ގިނަ ދުވަހު ކަނޑުމަތީ ހޭދަކޮށްގެން ބޭނި ފަސް ޓަނު ކަންނެލިކޮޅު އަދި އުޅެނީ ނުކިރިގެންނެވެ. އަދި ރަނގަޅު އަގެއް ނެތުމުން އެ ދޯނީގެ 14 މަސްވެރިންނަށް މިފަހަރު 3،000 ރުފިޔާ ވެސް ލިބޭނެކަމުގެ ޔަގީންކަމެއް ނެތެވެ.\n"ހަރަދަށް ދާނެ 45،000 ރުފިޔާ ނޫނީ 50،000 ރުފިޔާ. ދެން ބެހީމަ ކުއްޖަކަށް ކޯއްޗެއް އޮންނާނީ؟" މަސްވެރިކަމުގައި އުޅޭތާ ގިނަ ދުވަސްތަކެއް ވެފައިވާ އެ މަސްވެރިޔާ ބުންޏެވެ.\nބާނާ މަސް ގިނަކަމުން ކަސް ގަންނަ ފަރާތްތަކަށް ވެސް އޮތީ ހުރަސްތަކެވެ. މަސް ބޭރުނުކުރެވުމާއި އައިސް ގުދަންތައް ފުރުން ފަދަ ކަންކަން އެބަ ދިމާވެ އެވެ. އެހެންކަމުން ދޯނިފަހަރު އޮންނަނީ ކިޔޫގަ އެވެ. އެކަމުގައި ދެތިން ދުވަސް ވެސް ހޭދަކުރަން ޖެހެ އެވެ.\nމަސްވެރިންނާއި މަސް ވިއްކުމުގެ ވިޔަފާރި ކުރާ މީހުން ބުނާ ގޮތުގައި މަހުގެ އަގު ވެއްޓުމުގެ އެތައް ސަބަބުތަކެއް އެބަ ހުއްޓެވެ. އެއް ސަބަބަކީ ކޮވިޑް-19އާ ގުޅިގެން ރާއްޖެ އިން މަސް އެކްސްޕޯޓް ނުކުރެވުމެވެ. އޭގެ އިތުރުން ރިސޯޓްތައް ބަންދުކުރުމާ އެކު ރިސޯޓްތަކަށް މަސް ވިއްކުން ވެސް ވަނީ ހުއްޓިފަ އެވެ. މާލެއަށް ބަލާ ނަމަ ހޮޓާ/ރެސްޓޯރެންޓް/ކެފޭތަކުގެ ވިޔަފާރީގެ ބޮޑު ބައެއް ހުއްޓިފައި އޮތުމުން، އެތަންތަނަށް މަސް ގަންނަ މިންވަރު ވެސް ވަނީ މަދުވެފަ އެވެ.\n"މާލޭ ގެތަކަށް ބޭނުންވާ ވަރަށް އެކަނި މި ވިކެނީ. އެހެންވީމަ ވިކޭލެއް މަދުވާނުތާ،" މާރުކޭޓްގައި މަސް ވިއްކަން ހުރި މީހަކު ބުންޏެވެ.\nމަހުގެ އަގު ރަނގަޅުވުން ގުޅިފައި އޮތީ ވެސް، އެހެން ވިޔަފާރިތަކެކޭ އެއްގޮތަށް، ކޮވިޑް-19 ހަމަޔަކަށް އެޅި، އިގުތިސާދު ހިނގައިގަތުމާ އެވެ. އެކަމަކު އަދި އެ މަންޒަރެއް ނުފެނެ އެވެ.\nމަސް މާރުކޭޓް މަސްވެރިކަން އިގްތިސާދު މަސްވެރިކަން\n25 ކޮމެންޓް, 22 ރިއެކްޝަންސް\nދުނިޔޭގެ މާކެޓުގައި އަގުނެތި ގެން ނޫން އަގުހެޔޮ ކޮއް ގަންނަަނީ\nއާއެކޭ މިއޮތްހާ ދުވަހު ރައްޔިތުން ފެލައިގެން ބޮޑުއަގުގަ މަސްވިއްކާފަ ހޯދި ލާރިތައްކޮބާ? ކޮންމެ މަސްވެރިއެއްގެ ގެ ހީވާނެ ގަނޑުވަރެއްހެން....ދެން ރިސޯޓުގެ ވަޒިފާގަ އުޅޭމިހުން ރޮއި ހަދާއިރު މިއޮތްހާދުވަހު ލިބުނު ޓިޕްސްތަކާ ސާވިސްޗާޖުގެ ޑޮލަރުން އެކައުންޓުތައްފުރިފަ އޮތްއިރުވެސް އާންމުންނަށް ޑޮލަރު މާރުކޮށްދެނީ ބޮޑުއަގުގަ....ހަގީގަތުގަ އެކަކުވެސް މަދުއާމްދަނީ ކޮޅަގުން ދިރިއުޅޭ ނިކަމެތިންނާމެދު ނުވިސްނާ\nއަގެެއްނެތޭ ބުނާއިރު މަސް ކިލޯއެއް އައްޑޫގެ މާރުކޭޓުން މި ލިބެނީ 45ރ އަށް.....މުސާރައަށް 7000ރ ލިބޭމީހަކު އާއިލާ ބަލަހައްޓާނީ ކިހިނެތް މިވަރުން....މިގައުމުގަ ތިބެންވީ ހަމައެކަނި މަސްވެރިންނާ ރިސޯޓް ބޯއިސް އެކަނިތޯ? ތަކެތި އަގުބޮޑުވީމާ އޭގެ އެންމެ ބޮޑު އަސަރެއްކުރަނީ ކުދިކުދި އާމްދަނީން އާއިލާ ބަލަހައްޓަމުން އަންނަ މީހުނަށް....މަސްވެރިންނާއި ރިސޯޓުގަ އުޅޭމީހުންނަކީ މިގައުމުގަ އެންމެ ބޮޑު އާމްދަނީ ލިބޭމީހުން....އިންސާފު މިއޮންނަނީ ތިލަފަތުގެ އެއްފަޅިއަށް ބަރުވެފަ...\nކޫއްޑޫއަށް ކިރާ މަހަށް އަގު ލިބެނީ މަސްދުވަސް ފަހުން، އެމީހުން މަސް ނަގަނީ ދަރަންޏަށް .\nކޮއްކޮމެންނަށް ބުނެލަންއޮތީ ދުވާލަކަށް 800ރ ފިޔާ މިހާރު ލިބެންޔާ އެއީ ވަރަށް ބޮޑު އެއްޗެކެވެ. ޝަކުވާނުކޮށް ޝުކުރުކޮށްލައިގެން ހަރަދު ކުޑަކޮށް މުޅި އާއިލާއަށް ހިތްހެޔޮކަމާއިއެއްކޮށް ޒަރުރީ ބޭނުންތަށް ފުއްދާދެވޭތޯބަލާށެވެ. މިކަމުގައި ކޮޅެއްމެދެއް ނުފެނެއޭ ތިޔަށްވުރެދަތުހާލުގައި މުޅި ރާއްޖޭގެ މެޖޯރިޓީއުޅޭނެކަން ކަށަވަރެވެ.\nސިނާއީ ހުރިހާ މަސެއްކަތެއް ހުއްޓި ، މީހުންގެ ވަޒާފާތައްގެއްލި ގެއްލި، މުސާރަތައް ބޮޑުތަކުން އުނިވެ ސަރުކާރުގެ %100ސަބުސިޑީއަށް ގައުމު ބަރޯސާ ވާންޖެހިފައިވާ ހާލަތުގައި ވެސް ބައެއް މީހުންނަށް ތިމަނަމެންގެ ވިޔަފާރިޔާއި އާމްދަނީ ދައްވާނެކަމަށް ގަބޫލު ކުރަން ދަތިވުމަކީ މުސީބަތުގެ ތެރެއަށް އިތުރު ވެގެންދާ އިތުރު މުސީބާތެއް ނޫންތޯ؟\nކޯންޗެއްގަ އަގު ހުންނަންވީ. މިއުޅެނީ ދުނިޔޭގެ އަގެއް އިންސާނުންގެ އިލްމުގައި އަގެއް ނެތިގެން.\nމާލޭގެތަކު ކުލީގަ އަގުހުރޭ\nނުވިކޭކަށް އެނގޭއިރުވެސް އެހާ ގިނައިން ބާނާފަ އިސްރާފުކުރަންޖެހޭތަ؟\nކޮރޯނާ އަކާ ކޮންކަމެއްތޯ. ގެސްޓުން މަދުވީމަ ރިސޯޓްތަކަށް ވިއްކާ މަސް ނުވިކި ބާކީވުމާއި މަސްވެރިކަން ރަގަޅުވުމުގެ ނަތީޖާ. އެހެން ނޫނަސް ކަޅުބިލަމަހުގެ މަސްވެރިކަމާއި ކަޅުބިލަމަސްވެރިކަންކުރާ މަސްވެރިންނަކީ ސަރުކާރަށްވެސް މުހިންމު ބައެއްނޫން. މުހިންމީ ބޮޑުކަންނެލި ދޯނިފަހަރާއި ދޯނިވެރިން. ކެމްޕޭނުގައި ބައިވެރިވީ އެވެރިން.\nމަހެއްގެ މުސާރައަށް 5000 ރުފިޔާ ލިބޭ މީހާވެސް މި ހުރިހާ ދުވަހު މަސްގަނެގެން އުޅުނީ މި މަސްވެރިން ދިން އަގަކަށް މަސް ގަނެގެން. އެއްވެސް ރަޙުމެއް ހަމްދަރުދީއެއް މި މަސްވެރިންގެ ކިބަޔަކުން އެއްގޮތަކަށްވެސް ނުފެނޭ. ރޮއިލާފައި މަސްކޮޅެއް ގަނެލައިގެން އެ ދަނީ އެއްކަލަ ނިކަމެތިން.


ފާރމަސޫޓިކަލް އެލާރޓް- Falsified Chloroquine އާއި ގުޅޭ\nފާރމަސޫޓިކަލް އެލާރޓް-Falsified Chloroquine އާއި ގުޅޭ\nދުނިޔޭގެ ޞިއްޙަތު ޖަމްޢިއްޔާގެ އަސާސީ ބޭސް ލިސްޓްގައި ހިމެނޭ Chloroquine އަކީ ޕްލާސްމޯޑިއަމް ވައިވެކްސް އިންފެކްޝަން (މެލޭރިއާ) ގެ ފަރުވާ އަކަށް ބޭނުން ކުރާ ބޭހެކެވެ.\nފޯލްސިފައިޑް Chloroquineއެފްރިކާ އާއި ޔޫރަޕްގެ ގައުމުތަކުގައި ދައުރުވަމުންދާ ކަމަށް ދުނިޔޭގެ ޞިއްޙަތު ޖަމިއްޔާގެ އެލާޓް ނަންބަރ: RPG/REG/ISF/Alert No4.2020 ގައި ވަނީ ބަޔާންކުރައްވާފައެވެ. މި2ބައްރުގެ5ޤައުމަކުން (ބުރްކިނާފަސޯ، ކެމަރޫން، ޑިމޮކްރެޓިކް ރިޕަބްލިކް އޮފް ކޮންގޯ، ފްރާންސް، ނިގާރ) އިން މި ފޯލްސިފައިޑް ބޭސް ފެނިފައި ކަމަށް މިއެލާޓުގައި ވެއެވެ.\nމިބޭހަކީ ރާއްޖެއަށް އިމްޕޯރޓް ކުރުމާއި ވިއްކުމަށް ހުއްދަ ކުރާ ބޭހުގެ ތެރޭގައި ހިމެނޭ އަދި (އެޕްރޫވްޑް ޑްރަގް ލިސްޓް) ޕްރީ-އޮތޮރައިޒޭޝަން ނަގައިގެން ނޭޝަނަލް ޕްރޮގްރާމްގެ ބޭނުމަށް އެތެރެކުރާ ބޭހެކެވެ. ނަމަވެސް މި އެލަރޓްގައި ފާހަގަކޮށްފައިވާ ފޯލްސިފައިޑް ބޭސް އުފައްދާ ކުންފުނިތަކަކީ، ރާއްޖެއަށް ބޭސް އިމްޕޯޓް ކުރުމަށް ހުއްދަ ދީފައިވާ ކުންފުނި ތަކުގެ ތެރޭގައި ހިމެނޭ ކުންފުނިތަކެއް ނޫނެވެ.\nއެހެން ނަމަވެސް، ބޭސްސިޓީއަށް ނުވަތަ އެނޫންވެސް ގޮތަކުން ރާއްޖެއަށް މިބޭސް އެތެރެކޮށްފައި ހުރެދާނެތީ މިކަމަށް ސަމާލުވުމަށް ދެންނެވީމެވެ.\nJiangsu Pharmaceutical Inc\nBatch N°: 660\nExp date: 05/2021\nMfg date: 05/2017\nCHLOROQUINE PHOSPHATE (250MG)\nMfg date: 09/2022\nBatch N°: EBT 2542\nExp date: 10/2022\nMfg date: 01/2019\nCHLOROQUINE PHOSPHATE TABLETS (100MG)\nExp date: 08/2022\nMfg date: 08/2018\nExp date: 04/2023\nMfg date: 05/2019\nCHLOROQUINE PHOSPHATE TABLETS BP 100MG\nBatch N°: Not legible\nExp date: 06/2022\nMfg date: 07/2019\nBatch N°: ET9274\nExp date : 05/2022\nMfg date : 06/2019\nBatch N°: 05\nMfg date: 09/2019\nBurkina Faso, France, Niger\nBatch N°: 1605059\nBatch N°: 065622\nExp date: 11/2022\nMfg date: 11/2018\nBatch N°: NBJT01\nExp date: Oct-2022\nMfg date: Nov-2019\nBatch N°: NBJT02\nBatch N°: HV1116\nExp date: May 2023\nMfg date: June 2019\nރާއްޖެއަށް އިމްޕޯރޓް ކުރާ ބޭސް ހާއްސަ ސަމާލު ކަމެއްދީގެން ޕޯރޓްތަކުގައި ބަލައިފާސް ކުރަމުން ގެންދާނެ ކަން މަޢުލޫމާތަށްޓަކައި ދެންނެވީމެވެ. މީގެ އިތުރުން މިބޭހާއި ގުޅޭގޮތުން އެއްވެސް މަޢުލޫމާތެއް ލިބިއްޖެ ނަމަ ލަސް ނުކޮށް މިއޮތޯރިޓީގެ ހޮޓްލައިން ނަންބަރ 7200321 އަށް ގުޅުއްވާ މަޢުލޫމާތު ހިއްސާ ކޮށްދެއްވުން އެދެމެވެ.\n28 ޝައްވާލު 1441\nޕަބްލިޝްކުރި ތާރީޚު: 20 ޖޫން 2020\nސުންގަޑި: 28 ޖޫން 2020 0000


Jimaau Vumah Fahuga Fen varantha? Eyge Faidhaa Ingeytha? | #Dhiislam\nޖިމާއުވުމަށް ފަހުގައި ފެންވަރަންތަ؟ އޭގެ ފައިދާ އެނގޭތަ؟\n2 years ago |0comment| June 28, 2016\nއިންސާނީ ތާރީޚްގައިވެސް އިންސާނުންވަނީ ފެންވެރުމާއިއެކު މުޅި ހަށިގަނޑު ސާފުކޮށް ބެހެއްޓުމުގެ މުހިއްމުކަން ދެނެގަނެ ފައެވެ. އެގޮތުން ފެންވަރާއި މުޅި ހަށިގަނޑު ސާފުތާހިރުކޮށް ބެހެއްޓުމަކީ ތަފާތު ބަލިތަކުން މީހާ ރައްކާތެރިކޮށްދޭ ކަމެއް ކަމުގައި އިންސާނުން އަންނަނީ ކުރީއްސުރެ ޤަބޫލުކުރަމުންނެވެ.\nކަންމިހެން އޮތް އިރުގައި، އިންސާނާގެ ސާފުތާހިރުކަމަށް އެންމެ ބޮޑަށް ބާރުއަޅާ ދީނަކީ އިސްލާމް ދީނެވެ. އެކަން ހާމަވެގެންދާ އެތައްކަމެއް އިސްލާމްދީނުގެ ތެރެއިން ފެންނަން އެބަހުއްޓެވެ. އެގޮތުން މީހަކު އިސްލާމް ވުމަށްފަހުގައި އޭނާ އެންމެ ފުރަތަމަ ފެންވަރާ ހިނައިގަތުމަށް އަންގަވާފައިވެއެވެ. ހުކުރު ދުވަހާއި ދެޢީދު ދެދުވަހުވެސް ފެންވަރާއި ހިނައިގަތުމަކީ ސުންނަތެއް ކަމުގައި ލައްވަވާފައިވެއެވެ. އަދި އަންހެނާ، އޭނާގެ މައްސަރު ކަންތައް ނިމުމާއެކުވެސް ހިނައި ޠާހިރުވުމަށް އިސްލާމް ދީނުގައި އަންގަވާފައިވެއެވެ.\nމައްސަރުކަންތައް ނިމުމުން ފެންވަރާ ހިނައިގަތުމުގައި ސިއްޚީ ފައިދާތަކެއް އެކުލެވިގެން ވެއެވެ. އެގޮތުން ހައިޟުގެ ދުވަސްވަރު ހަށިގަނޑުން ބޭރުވާ ލޭގެ ސަބަބުން ހަށިގަނޑުގައި ހަރުލާފަ ހުންނަ ޖަރާސީމުތައް ފެންވެރުމުގެ ސަބަބުން ހަށިގަނޑުން ފިލައިގެން ދެއެވެ.\nދެމަފިރިން ރޭކުރުމަށް ފަހުގައިވެސް ފެންވަރާ ހަށިގަނޑު ސާފުކުރުމަށް އިސްލާމްދީނުގައިވަނީ އިރުޝާދު ދެއްވާފައެވެ. މިކަމުގެ ފައިދާތައް މިއަދުގެ ބޭސްވެރިކަމުގެ ދިރާސާތަކުންވެސް ވަނީ ހާމަވެގެން ގޮއްސައެވެ. އެގޮތުން ޖިމާޢުވުމަށް ފަހުގައި ފެންވެރުމުގެ ސަބަބުން:\nމަނިބޭރުވުން / އެދުންފުދުމާއި އެކު ނާރުގެ ނިޒާމަށް އަންނަ ވަރުބަލިކަން ފިލުވާލާއި ލޭ ހިނގުމުގެ ނިޒާމް ހަރަކާތް ކުރުވައެވެ.\nއެދުން ފުދުމާއިއެކު ހަށިގަނޑަށް އަންނަ ވަރުބަލިކަން ފިލުވާލަދެއެވެ. ވަރުބަލި ކަމުގެ ސަބަބުން ބައެއް މީހުންނަށް ނިދާ ހިތްވެ ނިދި އަންނަ ގޮތްވެ ނިދެއެވެ. މިކަމުގެ ސަބަބުން ބައެއް މީހުންނަށް ބޯ ހާސްވުމުގެ މައްސަލަތައް ކުރިމަތިވެއެވެ. ނަމަވެސް ފެންވެރުމުގެ ސަބަބުން މިފަދަ ކަންކަމުން ދުރުކޮށްދެއެވެ.\nއެދުން ފުދުމުގެ ތެރޭގައި ހަންގަނޑުން ދަލުގެ ގޮތުގައި ނިކުންނަ ފެނުގައި ގިނަ މިންވަރަކަށް ވިހަ މާއްދާއެއް އެކުލެވެއެވެ. ހަށިގަނޑު ސާފު ނުކޮށްފި ކަމުގައިވާނަމަ މިބުނި ވިހަ މާއްދާ އަނެއްކާވެސް ހަންގަނޑުގެ ތެރެއަށް ވަދެ، ގެއްލުމެއް ލިބުމުގެ ފުރުޞަތު އޮވެއެވެ. ނަމަވެސް ފެންވެރުމުގެ ސަބަބުން މިފަދަ ވިހަ މާއްދާތަކުގެ ކިބައިން ހަށިގަނޑު ސަލާމަތް ކޮށްދެއެވެ.\nއެއްފަހަރު ޖިމާއު ވުމަށްފަހުގައި ދެވަނަ ފަހަރު ޖިމާއުވުމުގެ ކުރިން ފެންވެރުމުގެ ސަބަބުން ހަށިގަނޑުގެ ވަރުބަލިކަން ފިލުވާލާ ވިސްނުން ތާޒާ ކޮށްދެއެވެ. އަދި ހަށިގަނޑު ސާފުކޮށްދީ ހިއްސީ ގޮތުންނާއި މަޢުނަވީ ގޮތުން އެކަމަށް އެންމެ ރަނގަޅު ހާލަތަށް ހަށިގަނޑު ތައްޔާރު ކޮށްދެއެވެ.\nމަސްދަރު: “އިސްލާމިކް މެޑިސިން – ދަ ކީ ޓު އަ ބެޓަރ ލައިފް” ، ޔޫސުފް އަލް-ހައްޖު އަހުމަދު


Muzaaharaa aa gulhigen Hong Kong Airport gai ethah haas bayaku thaashivefai | Mihaaru\nހޮޮން ކޮން އެއާޕޯޓުގައި މިއަދު މުޒާހަރާ ކުރަނީ. --ފޮޓޯ:އޭއެފްޕީ\nމުޒާހަރާއާ ގުޅިގެން ހޮން ކޮން އެއާޕޯޓުގައި އެތައް ހާސް ބަޔަކު ތާށިވެފައި\n13 އޯގަސްޓް 2019 - 13:274comments\nހޮން ކޮން (އޮގަސްޓް 13) - ޑިމޮކްރެސީ އެކްޓިވިސްޓުން ސަރުކާރާ ދެކޮޅަށް ފަށާފައިވާ ހަރަކާތްތަކުގައި އެއާޕޯޓުގައި ބާއްވަމުންދާ މުޒާހަރާތަކާ ގުޅިގެން އެތައް ހާސް ޕަސެންޖަރުންނެއް ތާށިވެއްޖެ އެވެ.\nމުޒާހަރާގެ ބައިވެރިން އެއާޕޯޓުގައި އިއްޔެ މުޒާހަރާ ފެށުމާ އެކު އެތައް ސަތޭކަ ފްލައިޓެއް ވަނީ ކެންސަލް ކުރަން ޖެހިފަ އެވެ. ގައުމީ އެއާލައިން ކެތޭ ޕެސިފިކުން އެކަނި ވެސް އިއްޔެ 200 އަށް ވުރެ ގިނަ ފްލައިޓް ކެންްސަލް ކުރަން ޖެހުނު ކަމަށެވެ.\nމުޒާހަރާއާ ގުޅިގެން ހޮން ކޮން އެއާޕޯޓުން ފްލައިޓްތައް ވަނީ އިއްޔެ ކެންސަލްކޮށްފައި. --ފޮޓޯ:އޭއެފްޕީ\nދުނިޔޭގެ އެންމެ ބިޒީ އެއާޕޯޓްތަކުގެ ތެރޭގައި ހިމެނޭ ހޮން ކޮންގެ ބައިނަލްއަގުވާމީ އެއާޕޯޓް ވަނީ މިއަދު ހެނދުނު ހުޅުވައިފަ އެވެ. ނަމަވެސް މެންދުރު ފަހު މުޒާހަރާތައް ވަރުގަދަކުރުމާ ގުޅިގެން އަނެއްކާ ވެސް ވަނީ ފްލައިޓްތައް ކެންސަލް ކުރަން ފަށައިފަ އެވެ.\nމުޒާހަރާއާ ގުޅިގެން ހޮން ކޮން އެއާޕޯޓުގައި ޕަސިންޖަރުން ތާށިވެފައި. --ފޮޓޯ:އޭއެފްޕީ\nހޮން ކޮންގެ ލީޑަރު ނޫސްވެރިންނާ މިއަދު ވާހަކަ ދައްކަވަނީ. --ފޮޓޯ:އޭއެފްޕީ\nހޮން ކޮންގެ ލީޑަރު ކެރީ ލަމް މިއަދު ހެނދުނު ބޭއްވި ނޫސްވެރިންގެ ބައްދަލުވުމެއްގައި ވިދާޅުވީ މުޒާހަރާތަކުގެ ސަބަބުން ގައުމު ވަނީ އަޑިނޭނގޭ ވަޅުގަނޑަކަށް ވެއްޓިފައި ކަމަށެވެ. އަދި ގައުމުގެ ހާލަތު މިހާރު ވަނީ އަނބުރާ އިޔާދަ ނުކުރެވޭ ފަދަ ނުރައްކާތެރި ހާލަތެއްގައި ކަމަށް ވެސް އެކަމަނާ ވިދާޅުވި އެވެ.\nއިތުރު ލިޔުންތައް ހޮންކޮންގް މުޒާހަރާ


Madrid Derby Ehvvaruve Barcelona Ah Faidha Vejje - Vaguthu\nސްޕެނިޝް ލަލީގާގައި ރޭ ކުޅުނު މެޑްރިޑް ޑާބީ 0-0 އިން ދެޓީމު އެއްވަރުވެގެން ނިމިއްޖެ އެވެ.\nއެތުލެޓިކޯ މެޑްރިޑްގެ ވަންޑާ މެޓްރޮޕޮލިޓާނޯ ސްޓޭޑިއަމްގައި ކުޅުނު ރޭގެ މެޗުގައި ރެއާލާއި އެތުލެޓިކޯ އަށް ވެސް ލަނޑު ޖަހާނެ ފުރުސަތުތައް ލިބި ވަނީ ބޭކާރުވެފަ އެވެ. އެ ގޮތުން އެތުލެޓިކޯގެ ޑިއޭގޯ ކޮސްޓާ އަށް ލިބުނު ފުރުސަތުގެ ބޭނުން އޭނާ އަށް ނުހިފުނުއިރު، ރެއާލުގެ ގެރެތު ބޭލް މުޅިން ހުސްކޮށް ކަހަލަ ގޮތަކަށް ހުރެފައި ޖެހި ބޯޅަ ވެސް ގޯލާ ސީދާނުވި އެވެ. މެޗުގައި ލީޑު ނަގަން އެންމެ ހުސް ފުރުސަތެއް ލިބުނީ ކަރިމް ބެންޒެމާ އަށެވެ. އެތްލެޓިކޯގެ އޭރިއާ ތެރެއިން ބެންޒެމާ ޖެހި ބޯޅަ ކީޕަރު ޔެން އޮބްލަކް ވަނީ މަތަކޮށްފަ އެވެ.\nޖުމްލަކޮށް ދެ ޓީމުގެ ފަރާތުން ވެސް ހަމަހަމަ ކުޅުމެއް ފެނިގެން ދިޔަ އިރު މެޗުގައި ޑިފެންޑަރުން ވަނީ މޮޅު ކުޅުމެއް ދައްކާފަ އެވެ. ހާއްސަގޮތެއްގައި ރެއާލްގެ ހަމަލާތައް ހުއްޓުވުމުގައި އެތްލެޓިކޯގެ ޑިފެންސް ލައިނުން ދެއްކި ހިތްވަރު ފާހަގަކޮށްލެވެ އެވެ.\nރެއާލް އަށް ދެން ކުރިއަށްއޮތީ ޗެމްޕިއަންސް ލީގުގެ ގްރޫޕް ސްޓޭޖުގައި ކުލަބް ބްރަޖްއާ އާއި ވާދަކުރާ މެޗެވެ. ގްރޫޕް ސްޓޭޖުގެ ފުރަތަމަ މެޗުގައި ޕީއެސްޖީ އަތުން ބޮޑު ތަފާތަކުން ބަލިވެފައި އޮތުމުން މި މެޗަކީ ކާމިޔާބުކުރުން ރެއާލް އަށް ވަރަށް މުހިއްމު ވާނެ އެވެ. އެތްލެޓިކޯ މެޑްރިޑް ނުކުންނާނީ ލޮކޮމޯޓިވް މޮސްކޯ އާއި ދެކޮޅަށެެވެ.\nމެޑްރިޑް ޑާބީ އެއްވަރު ވުމުން އެންމެ ބޮޑު ފައިދާ އެއް ލިބުނީ ވާދަވެރި ބާސެލޯނާ އަށެވެ. އަނިޔާގެ ސަބަބުން ބާސެލޯނާގެ ކެޕްޓަން ލިއޮނަލް މެސީ ނުލައި އެ ޓީމުން ކުޅުނުއިރު މި މެޗުގައި ބާސާ އަށް ލީޑު ލިބުނީ ފުރަތަމަ ހާފު ނިމެން ކައިރިވެފައި ވަނިކޮށް ފޯވަޑް ލުއިސް ސުއަރޭޒް ކާމިޔާބުކޮށްދިން ލަނޑުންނެވެ. މެޗުގައި ބާސާ އިން ޖެހި ދެވަނަ ލަނޑު ދެވަނަ ހާފުގެ ކުރީކޮޅު ކާމިޔާބުކޮށްދިނީ ޑިފެންޑަރު ޖޫނިއާ ފާޕޯ އެވެ.\nމިއީ މި އަހަރުގެ އޭޕްރީލް މަހަށް ފަހު ބާސެލޯނާ އިން ލީގުގައި ރަށުން ބޭރުގައި ހޯދި ފުރަތަމަ މޮޅުކަން ފާހަގަކޮށްލެވެ އެވެ.


Dheenee Minivankan Oiy Minvaru Behlevumah Dr.Shaheed Tunisia Ah - Vaguthu\nދީނީ މިނިވަންކަން އޮތް މިންވަރު ބެއްލެވުމަށް ޑރ. ޝަހީދު ޓިއުނީޝިޔާ އަށް\nޓިއުނީޝިއާގައި ދީނީ މިނިވަންކަން އޮތް މިިންވަރު ބެއްލެވުމަށް ކުރީގެ ފޮރިން މިނިސްޓަރ އަދި މިހާރު ޔޫއެން ސްޕެޝަލް ރެޕެޓުއާ އޮން ފްރީޑޮމް އޮފް ރެލިޖަން އޮފް ބިލީފް (ދީނީ މިނިވަންކަން) ޑރ. އަހްމަދު ޝަހީދު، އެގައުމަށް ވަޑައިގެންފިއެވެ.\nޑރ. ޝަހީދު ކުރެއްވި ޓްވީޓެއްގައި ހާމަ ކުރެއްވި ގޮތުގައި އެގައުމުގައި ދީނީ މިނިވަންކަން އޮތް މިންވަރު ބެއްލެވުމަށް ކުރައްވާ ދަތުރުފުޅަކީ 10 ދުވަހުގެ ދަތުރުފުޅެކެވެ.\nޑރ. ޝަހީދަކީ އިސްލާމްދީނުގައި ކަނޑައަޅާފައިވާ ހައްދުތަކުގެ ތެރެެއިން މަރަށް މަރުހިފުމާއި، ހައްދު ޖެހުމާއި ރަޖަމް ކުރުން ފަދަ ކަންކަމާއި ދެކޮޅަށް ބައިނަލްއަގްވާމީ ފެންވަރުގައި ވަކާލާތު ކުރަމުންދާ ފަރާތެކެވެ. އަދި އޭނާ އަކީ އދ އިން ދީނީ މިނިވަންކަމާ ބެހޭގޮތުން ކަނޑައަޅާފައި ހުންނަ ހާއްސަ ރެޕެޓުއާއެވެ.\nޑރ. ޝަހީދަކީ ކުރީގެ ރައީސް މުހައްމަދު ނަޝީދުގެ ވެރިކަމުގެ ދުވަސްވަރު އދ ގައި ނެގި ފަލަސްތީނު މިނިވަން ކުރުމުގެ ވޯޓުގައި ރާއްޖޭގެ ފަރާތުން ވޯޓު ނުދޭން ނިންމި ފަރާތެކެވެ. އެކަމާ ގުޅިގެން ޑރ. ޝަހީދަށް އޭރުވެސް ފާޑު ކިޔުން އަމާޒުވެފައިވެއެވެ. ޑރ. ޝަހީދު ވަނީ ނަޝީދުގެ ސަރުކާރުުގައި ރާއްޖެއާއި އިސްރާއީލާއި ދެމެދު ގުޅުން ބަދަހި ކުރުމުގެ އެއްބަސްވުމެއް ގާއިމް ކުރުމަށްވެސް މަސައްކަތް ކޮށްފައެވެ.\nއޭނާ އަކީ މިހާރު އިދިކޮޅު އިއްތިހާދަށް ވާގި ދީ ކުރީގެ ރައީސް މުހައްމަދު ނަޝީދު އަނބުރާ ވެރިކަމަށް ގެނައުމަށް ބައިނަލްއަގްވާމީ މައިދާނުގައި މަސައްކަތް ކުރަމުންދާ ފަރާތެއް ކަމަށްވެސް ބައެއް ފަރާތްތަކުން ބުނެއެެވެ.\nކުރީގެ ރައީސުން ކަމަށްވާ މައުމޫން އަބްދުލް ގައްޔޫމް އަދި މުހައްމަދު ނަޝީދުގެ ސަރުކާރުގައި ވެސް ޑރ. ޝަހީދު ވަނީ ފޮރިން މިނިސްޓަރުކަން ކުރައްވާފައެވެ.\nއޭޕްރީލް 9, 2018 14:14\nޙުރިހާ ދިވެހިން ބޭނުމީ އިސްލާމްދީން\nއޭޕްރީލް 9, 2018 14:54\nމިވަރުގެ ކުފުރުން ތަތްތެޅިފައި ތިބި ރަނޑިން އެތިބީ\nތިޔަ ބުނާ ނަޝީދުގެ ފަހަތުގައި ..\nއޭޕްރީލް 9, 2018 14:56\nމީ ލުއްޗާއެއް! ދިވެހި ސަލްމާން ރުޝްދީ މުހައްމަދު ނަޝީދުގެ އަޅެއް! މިފަދަ ހާއިނުންނަށް ބޮޑު މުސާރަ ދީގެން އިސްލާމްދީނާއި ދެކޮޅަށް އެތިބެގެން ކުޅުވަނީ!\nއޭޕްރީލް 9, 2018 20:57\nމިވެރިންނެއްނޫ ނަޝީދުގެ ފަހަތުގައިތިބީ މިވެރިންގެ ފަހަތުގައިހުރީ ނަޝީދު\nއޭޕްރީލް 9, 2018 21:28\nކޮބާ މަގޭ ކޮމެންޓް ޖަހާލަން ބިރުގަތީތަ ނޫނީ ރަޓަޓުވީ އަށް އޮންނަ ލޯތްބެއްގެ ބޮޑުކަމުން ޖަހާލަން ނުކެރުނީދޯ؟؟؟ މީވެސް ވާ ފިސާރި ބައެއް.... އަބަދު ތިޔަތިބެނީ ދެއަތަށް ކެނޑިކެނޑި!!!\nއޭޕްރީލް 10, 2018 09:30\nދީނަތަކާ ހަވާލުވެ ހުންނަވާ އދ (އިބިލީހު ދަރި) ގެ ރައީސް.\nއޭޕްރީލް 10, 2018 13:10\nތިޔަ ކުފުރުވެރިޔާގެ އެއްވެސް ވާހަކައެއް ނުލިޔެފިށްޔާ ރަގަޅު.\nއޭޕްރީލް 10, 2018 13:59\nތިމީހާއަކީ ދީނާ ދެކޮޅުމީހެއް ތިކަލޭގެ ނަމުގެ ކުރިޔަށް "އިބިލީސް" އޭލިޔުނީމަ ފުރިހަމަވާނެ، މިހާ ދުނިޔޭގެ އެދުންބޮޑުބަޔަކު ދުށިންތަ؟


BREAKING NEWS: America In Ithuru 1940 Meehaku Maruvejje - Vaguthu\nއެމެރިކާ އިން އިތުރު 1940 މީހަކު މަރުވެއްޖެ\nކޮވިޑް-19 ޖެހިގެން އިއްޔެ އެމެރިކާ އިން އިތުރު 1940 މީހުން މަރުވެފައިވާ ކަމަށް ތަފާސް ހިސާބުތަކުން ދައްކައިފިއެވެ. އިއްޔެ އަކީ ދެވަނަ އަށް އެންމެ ގިނަ މީހުން އެމެރިކާ އިން މަރުވި ދުވަހެވެ.\nމީގެ ކުރިން އެންމެ ގިނަ މީހުން އެމެރިކާ އިން މަރުވީ އަންގާރަ ދުވަހު އެވެ. އަންގާރަ ދުވަހު 1971 މީހަކު އެމެރިކާ އިން މަރުވިއެވެ. މިހާތަނަށް އެމެރިކާ އިން މަރުވި މީހުންގެ ޖުމްލަ އަދަދު ވަނީ 14795 އަށް އަރާފައެވެ. މިހާތަނަށް އެމެރިކާ އިން ކޮވިޑް-19 އަށް ފައްސި (ޕޮޒިޓިވް) ވެފައިވާ މީހުންގެ އަދަދު 435128 އަށް އަރައެވެ. އަދި މިހާތަނަށް އެމެރިކާ އިން ބަލި ޖެހުނު މީހުންގެ ތެރެއިން ރަނގަޅުވީ 22891 މީހުންނެވެ.\nއިއްޔެ އެމެރިކާ އިން ފައްސިވި މީހުންގެ އަދަދު ވަނީ އޭގެ ކުރީ ދުވަހާއި އަޅައި ބަލާއިރު ކުޑަތަންކޮޅެއް މަދުވެފައެވެ. އިއްޔެ ފައްސިވީ 31935 މީހުންނެވެ. އޭގެ ކުރީ ދުވަހު 33460 މީހުން ފައްސިވިއެވެ.\nއަދިވެސް އެންމެ ހާލަތު ގޯސް ސިޓީއަކީ ނިއުޔޯކެވެ. ނިއުޔޯކުން ބަލި ޖެހުނު މީހުންގެ އަދަދު 151171 އަށް މިހާރު ވަނީ އަރާފައެވެ. ނިއުޔޯކުން މިހާތަނަށް 6268 މީހަކު ވަނީ މަރުވެފައެވެ. ނިއުޖާޒީން 47437 މީހުންނަށް ބަލި ޖެހި 1504 މީހަކު ވަނީ މަރުވެފައެވެ.\nއެމެރިކާގައި ބަލި ޖެހިފައި ތިބި މީހުންގެ ތެރެއިން 9279 މީހެއްގެ ހާލު ސީރިއަސް ކަމަށް އޮފިޝަލުން ވިދާޅުވެއެވެ. އެމެރިކާގެ އޮފިޝަލުން ވިދާޅުވާ ގޮތުގައި ވެންޓިލޭޓަރުގައި ފަރުވާ ދެމުންދާ މީހުންގެ ތެރެއިން ގިނަ މީހުންގެ ފުރާނަ ސަލާމަތް ވެދާނެ ކަމުގެ އުއްމީދެއް ނެތެވެ.\nއެމެރިކާގެ ހާލަތު ދުވަހަކަށް ވުރެ ދުވަހެއް ގޯސްވަމުން ދާއިރު ކޮވިޑް-19 ގެ ބަލި މީހުންނަށް ފަރުވާ ދިނުމަށް ބޭނުންކުރާ ހުރިހާ ބާވަތެއްގެ ތަކެއްޗާއި، ޑޮކްޓަރުންނާއި ނަރުހުން ރައްކާތެރިކަމުގެ ގޮތުން ބޭނުން ކުރާ މާސްކާއި، އަންގި ފަދަ ތަކެތި ވެސް އެމެރިކާ އިން ހުސްވެދާނެ ކަމުގެ ބިރު މިހާރު ވަނީ ބޮޑުވެފައެވެ.\nޔާމީން ކަދުރު ފާތުމަ\nޖަލުގަ އެއޮތީ ރުފިޔާ ގަނޑު ބަނޑު އަޅައިގެން 100 ބަލީގެ ފަރުވާ...ނެރެފަ ހުރިހާ ގައުމަކަށް ފޮނުވާ ތި އެންޓި ޑޮޓް..ވަރަށް މޮޅުވާނެ އިގްތިސާދު ހަމަޔަށް އަޅުވަން..


J-255421 / J255849\nޞިއްޙީމަރުކަޒުގެ ގޯތިތެރެއާއި މަގުމަތި ކުނިކަހާ ސާފުކޮށް ބެލެހެއްޓުން.\nޞިއްޙީމަރުކަޒުގެ ގޯތިތެރޭގައި ހައްދާފައިވާ ގަސްތައް ފެންދީ ބެލެހެއްޓުން.\nޞިއްޙީމަރުކަޒުން ރަށުގެ އެކި އޮފީސްތަކަށާއި އެކި ފަރާތްތަކަށް ހަވާލުކުރަންޖެހޭ ސިޓީފަދަ ތަކެތި ހަވާލުކުރުން.\nލިޔަން ކިޔަން ދަތުމާއި އެކު މަޤާމުގެ މަސައްކަތްކުރުމުގެ ހުނަރު / ޤާބިލުކަން ލިބިފައިވުން.\n1.ހާސިލްކޮށްފައިވާ ތަޢުލީމާއި ތަމްރިނަށް ބަލައިގެން\nވަޒީފާއަށް އެދޭ ފޯމް މިމަރުކަޒުގެ ކައުންޓަރުން ލިބެން ހުންނާނެއެވެ. އަދި މި އިދާރާގެ ވެބްސައިޓް http://health.gov.mvއިން މި ފޯމް ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 12 ނޮވެމްބަރ 2017 ވާ އާދިއްތަ ދުވަހުގެ 13:30 ގެ ކުރިން މިމަރުކަޒުގެ އޮފީހަށެވެ.\nމިމަގާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 2017 ނޮވެމްބަރ 15 އާއި 2017 ނޮވެމްބަރ 20 އާ ދެމެދު މިމަރުކަޒުގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާއި ގުޅިގެން މަޢުލޫމާތު ސާފުކުރެއްވުމަށް ގުޅުއްވާނީ 6580155 ނަންބަރު ފޯނަށެވެ. އީމެއިލް އެޑްރެހަކީ [email protected] އެވެ.\n11 ޞަފަރު 1439\n31 އޮކްޓޯބަރ 2017\n31 އޮކްޓޫބަރު 2017\nޕަބްލިޝްކުރި ތާރީޚު: 31 އޮކްޓޫބަރު 2017\nސުންގަޑި: 12 ނޮވެންބަރު 2017 1330


Ha. Molhadhoo | Mihaaru\nވަށަފަރާއި މޮޅަދޫން ދެ މީހަކު އައިސޮލޭޓް ކޮށްފި\nތިމާވެށީގެ ހިމާޔަތުގައި އަޑުއުފުލާ ކިތަންމެ ބަޔަކު އެބަތިއްބެވެ. ސޯޝަލް މީޑިއާގެ އެކި ޕްލެޓްފޯމުތަކުގައި ނާޒުކް ތިމާވެށި ރައްކާތެރިކޮށްދޭން އަޑަށް ބާރުލާފައި ގޮވާލިއަސް ފަރުދީ ޒިންމާ އަދާކުރަނީ މަދު ބައެކެވެ. އެކަމަކު ހއ. މޮޅަދު އަށް އުފަން އަބްދުލް ރަޝީދު މިއީ ތަފާތު މީހެކެވެ. ތިމާވެއްޓަށް އޭނާގެ ހިތުގައި އޮތް ލޯބި އެންމެ...\nMarch 26, 2019 121\nކުރީގެ ރައީސް އަބްދުﷲ ޔާމީންގެ ސަރުކާރުން ހއ. މާފިނޮޅުގައި އަޅަން ނިންމި އެއާޕޯޓު ހޯރަފުއްޓަށް ބަދަލުކޮށްފައިވާއިރު، މުޅި އަތޮޅުގެ ތަރައްގީ އަށް ބަލާއިރު އެއީ އެއާޕޯޓް އެޅުމަށް އެންމެ ރަނގަޅު ސަރަހައްދު ނޫން ކަމަށް ހއ. އަތޮޅުގެ ބައެއް ކައުންސިލްތަކުން މިއަދު ބުނެފި އެވެ.\nސިފައިންގެ ފޮޓޯ މައުރަޒު މިއަދު މޮޅަދޫގައި\nމިއަދު ފާހަގަ ކުރަމުން އަންނަ ސިފައިންގެ 126 ވަނަ އަހަރީ ދުވަހާ ދިމާކޮށް ބާއްވާ "21 ވަނަ ސިފައިންގެ ފޮޓޯ މައުރަޒު" ހ. މޮޅަދޫގައި ބާއްވާނެ ކަމަށް އެމްއެންޑީއެފުން ބުނެފި އެވެ.\nމިއީ ހއ. އަތޮޅުގެ ރަށްތަކުގެ ތެރެއިން ސައިޒުގެ ގޮތުން އެންމެ ބޮޑު އެއް ރަށެވެ. އެކަމަކު އަތޮޅުގެ ނިސްބަތުން އާބާދީ އެންމެ މަދު ރަށެވެ. މިއީ 118 ހެކްޓަރުގެ ރަށެކެވެ. ރީތި ތުނޑިއެއް އޮވެ...


Ensis masveringe hadhiyaa dheefi\nއެންސިސް މަސްވެރިންގެ ހަދިޔާ ދީފި\nއެންސިސް އިން 2020 ވަނަ އަހަރުގެ މަސްވެރިންގެ ހަދިޔާ ވަނީ ދީފަ\nއެންސިސް ފިޝަރީޒް އިން 2020 ވަނަ އަހަރުގެ މަސްވެރިންގެ ހަދިޔާ ދީފި އެވެ.\n'އެންސިސް މަސްވެރިންގެ ހަދިޔާ' އަކީ އެންސިސް ފިޝެރީޒް އިން 2016 ވަނަ އަހަރު ތައާރަފްކޮށް ކުރިޔަށް ގެންދާ ޕްރޮގުރާމެކެވެ. އެ އަހަރުން ފެށިގެން ކޮންމެ އަހަރަކުވެސް އެންސިސް އިން މަސްވެރިންގެ ހަދިޔާ ދެއެވެ.\nއެ ޕްރޮގުރާމުގައި އެ އެންމެ ގިނައިން އެ ކުންފުންޏަށް މަސް ކިރާ ދޯންޏާއި އެންމެ ރަނގަޅު ކޮލިޓީގެ މަސް ކިރާ ދޯންޏަށް ފައިސާގެ އިނާމު ދެއެވެ.\nއެންސިސް ފިޝަރީޒްގެ މެނޭޖިން ޑިރެކްޓަރު އަބްދުލް ވާހިދު ތައުފީގް ވިދާޅުވީ މަސްވެރިންގެ ހަދިޔާ ޕްރޮގުރާމުގެ މަގުސަދަކީ ދިވެހި މަސްވެރިންގެ އަގު ވަޒަންކޮށް މަސްވެރިންނަށް އިތުރަށް ހިތްވަރުދީ އެ ކުންފުންޏާއި މަސްވެރިންނާއި ދެމެދު އޮންނަ ގުޅުން ބަދަހި ކުރުން ކަމަށެވެ.\nއެންސިސް މަސްވެރިންގެ ހަދިޔާގައި އެންމެ ގިނައިން އެ ކުންފުންޏަށް މަސް ކިރާފައިވާ ދޯނިތަކުގެ ތެރެއިން އެއް ވަނަ އަށް ހޮވުނު ފަރާތަށް 20،000 ރުފިޔާގެ ފައިސާގެ އިނާމު ވަނީ ދީފަ އެވެ. އަދި ދެ ވަނަ އަށް ހުވުނު ފަރާތަށް 10،000 ރުފިޔާގެ ފައިސާގެ އިނާމު ދީފައި ވާއިރު ތިން ވަނަ އަށް ހޮވުނު ފަރާތަށް ދީފައި ވަނީ 7،500 ރުފިޔާގެ ފައިސާގެ އިނާމެވެ. މީގެ އިތުރުން އެންމް ރަނގަޅު ކޮލިޓީގެ މަސް އެ ކުންފުންޏަށް ކިރި ދޯންޏަށް ވަނީ 10،000 ރުފިޔާގެ ފައިސާގެ އިނާމު ދީފަ އެވެ.\nމާލޭގެ ދެކުނު ފަރާތަށް މަސް ކަނޑާ ތަނެއް


vnews - Qaumee inaamah abadhuves inthizaaru kurin, miee libunu hivvareh: Theyrava\nގައުމީ އިނާމަަށް އަބަދުވެސް އިންތިޒާރު ކުރިން، މިއީ ލިބުނު ހިތްވަރެއް: ތޭރަވާ\nމިއުޒިކީ ފަންނާނުންގެ ތެރެއިން ގިނަ ބައެއްގެ ލޯބި ހޯދާފައިވާ ކުޅަދާނަ ފަންނާނު ޅ. ނައިފަރު އަލިގާ، މުހައްމަދު އަބްދުލް ޣަނީ (ތޭރަވާ) އަބަދުވެސް އުއްމީދު ކުރަމުން ގެންދިޔައީ އޭނާގެ މަސައްކަތަށް ގައުމީ އިނާމެއް ލިބޭނެ ދުވަހަކަށެވެ. އެ އުއްމީދު އޭނާއަށް ހާސިލްވީ 2000 ވަނަ އަހަރުން ފެށިގެން ހުއްޓުމެއް ނެތި ކުރަމުން ދިޔަ ބުރަ މަސައްކަތުން ރޭގަ އެވެ.\nޖުމްހޫރީ ދުވަހުގެ މުނާސަބަތުގައި ސަރުކާރުން ރޭ ބޭއްވި ރަސްމިއްޔާތުގައި ތޭރަވާއަށް ވަނީ ޕާފޯމިން އާޓްސްގެ ދާއިރާއިން، ފިލްމާއި ޑްރާމާ ކުޅުމާއި، މީހުން ތަމްރީނު ކުރުމާއި، ސްކްރިޕްޓް ލިޔުމުގެ ރޮނގުން މިއަހަރު ހިތްވަރުދިނުމުގެ ގައުމީ އިނާމު ރައީސުލްޖުމްހޫރިއްޔާގެ އަތްޕުޅުން ލިބިފަ އެވެ.\nމިއުޒިކުގެ ދާއިރާއަށް ތޭރަވާ ނެރެދިނީ އޭނާގެ ބޭބެ އިޖުލާލެވެ. ސްޓޭޖަކަށް އެރީ، ޒީރޯ ޑިގްރީ އާއި އެކު އެބޭންޑުގެ މޮހޮޖް ބެ ދެއްވި ފުރުޞަތެއްގައި ކަމަށް ތޭރަވާ ބުނެއެވެ. ސްކޫލު ދައުރު ނިމިގެން ފުރަތަމަ ފުރުޞަތު ދިނީ އެމޭޒަން ޖޭޑުން ކަމުގައި ތޭރަވާ ބުނެއެވެ.\nގައުމީ އިނާމު ލިބުމާއެކު ތޭރަވާގެ ހަނދާނަށް ފުރަތަމަވެސް އައީ އެމޭޒަން ޖޭޑް ކިޔާ ކުރީގެ ބޭންޑެއްގެ ޑްރަމަރު މާޅެނބޫ ނަސީރުގެ ނަމެވެ. ތޭރަވާ ބުނީ ނަސީރުބެއަށް އަބަދުވެސް ވަރަށް ބޮޑަށް ޝުކުރު އަދާ ކުރާ ކަމަށެވެ.\nމި އިނާމަށް އަބަދުވެސް އިންތިޒާރު ކުރި ކަން ފާހަގަކުރަމުން ތޭރަވާ ބުނީ މިއީ އޭނާ ހުއްޓުމެއް ނެތި ކުރަމުން އައި މަސައްކަތަށް ލިބުނު ވަރަށް ބޮޑު އުފަލެއް ކަމަށެވެ. މިފަދަ ބޮޑު ޝަރަފެއް ލިބުނީ މިއުޒިކަށް ހުންނަ ޝައުގުވެރިކަމެއްގެ ސަބަބުން ކަމަށް ތޭރަވާ ގަބޫލުކުރެ އެވެ. ގައުމީ އިނާމަކާ ހަމައަށް އާދެވޭނީ ވަރަށް ބުރަ މަސައްކަތްތަކެއް ކުރެވިގެން ކަމަށާއި މި އިނާމާ ހަމައަށް އާދެވުނީ މައިންބަފައިންނާއި އާއިލާގެ ވަރަށް ބޮޑު އެހީތެރިކަމެއް ލިބިގެން ކަމަށްވެސް ބުންޏެވެ.\nމިއުޒިކްގެ ދާއިރާއަށް ވަދެވުނު ގޮތް:\nއުމުރުން 16 ވަރަކަށް އަހަރުގައި ތޭރަވާ ވަނީ އޭނާގެ އުފަން ރަށް ޅ. ނައިފަރު ދޫކޮށް މާލެއަށް ބަދަލުވެފަ އެވެ. ތައުލީމް ހާސިލް ކުރުމަށްޓަކައި އޭރު ފުރުސަތު ލިބުނީ މާލޭ އިންގްލިޝް ސުކޫލް (އެމްއިއެސް) އިންނެވެ.\nސުކޫލު ދައުރުގައިވެސް މިއުޒިކަށް ތޭރަވާގެ ޝައުގުވެރިކަން ވަރަށް ބޮޑެވެ. އެހެންނަމަވެސް މިކަމުގައި ފޯރިހިފީ ރާއްޖޭގައި އުފެދުނު އެންމެ މޮޅު ބޭންޑް ޒީރޯ ޑިގްރީގެ ސަބަބުން ކަމަށް ތޭރަވާ ބުނެ އެވެ.\n"ޒީރޯ ޑިގްރީ އަކީ އާދަޔާ ހިލާފު ބޭންޑެއް، އެއީ އަޅުގަނޑު ވަރަށް ޝައުގުވެރިވި ސަބަބެއް، އެމީހުންގެ މޮޅުކަން ފެނުނީމަ،" ތޭރަވާ ބުންޏެވެ.\nއެމްއީއެސް އިން ސުކޫލް ދައުރު ނިންމާލުމަށްފަހު ރަސްމީކޮށް ލަވައިގެ ދުނިޔޭގައި ތޭރަވާ ފައިތިލަ ސާބިތު ކުރީ ގިނަ ބައެއްގެ އެހީތެރިކަމާއެކުގައެވެ. އޭގެ ތެރޭގައި އޭނާ ކުރިން މަސައްކަތް ކުރި ދިވެހިރާއްޖޭގެ އަޑުގެ ވޭވްސް ބޭންޑްގެ ހުރިހާ މެންބަރުންގެ ނަން ތޭރަވާ ފާހަގަކުރެ އެވެ. މީގެ ތެރެއިންވެސް ތޭރަވާގެ ކާމިޔާބީގައި އެބޭންޑުން ބައްދަލުވި ކުޑަ އިއްބެ އާއި ނިފާރު (ތިއްތި)ގެ ނަން ތޭރަވާ ވަކިން ބޮޑަށް ފާހަގަކުރި އެވެ.\nމީގެ އިތުރުން މިހާރުވެސް މިއުޒިކީ ކަންކަމުގައި އެހީތެރިވެ އެކި އެކި ކަންކަމުގައި ލަފާދޭ ކުރީގެ މަޝްހޫރު ލަވަކިއުންތެރިޔާ މުހައްމަދު ހުޒާމަކީ ތޭރަވާގެ ހުނަރު ތަރައްގީ ކުރުމުގައި މުހިއްމު ބައިވެރިއެވެ.\n"ހުޒާމް އަކީ އަޅުގަނޑުގެ އޯލް ޓައިމް ފޭވަރިޓް، މިހާރުވެސް ކަމެއް ދިމާވާއިރަށް ފޯނުކޮށްގެން މަޝްވަރާ ކުރަން، އަޅުގަނޑަށް ވަރަށް ބޮޑަށް އެހީތެރިވާ ބޭފުޅެއް އެއީ" ތޭރަވާ ބުންޏެވެ.\nތޭރަވާއަކީ އާމްދަނީ ހޯދުމަށް މިއުޒިކުގެ ދާއިރާ ހިޔާރުކޮށްފައިވާ ކާމިޔާބު ފަންނާނެކެވެ. އޭނާ ޤަގަބޫލުކުރާ ގޮތުގައި އާމްދަނިީއެއް ހޯދުމަށް މިއީ ވަރަށް އެކަށީގެންވާ ދާއިރާ އެކެވެ. ޓޫރިޒަމްގެ މައްޗަށް ރާއްޖޭގެ އިގްތިސާދު ބިނާވެފައިވާއިރު ރިސޯޓް މިއުޒިކު ކުޅެގެން ބޮޑު އާމްދަނީއެއް ޒުވާން ފަންނާނުންނަށް ލިބޭ ކަންވެސް ތޭރަވާ ވަނީ ފާހަގަކޮށްފަ އެވެ.\nތޭރަވާއަށް މިއުޒިކީ ދުނިޔޭގައި މިހާ އުހަށް އާދެވުނީ އޭނާގެ އެދުރުން ކަމުގައި ބަލައިގެން ބައެއްގެ ހުނަރުން މިކަމަށް ހާއްސަ ސަމާލުކަމެއް ދީގެން ފަރުވާތެރިކަމާއކު ކަންކަން ދަސްކުރަމުން އައީމާ ކަމަށް ތޭރަވާ ގަބޫލުކުރެ އެވެ. އެގޮތުން ނައިފަރު ދޮހޮއްކަ، ޖޭމު ދޮންކަމަނަ، ހަމްދީ ފެންތަށި ހަލީލްގެ ހުނަރަކީ ތޭރަވާއަށް ފާހަގަކޮށްލެވޭ ހުނަރުތަކެކެވެ.\nތޭރަވާގެ އެންމެ ބޮޑެތި މަސައްކަތްތަކުގެ ގޮތުގައި އޭނާ ފާހަގަކުރީ ބޮޑެތި ފިލުމުތަކަށް ކޮށްދީފައިވާ މަސައްކަތްތަކެވެ.\n"ފިލްމް ހައްދަކީވެސް ވަރަށް ބުރަ މަސައްކަތް، ފިލްމް ބޮސް އަށްވެސް ވަރަށް ޓައިމްދީގެ ވަރަށް ޝައުޤުވެރިކަމާއެކު ކުރި ބުރަ ދެމަސައްކަތް އެއީ" ތޭރަވާ ބުންޏެވެ.\nފިލުމުތަކުގެ މަންޒަރުތަކާއި އިހްސާސްތައް ގުޅުވާލުމުގައި ތޭރަވާގެ ޖާދޫވީ އަޑަކީ ދިވެހި ސިނަމާގައި މެދު ކެނޑުމެއް ނެތި އިވޭ އަޑެކެވެ. އެ އަޑަކަށް ބެލުންތެރިން ފޫހިނުވާއިރު، ގައުމީ ފިލްމް އެވޯޑުގައިވެސް އެންމެ ކުޅަދާނަ ފިރިހެން ލަވަކިއުންތެރިޔާގެ މަގާމު ތޭރަވާ އަށް ވަނީ ލިބިފަ އެވެ.\nތޭރަވާއަކީ ވީޓީވީގެ ރަންހަދާނުގައި ޝޯ އާއި، ޓީވީއެމްގެ ގިނަ ޝޯވްތަކެއްގައި މަސައްކަތްކޮށްދީފައިވާ މިއުޒިކް ކޯޗެކެވެ. އަދި ސުކޫލުތަކުގެ ކުދިންނަށް މިއުޒިކް ދަސްދިނުމުގައި ވެސް ގިނަ މަސައްކަތްތަކެއް ކޮށްދީފައިވެ އެވެ. އެހެންކަމުން މީހުން ބިނާ ކުރުމުގައިވެސް ތޭރަވާ މިއަދު އެވަނީ އަގުހުރި ހުރި މަސައްކަތްތަކެއް ކޮށްދީފަ އެވެ.\nމިދުވަސްކޮޅު ސަން ސްޓޫޑިއޯގައި މަސައްކަތް ކުރާ ތޭރަވާ ވަނީ މިހާތަނަށް 500 އަށް ވުރެ ގިނަ ލަވަ ރެކޯޑް ކޮށްފަ އެވެ.\nއަމިއްލަ ސްޓޫޑިއޯ އެއް ހެދުމަކީވެސް ތޭރަވާގެ އުއްމީދެކެވެ. އެ އުއްމީދު ހާސިލް ނުވެ އޮތް ހަމައެކަނި ސަބަބަކީ ބޯހިޔާވަހިކަމުގެ ދަތިކަން ކަމަށް ތޭރަވާ ބުނެ އެވެ.\n"އަޅުގަނޑު ގަބޫލެއް ނުކުރަން ފަސް ފޫޓު ފަސް ފޫޓުގެ ގޮޅިއެއްގައި ސްޓޫޑިއޯ އެއް ހިންގޭނެ ކަމަކަށް" އަމިއްލަ ގެދޮރު މާލޭގައި ނެތުމުން އޭނާގެ މުސްތަގުބަލަށް އެޅިފައިވާ ހުރަސްތައް ހިއްސާކުރަމުން ތޭރަވާ ބުނެފައިވެ އެވެ.\nއަންހެނުން އަޝްފާއާއި ތޭރަވާ އަކީ މިއުޒިކީ ދުނިޔެއާ އަލްވަދާއު ކިއުމުގެ ހިޔާލެއް ނެތް ދެމަފިރިންނެވެ. ތޭރަވާ ބުނީ އެ ދެމަފިރިންގެ ނުވަ އަހަރުގެ ދަރިފުޅު ޔޫސުފް އަލްސަން މުހައްމަދުގެވެސް މިއުޒިކްގެ ހުނަރު ހުންނަ ކަމަށެވެ.\n"ހުނަރު ހުރޭ، އެކަމަކު އޭނާގެ ނުހުރޭ މާ ބޮޑު ޝައުގުވެރިކަމެއް، އަބަދުވެސް އުޅެނީ ފުޓުބޯޅަ ކަހަލަ ކުޅިވަރަށް ޝައުގުވެރިކަން ބަހައްޓަނީ" ތޭރަވާ ބުންޏެވެ.\nއިންޓަވިއު ނިންމާލަމުން ތޭރަވާ ބުނީ ރާއްޖޭގައި މީޑިއާ އާއި ހަމައަށް ތިލަވެފައި ނުވާ ވަރަށް ޒުވާން ވަރަށް ހުނަރުވެރި ފަންނާނުން ރާއްޖޭގައި އެބަތިބި ކަމަށެވެ. އަދި މިހާރު އަލަށް އުފެދިގެން އަންނަ ފަންނާނުންނަކީވެސް ހުނަރުވެރި ފަންނާނުންތަކެއް ކަމުން ވަރަށް އުފާވާ ކަމަށެވެ. އެހެންނަމަވެސް ތޭރަވާގެ ކަންބޮޑުވުމެއްވެސް އޭނާ ވަނީ ހިއްސާކޮށްފަ އެވެ.\n"އެންސީއޭއަކީ މިއުޒިކް ކިޔަވައިދެމުން އައިތަނެއް، އެކަން ހުއްޓުނީމަ ދެރަވޭ، ކިޔަވައިދިނުން ކުރިއަށް ދާނެ ނަމައޭ ހިތައް އަރާ" ތޭރަވާގެ އެންމެ ބޮޑު ކަންބޮޑުވުން ހިއްސާކުރަމުން ބުންޏެވެ.\nތޭރަވާއަކީ ދެފަހަރެއްގެ މަތިން އިންޑިއާގައިވެސް ރާއްޖެ ތަމްސީލްކޮށް ބައިނަލްއަގްވާމީ ސަމާލުކަންވެސް ހޯދާފައިވާ ދިވެހި ފަންނާނެކެވެ.\nތޭރަވާއަށް ހިތްވަރު ދިނުމުގެ ގައުމީ އިނާމު ލިބުމުން އަންހެނުން އަޝްފާ ބުނީ އަބަދުވެސް ގަބޫލުކުރަމުން އައީ މިއީ ތޭރަވާއަށް ހައްގު އިނާމެއް ކަމަށެވެ. ތޭރަވާގެ ކާމިޔާބީއަށް ވީމީޑިއާ އިން ވެސް މަރުހަބާ ކިޔަމެވެ.